
DTP xwîna xwe taze kir 


Divê belgeya paqijiyê ya wezîrên nû hebe! 



Enqere (Rûdaw) 

Partiya Civaka Demokratîk 
(DTP) di 4e cotmehê de li En- 
qerê kongreyeke awarte lidar 
xist. Di kongrê de Ahmet Tiirk û 
Emine Ayna careke din wek 
hevserokên DTPe hatin hilbijar- 
tin. 

Wek tê zanîn di demên dawîn 
de gelek kadir û rêvebirên DTP’ê 
ji alî dadgehên Tirk ve hatibûn 
girtin û di gelek şaxên partiyê de 
valahiyekî rûdabû. Tê ragehan- 
din ku armanca kongrê dagir- 
tina valahiyên rêvebiriyê û siya- 
seta berfirebûne bûye. 

Ya balkêş ew bû ku gelek siya- 
setmeder û şexsiyetên naskirî 
tevlî kongra awerte bûn û hinek 
ji wan di rêvebiriya partiyê de 
cîh girtin. Ji vana kevnewezîr 
Adnan Ekmen, nivîskar Faik 
Bulut, kevneparlamenter Esat 
Canan bal kişandin. 


Herwiha çend şexsiyetên nas- 
kirî yên Tirk, wek Prof. Dr. Buşra 
Ersanli, Hunermend Yildiz Dor- 
men, Rojnamevan Filiz Koçali jî 
di rêvebiriya nû ya DTP’ê de cîh 
girtin. 

Di rêvebiriya nû ya partiyê de 
çend navên ku demeke dirêj e ji 
DTP’ê dûr ketibûn jî cîh girtin. 

Serokê PKK’ê Abdullah Öca- 
lan çend roj berê daxuyandibû 
ku divê DTP rola partiyeke banî 
bilîze û derdorên cuda tevlî par- 
tiyê bibin. 

Di vê navberê de çend rêvebi- 
rên kevn yê DTP’ê, bersîva tevlî- 
bûna kongrê nedan. Ji navbo- 
riyan Altan Tan û Ferîdûn Yazar 
gotin ji ber ku tevlîbûna kongrê 
bêfeyde ye, ew beşdaş nebûne. Ji 
serokê kevn yê HADEP’ê Murat 
Bozlak herçend tevlî kongrê 
bûbe jî tevlî hilbijartinan ne- 
bûye. 


Hewlêr (Rûdaw) - Serokwe- 
zîrê Hikûmeta Herîma Kurdis- 
tanê Dr. Berhem Salih got “wek 
ku di hilbijartinan de soz daye, 
wê li Kurdistanê li dijî gendeliyê 
tevbigere.“ Salih di derbarê dest- 
nîşankirina wezîrên kabîneya 
xwe de jî got ku kesên ku heta 
niha navê wan ji bo wezîrtiyê ha- 
tiye rojêvê ne endamên serkir- 
dayetiya PDI< û YNK’ê ne. 

Dr. Salih di derbarê kabîneya 
xwe de balê kişand ser ew kesên 
ku ji bo posta wezîrtiyê bên hil- 
bijartin û wek şert got “divê ne 
kevne Baasî bin û di karûbarê 
wezareta xwe de pispor bin.“ Dr. 
Salih şertekî din yê wezîrtiyê jî 
diyar kir û got, “divê Desteya 
Çavdêriya Darayî ya Hewlêr û 
Bexdayê paqijbûna wan kesan 
erê bikin.“ 

Salih di dîdara kanala Gelê 
Kurdistan de anî zaman ku ew 


Ebdilla Nihêli 
Duhok (Rûdaw) - Şêwir- 
mendê Asayişa Aboriya Herema 
Kurdistanê Dr. Bêwar Xenisî di 
hevpeyvîneke taybet ji Rûdawê 
re behsa karûbarên neft û gaza li 
Herêma Kurdistanê kir. Dr. 
Bêwar Xenisî dibêje ku bêtirî 25 
şîrlcetên biyanî ji bo neft û gazê li 
Kurdistanê kardikin, lê çavdêrî- 
kirina karên wan ne di asta pê- 
wîst de ye. “Pêwîst e em saziyên 


bi hemû fraksiyonên nav parla- 
menê re rûniştiye û wê hejmara 
wezîrên kabîneya nû ji 42 wezî- 
ran daxîne 19’an. Li gor Dr. Salih 
ew hejmar jî zêde ye. 

Seroka Fraksyona Lîsta Kur- 


neftê li Kurdistanê bêtir organîze 
bikin. Nabe ku şîrketên biyanî bi 
kêfa xwe li Kurdistanê kar bikin, 
sirên asayişa netewî zanibin. Hin 
tişt hene asayişa netewî ne, nabe 
ew şîrket bizanin’’ 

Dr. Bêwar Xenisî hebûna neft 
û gazê ji bo Herema Kurdistanê 
gelek girîng dibîne û vê mizgî- 
niyê dide: “Civata Birêvebirina 
Neftê ku wê li Bexdayê bê da- 
mezrandin, wê nûnerên Kurdan 


distanî Sozan Şehab jî li ser mi- 
jara desthilata serokwezîr got ku 
PDI< û YNI< destwerdana karû- 
barê Dr. Berhem Salih û destnî- 
şankirina wezîran nakin. Şahab 
herwiha xwest ku wezîrên nû 


jî tê de bin, Herwiha wê baweri- 
yeke mezin ji şîrketên biyanî re 
jî dirust bibe û ewê bi rêjeyeke 
baştir bên Kurdistanê.” 

Dr. Bêwar Xenisî bibîrtîne ku 
niha şîrketên biyanî yên neftê 
dixwazin bên Kurdistanê, jiber 
ku rewşa Kurdistanê başe û ya- 
sayên wê jî hene. Xenisî cûr û 
pêkhateya nefta Kurdistanê ji ya 
Iraqê gelekî baştir dibîne û wiha 
didomîne: “Ji bo firotinê jî bu- 


serwet û samana xwe eşkere 
bikin û ji bo şopandina karê hi- 
kûmetê desteyeke çavderiyê bê 
damezrandin. 

Parlamenterê Lîsta Goran 
Ednan Osman jî daxuyaniyên 
Salih yê di derbarê şertê paqijiya 
wezîran û erêkirina Desteya 
Çavdêriya Darayî wek “şertekî 
vala“ nirxand û got ku “kesen 
gendelkar jixwe tiştekî li ser 
navê xwe nakin.“ 

Seroka Fraksyona Lîsta Goran 
Kwêstan Mihemed hefta borî 
gotibû ku desthilata Dr. Salih ya 
destnîşankirina wezîrên kabî- 
neya nû tuneye û wezîr ji alîyê 
polîtburoyên PDI< û YNK’ê ve 
tên destnîşankirin. Mihemed 
gotibû ku ewê di roja sondxwa- 
rina kabîneya nû de di derbarê 
Dr. Berhem Salih de dosyayekê 
belav bikin. 


hayê her bermîleke (varil) neffa 
Herema Kurdistanê ji 11-15 Do- 
laran ji neff a Iraqê bilindtir e. Lê 
Hikumeta îraqê ji bo firotina 
neffê gelek pisrgirêkan ji Kurdis- 
tanê re derdixe. Pêwîstiya îraqê 
bi şandina 250 hezar bermîlên 
zêde yên neftê heye. Kurdistan 
dikare 100 hezar bermîlan bi- 
şîne û beşeke wê pirsgirêkê ça- 
reserbike ku ji sedî 95 ji dahatiyê 
îraqê li ser firotina neftê ye.” 


"Nabe ku şîrketên biyanî sirên netewî zanibin" 


Balyoza operaya Kurdî: Mizgîn Tahir 



Mizgîn Tahir di konserekî de arya distire 


Şam (Rûdaw) - Opera ku hu- 
nereke bi koka xwe Rojavayî ye 
û li Rojhilat bi giştî hunereke nû 
ye, di van salên dawî de di nav 
dengbêjiya Kurdî de jî cîh digire 
û çendîn dengbejên operayê yên 
kurdî jî derketine. Yek ji wan 
dengbêjên Kurd yê operayê ku 
di konserên xwe yên li bajarên 
wekî paytexta Sûriyeyê Şamê an 
jî Amedê ronakbîr û hunerdos- 
tan dikşîne guhdarkirina dengê 
xwe yê “tahir” Mizgîn Tahir e. 
Mizgîn Tahir keça dengbêjê 
Kurd Necîmê Omerî ye û xwen- 


dina xwe di amûjgeha mûzîkê ya 
bilind de, di sala 2004’an de li 
Şamê bi dawî kir. Mizgîn yekem 
konsera xwe bi alîkariya Na- 
venda Çandî ya Fransî li Şamê li 
dar xist û ji hingî ve çendîn kon- 
sert pêşkeşî hezkiriyên operayê 
kirine. Mizgîn dibeje ku ew 
hewl dide ku opera û çanda 
Kurdî bi hev ve girê bide û ji ber 
wê jî wê Mozart, Verdi û Puccini 
bi helbestên Kurdî yên Cîgerx- 
wîn û Ehmed Arif re straye. 
Mizgîn balê dikşîne ser çendin 
dengên kurdî yên resen û “gire- 


girên dengbêjiya Kurdî“, wek Şa- 
kiro, Seyd Elî Esker Kurdistanî, 
Meryem Xan û Hiseynkê Omerî 
û tînê ziman ku her yek ji wan 
dibistaneke hunerî ya serbixwe 
ye û Mizgîn ji bi şêweyê xwe 
hewl dide ku awazên nû li bejna 
helbestên kilasîk û nûjen ên 
Kurdî bike. Mizgîn Tahir bi Or- 
kestra Silêmaniyê ya bi seroka- 
tiya Evdilla Cemal Sakirme re jî 
straye û wekî armanca xebatên 
xwe yê operayê, tevlîkirina mu- 
zîka Rojhilatî li gel orkestra Ro- 
javayî destnîşan dike. 



Bi 25 zimanan li 35 welatan 
Niha jî bi kurdî û li Kurdistan û cîhanê 
Hejmara yekem di cotmehê de... 

Derya Kiliç: 

Ez bi serkeftinekî 
têr nabim û 
nabêjim bes e 


KESKESOR 


Mehmet Sebatli 

Köln (Rûdaw) - Ev keça Kurd 
yek ji wan mînakên balkêş û ser- 
keftî ye ku ji nava civaka Kurdên 
li Ewrûpayê dijîn, di salên dawin 
de derdikevin pêş. Navê wê 
Derya Kiliç e. Bi eslên xwe ji 
Midyadê ye, lê jiber ku bavê wê 
karmandê dewletê bû, ew li Bat- 
manê mezin dibe. Beriya 13 
salan wek mînakên bi dehheza- 
ran, koçê Almanyayê dikin. Dê, 
bav, sê keç û kurek... Keça herî 
biçûk Derya ye. Derya xwende- 
van e, rojnamevan e, endamê 
partiyeke Alman e, bi spor û 
folklorê re mijûl e... Di encama 
axaffinê de derket holê ku Kiliç 
gelek karan bê stresê bi hev re 
dike û piştî ku di karekî de biser- 
dikeve tu cara nabêje ‘bes e. 

Ew bi xwe gelek bawer e; bi ça- 
vekî erênî li pêşeroja xwe mêze 
dike. Ji bo vê baweriyê û çavên 
erênî, gelek sedem jî hene. 


Derya yek ji wan kesên ku xwe- 
diye gelek kar in, lê kêm wext in, 
e. Ji ber vê yekê di çentê wê de 
du telefonên mobil û laptopeke 
ku her dem û li her derê pê di- 
kare bilceve înternetê heye. Li 
nêzî Kölnê bajaroka Troisdorfê 
bi malbta xwe re dijî û li Kölnê jî 
diçe zanîngehê, diçe l<omeleyê, 
tevlî civînan dibe, di derbarê 
partiya xwe de agahî dide dezge- 
hên ragihandina lokal û ji bilî 
van karan di derengiya şevê de jî 
ji rojnameyê re nûçe dinivisîne. 
Jiyana wê ya rojane ne tenê ev e: 
Eler wiha mamostetiya folklorê 
dike... Deh sal berê jî li eyaleta 
Rheinland Pfalzê di pêşbirke ju- 
doyê de ez bûm yekem. Derya 
sedemê mijûlbûna xwe bi gelek 
karan bi hev re, wiha destnîşan 
dike. “Ez tu cara bi serkeftinekî 
têr nabim û nabêjim bes e. Her- 
tim, piştî her karekî serkeft î, piştî 
xwendina her pirtûkekî dibînim 


ku ez gelek tiştan nizanim û hîn 
gelek tişt hene ez dixwazim 
bikim.” 

Em meraq dikin û pirsa vê 
yekê dikin: “Dixwazim gitarê 
bikim destê xwe!” 

Cara yekem min navê wê piştî 
kongreya TLJDAYê (Komeleya 
Mafê Mirovan a Tirkiye û Al- 
manyayê) bihîst. Agahî wiha bû: 
“Keçeke Kurd a ciwan bûye se- 
rokê TÛDAYê!” Ew bi temenê 
xwe yê 23 di vê kongrê de ne 
wek agahiyê bûbû serok, lê wek 
Hevseroka komeleyê hatibû hil- 
bijartin. Lê piştî hevdîtin û axaf- 
tinê derkete holê ku ji bilî 
endamtiya TÛDAYê gelek tiş- 
tên balkêş di jiyana wê ya bist û 
sê salî de hene. 

Li gor agahiyên ku Derya Kiliç 
di kokteyla Rûdawê de dide me, 
sedemê serkeftina wê dayika wê 
ye. “Diya min jineke gelek hişyar 
e, bi hêz e, çiqas dûr dibe bila 


bibe, ew dikare hertim xwe nê- 
zikê me bike. Ez berhemê hewl- 
danên wê me.” 

Gelo rolê bavê wê qet tuneye? 
Wek tê zanîn li Kurdistanê siya- 
set û ramanên nû hertim bi riya 
bavan dikeve nava malbatan. “Ez 
naxwazim bêjim ku bavê min 
pasîf e, lê ew keselcî zêde azadîx- 
waz e. Ew tu caran rê li pêşiya 
me negirtiye, astengî ji me re 
dernexistiye. Li gor min ev jî tar- 
zekî birêvebirina malbatê ye.“ Dê 
gelek aktîf e û rê nîşan dide, des- 
tên wê direj in, hertim xwe digi- 
hîne zarokên xwe. Lê xwişk û 
birayên wê... “Xwişka min a 
mezin di birêvebirina saziya 
Utamarayê de cih digire. Xwişka 
min a navîn hunermend a Hîp- 
Hopa kurdî Dezz Deniz e...” 

Em yek bi yek dipirsin, ew yek 
bi yek dibersivîne. 

Dibistan? 

“Li Zanîngeha Kölnê li be- 

şa wirtschaftsrecht / hiqûqa 
aboriyê, xwendekara somestra 
3êm e.” 

Cîgirtiya Serokê TÛDAYê? 

“Salek beriya niha li ser înter- 
netê min vê komelê nas kir û bi 
riya e-mailê ez bûm endam. 
Çend meh şûnda agahî dan min 
ku ji bo hevnasînê civînek heye. 
Ez çûm wê derê. Çend car wiha 
tevlî civînan bûm. Sê hefte berê 
ji bo rêvebiriya nû hilbijartin hat 
lidarxistin. Min xwe ji bo rêve- 
beriya komeleyê pêşniyaz kir. 
Herkes pê dilxweş bû. Di vê hil- 
bijartinê de ez wek cîgirê serok 
û herwiha berpirsiyara beşa 
jinan hatim hilbijartin.” 

Nûçegihanî? 

“Ev nêzikî sê salan e ku ji roj- 
nameya Özgur Politikayê re ji 
Kölnê û bajarên derdorê nûçe- 
yan amade dikim. Ez vî karî her- 
tim di derengiya şevê de dikim û 
gelek jê kêf distînim.” 

Mamostetiya govendê? 

“Ez dikarim govenda 12 here- 
mên Kurdistanê bilîzim. Her- 
wiha çend awazên dansên 
Ewrûpî û Latînî jî dizanim.” 

DieLinke? 

“Ez endam û berdevka Die- 
Linkê ya Troisdorfê me.” 

Judo? 

“Dema ku ez 13 salî bûm, li 
eyaleta Rheinland Pfalzê tevlî 
pêşbirkekî judoyê bûm û min 
sertîfika rêza herî baş wergirt. 
Niha jî dikarim lingên xwe ji 
bejna xwe bilindtir rabikim û 
xwe biparêzim.” 

Pirsa herî girîng ma dawiya 
axaftinê. Gelo van hemû karan 
çawa dikare bi hev re bike. Pê re 
qet stres çênabe? “Li dijî stresê di 
zanîngehê de min dersên taybet 
dîtiye. Dersekî bi navê Zeit Me- 
nager heye. Mamosteyê me her- 
tim digot ji bo ku hûn karibin bi 
plan kar bikin divê hertişt di pêşî 
da binivsînin. Dema ku hûn ne- 
nivsînin û di serê xwe de bihêlin 
dibe ku hûn jibîr bikin, jibîr 
nekin jî ew tişt di serê we de gi- 
ranî çê dike, ev giranî dibe se- 
demê westandin û stresê. Ez 
pirtûk û rojnameyan di trênê de 
dixwînim; herwiha dîsa di trênê 


de çav li ajandeya xwe digerî- 
nim, karên ku bi telefonê bibin 
ez wan karan dikim.” 

Kesekî ewqas bi plan tevbi- 
gere nizane ka pêşeroja wê çawa 
ye, an bila çawa be? Bi destpêka 
bersiva xwe ew wek li benda vê 
pirsê bû, wiha got: Cihê ku ez 
niha lê me, 5 sal berê plan kiribû. 

Lê 5 sal şûnda wê li ku be? 
“Ez naxwazim bi temamî par- 
ve bikim lê armanca min siya- 
set e...” 



Zebeşên Herranê pere nakin 



Riha (Diha) - Zebeşên ku li 
Deşta Herranê hatîn çandin 
pere nakin. Cotkarên ji bo çav- 
kaniya debara xwe li Deşta Her- 
ranê zebeş çandîn, ji ber 
bûhatiyê nayên firotin. Piraniya 
zebeşan li zeviyê man. 

Bi GAP e re av çû Deşta Her- 
ranê û çotkaran dest bi çandi- 


niya avî kir. Çotkarên ku heta 
niha bi genim, ceh, nîsk û çandi- 
niyên bejayî debara xwe dikirin, 
piştî Projeya Başûrê Rojhilatê 
Anatoliyê (GAP) dest bi çandi- 
niya avî kirin. Cotkaran, bi ha- 
tina avê re li Deşta Herranê dest 
bi çandiniya pembo, zebeş, garis 
û feqîyan kir. Cotkaran, ji ber ku 


pembo û garis zêde pere nekir 
heqê ked û lêçûna wan derne- 
xist, dest avêtin çandiniya 'Zebe- 
şên GAP'ê' kir. Lê ji ber ku 
piraniya cotkaran dest avêt çan- 
diniya zebeşan, bihayê zebeşan 
erzan bû û bihayê zebeşan daket 
5 qurişan. Cotkarên zebeşan, li 
hemberî bihayê zebeşan nerazî- 
bûna xwe anîn ziman û diyar 
kirin ku ew bi kedek mezin ze- 
beşan diçînin, lê bi 5 qurişan 
nayên firotin. Çotkanan, destnî- 
şan kir ku ji ber kes zebeşan na- 
kire hemû zebeşên wan di bîstan 
de dimêne û tev li nava bîstan 
xira dibe. Cotkarên zebeşan, di- 
bêjin ku ji ber zebeş pereyan 
nakin karkerên di bostanên ze- 
beşan de dixebitin jî mexdûr 
dibin. Cotkaran, nerazîbûnê 
xwe anîn ziman û xwestin raye- 
dar çareseriyekê ji wan re bibî- 
nin. 



> 


Berf îneke Kurd û Alma- 
nan çêbû. Hevalê me Ev- 
dile Koçer bû xwedî 
keçeke û navê wê danî Ber- 
fîn. Dayika Berfînê, Anne 
Alman e. Em malbata 
Rûdaw, ji Berfînê re teme- 
neke dirêj û tendurist dix- 
wazin û Anne û Evdile 
Koçer pîroz dikin. 



Xatar 

pozê 

jineki 

şikand! 

Rûdaw (Köln) - Rapvanê 
Kurd yê navdar Xatar ji ber lê- 
dana jinekê li Los Angelesê 
hat binçavkirin. Li gor agahi- 
yên şîrketa Alles oder Nix Re- 
cords’ bûyer wiha qewimiye: 
‘Di şahiya Playboyê ya îna borî 
ku ji bo pîrozkirina vexwari- 
nek nû hatibû lidarxistin, 
gelek kesên naskirî hatibûn 
vexwendin. Di nav wan de rap- 
vanê Kurd Xatar û çendîn 
kêsên din yên naskiri ji Alman- 
yayê jî hebûn. Hat gotin ku bê- 
hemdê Xatar vexwarina wî 
rijiyaye ser kirasê jinekê. Her- 


çiqas Xatar ji jinikê lêborîna 
xwe xwestiyê jî jinikê xwe aciz 
kiriye û gotinên nexweş ji 
Xatar re gotine. Tevlî van goti- 
nên jinikê jî Xatar keniyaye. Lê- 
belê jinikê şeqamek li Xatar 
xistiye. Xatar jî ji vê yekê aciz 


bûye û wî jî şeqamek li jinikê 
xistiye û pozê jinikê şikestiye. 
Piştî vê bûyerê Xatar hat girtin 
û ew birin Girtîgeha Pacific 
County Jail li Los Angelesê. 
Xatar ji ber vê bûyerê dikare bi 
sê salan girtîgeh bê cezakirin. 

Qaymeqamê 
emçemal ji kar 
hat avêtin 



Silêmani (Rûdaw) - Parêz- 
geha Germiyanê, Qaymeqamê 
Çemçemalê Newzad Hemîd ji 
posta wî dûrxist û li îdareyê ba- 
jarê Kelarê wezîfedarkir. Li cîhê 
Hemîd Rêveberê Nahiya Qere- 
hencîr Elî Reuf hat tayînkirin. 

Hat ragehandin ku veguhas- 
tina Newzad Hemîd yek ji enca- 
mên biryara Polîtburo ya YNKê 
ye. YNI< piştî hilbijartinan kam- 
panya paksazî ya navxweyî dabû 
destpêkirin Li gor çavkaniyan 
wê di pêşerojê de li gor vê kam- 
panyayê hijmarek qaymaqam û 


Qaymeqamê Çemçemalê Newzad Hemid 

rêveberên nahiyeyên din jî ji 
postên xwe bên rakirin. 

Qaymeqam jikaravêtî yê 
Çemçemal, Newzad Hemîd, di 
daxwiyaniyekê de bo Rûdawê 
ragihand ku ji kar avêtina wî ne 


qanûnî ye, lê ewê girêdayî wê 
biryarê be. Hemîd ku bi ferma- 
neke telefonî ji kar hatiye dûrxis- 
tin dibêje, "li hîç devereke 
cîhanê tiştekî wisa tune ku qay- 
meqamekî bi telefonê ji posta 


xwe hatibe dûrxistin.” 

Li aliyê din çavkaniyekî ji Rû- 
dawê re ragihand ku biryara ve- 
guhastin û ji kar avêtina Qay- 
meqamê Çemçemalê biryareke 
kevn yê YNKê yê: "Newzad ji 
ber ku xizmê Kosret Resul e, ne- 
dikaribûn rasterast ew ji posta 
wî rakin. Demek berê Endamên 
Polîtburoya YNK’ê Emad Eh- 
med û Mehmûd Sengawî, dax- 
waz ji Newzad Hemîd kiribûn 
ku tevî malbata xwe bo bêhnve- 
danê sefera derveyî welêt bikin. 
Herwiha 150 hezar dolar jî wê 
bidin destê wî. Armanc ji wê 
dûrxistinê ji bo vê yekê bû. Lê 
Newzad wê pêşniyazê qebûl 
nakir.” 

Newzad Hemîd ji Rûdawê re 
got rayedarekî leşkerî yê YNK’ê 
li ser rakirina wî gelek pêdagir 
bûye. Piştî hilbijartinên navx- 
weyî yên YNK’ê di sala 2006’an 
ve ji bo li ser wî zextê bikin teqe 
li mala bavê wî jî kirine. 


Li Kurdistanê dema fêkiyên netewî! 



Fêkîvanên Kurdistanê rûgeş in 


Necmedîn Nêrweyî 

Zaxo (Rûdaw) - Hişkesaliya 
par ku bandoreke neyînî li gelek 
welatan kir. Herêma Kurdistanê 
jî yek ji wan welatan bû ku neba- 
rîna baranê bandorek zêde xirab 
lêkiribû ji ber hilbirandina çan- 
diniyê û bi taybet ya fêkî, lê îsal li 
gor sala borî bi giştî pir başe. 

Rêvebirê kiştukalê yê bajarê 
Zaxo got ku îsal rêjeya berhe- 
mên fêkî ji sedî 90 ji sala borî 
cuda ye û ger bi vî hawî di salên 
bêde berdewamke, heta emê 
berhemê fêkiyê cotkaran bişînin 
derveyî welat jî, herwiha ev beşa 
aborî ya Kurdistanê jî wê xurt 
be. Endazyarê çandiniyê Seîd 
Selman di vê derbarê de wiha 
got: "Ji ber ku îsal baran baş ba- 
rîbû, ger berhema fêkiya îsal ber 
bi başiyê biçe, wê cûrên wan jî 
baştir be." Seîd wiha axaftina 
xwe domand: ‘’Sala borî ji ber ku 
berhem ne başbûn me statîstîka 
mehane an salane jî çênêkir, lê 
îsal emê mehane jimêriyekê bo 
berhemên fêkî çêbikin. Bo ni- 
mûne çend cûrên fêkiyan ku 
heta niha hatine çinîn û dake- 
tine bazara Zaxoyê ev in: Xox 1 
hezar û 581 ton, bacan 513 
hezar ton, tirî 678 hezar ton, 
heta niha ku hê sêv bi temamî 
nehatine çinîn jî, lê rêjêya wan 
gihaye 195 hezar ton û hê berde- 
wam e.” 

Her wiha Seîd daxuyand ku 


fêkiyê Zaxo bo hemû Herêma 
Kurdistanê tê rêkirin heta ji bo 
hinek deverên Iraqê jî: ‘’Ger ber- 
hemê fêkî wiha baş be, di salên 
pêş de emê fêkî rêkin dervahî 
welat jî û ev jî wê bibe beşeke 
xort ji bo aborî ya Kurdistanê.” 

Piştî ku Hikûmetê Herêmê 
biryar da, ji meha 6’ê û pê de, fê- 
kiyê biyanîyan derbasî nav xaka 
Herêma Kurdistanê nebe. Ber- 
hema cotkaran bi başî hat firotin 
gel jî razî ye û eger hikûmet bi vî 
awayî ji cotkaran xwedî derkeve 
wê xelk zêdetir bi karê çandiniyê 


ve mijul bibin 

Cotkarê bi navê Cume Reşîd jî 
wiha dibêje: "Me baxekî sêvan 
hebû û sêvên me zêvê xwe jê ne- 
dikirin û dirizîn, ji ber ku sêvên 
me nedihatin firotin, me biriba 
bazarê, heqê kirêya otombilê 
nediderêxist, lê isal piştî ku hikû- 
metê biryar stend tenê giringî bi 
fêkiyên xwemalî werê dayîn û rê 
neda biyanî li derve bên û hev- 
kari ya cotkaran kir, heta rade- 
yekî pir baş me sûd ji fêkiyê xwe 
wergirt û bila her wisa berde- 
wambe." 


Salih Kerem fêki firoşekî li ba- 
zara Zaxo ye. Li gor wî fêkiyên 
Kurdistanê gelek erzan e: "Xelk 
zêdetirtir fêkiyên Kurdistanê di- 
kirin. Ji ber ku bitam û erzan e." 
Di dema me bi Salih re hevpey- 
vîn çedikir, jinek bi navê Hedar 
ku dixwest sêvan ji Salih bikire, 
wiha got: "Heme çilobe, mirov 
dizane, ev sêvên isal in û xwe- 
mali ne tama wan jî zêde xweş e, 
lê ev sêvên Sûrî û Îranî kes ni- 
zane çiqas di kargehan de mane 
û çawa gihiştine." 


Goran dosyayeke Dr. Berhem eşkere dike! 



Firyad Mihemed 

Hewlêr (Rûdaw) - Seroka 
Fraksiyona Goran li Parlamenê 
Kurdistan Kwêstan Mihemed 
dibêje hinek tiştên taybet li ser 
Serokwezîrê Kurdistanê Dr. Ber- 
hem Salih di destê wan de hene 
û di roja baweripêdanê de eş- 
l<ere dikin. 

Parlamenê Kurdistan di rûniş- 
tina xwe ya çarem a roja 
16.09.2009’an de ji 101 parla- 
menterên amade bi dengê 73 
parlamenteran Dr. Berhem Eh- 
med Salih bo postê serokwezîr û 
Azad Berwarî wek cîgirê serok- 
wezîr destnîşan kir. Fraksyona 
Goran û hinekan ji endamên 
Lîsta Xizmetguzarî û Çaksazî 
deng nedanê. Di derbarê deng- 
nedana Berhem Salih de, Seroka 
Fraksyona Goran Kwêstan Mi- 
hemed wiha got: ‘’Ji ber sê sede- 
man me deng nedayê; Yekem 
em opozîsyon in û tevî hikû- 
metê nabin, helwêstê opozîs- 
yonê jî wiha ye deng nede 


hikûmetê, dûyem têbîniyên me 
li ser şêwazê danîna serokwezîr 
û cîgirê wî hene. Hinek tiştên 
şexsî yên Dr. Berhem Salih di 
destên me de hene û di roja ba- 
werîpêdanê de emê ew tişt eş- 


kere bikin û bînin rojevê.” 

Kwêstan Mihemed di daxwu- 
yaniya xwe de rexne li awayê da- 
mezirandina hikûmetê jî anî û 
wiha got: Hêvîdar im ji rêvebi- 
rina 18 salan a ku şikest aniye 


dersê werbigrin ku ne serkeftî 
bû, kesên hêja deynin. Sîstema 
rêvebirina me ev e ku li cîhanê 
tenê parlamen serokê hikûmetê 
destnîşan dike, lê li ba me herdû 
bi hev re tên destnîşan kirin. Li 
cîhanê serokê hikûmetê bi xwe 
diçe kesên teknokrat û lêhatî di- 
bîne û dixe ber parlamenê heta 
deng bidiyê. Lê ew herdû rêzdar 
dema diçin, polîtburoyên YNI< 
û PDK’ê kesan destnîşan dikin. 
Dr. Berhem di danîna wezîrên 
YNK’ê de dive xwedî nerînên be 
û wan werbigre, lê di danîna we- 
zîrên PDK’ê de hîç desthilateke 
wî tune û her pirs û raya wê jî 
nayê wergirtin. Wate xirabiya vê 
sîstemê ew e ku ew herdû kes bi 
hev re tên destnîşankirin bo 
serok û cîgirêyê. Ew ji danîna 
kesan bê agah in, lewma polît- 
buroyên herdû hizban wan di- 
deyne û ji ber vê yekê herdû 
rêzdar di karên xwe de serkeftî 
nabin.” 


Tirkiye mehkûmê 
şaşiyên xwe ye! 


Di nav welatên Islamî de welatê ku 
herî zêde îdiaya pêşveçûnê dike Tir- 
kiye ye. Nexasim di warê avakirina de- 
mokrasiyê de Tirkiya xwe weke 
pêşengê cîhana Islamî dibîne. Lê îdîa- 
kirin û rastiyên jîyana sîyasî û civakî ya Tirkiyeyê li hev nayên. 
Ev demek dirêje ku Tirkiye di navbera kevneparêzî û hemde- 
mîbûnê de tê û diçe. Dema desthilatdarên vî welatî li rewşa cî- 
hanê dinêrin, xwe neçar dibînin ku ji qalibên heyî derkevin, 
lewma hertim di kom û komikên navnetewî de rayedarên vî we- 
latî daxuyaniyên germ didin. Lê dema dizîvirin nava Tirkiyeyê 
tevayî ev gotinên xwe ji bîr dikin û vê carê dixwazin li gora hes- 
tên şoven û neteweperestên Tirk tevbigerin. Ev rastiya hanê 
weke durûtiyek eşkere di tevayî helwêst û danûstandinên raye- 
darên vî welatî bi rengeki eşkere derdikeve holê. Pir eşkere 
mirov dikare bêje ku durûtî bûye rengekî berçav di sîyaseta vî 
welatî de. Tirkiye weke welatekî sekûler tê naskirin lê kevnepe- 
restiyek gelek xurt hem di warê civakî û kultûrî de hem jî di warê 
siyasî de li ser gelê vî welatî hatiye sepandin. Sexmeratî têkoşî- 
nek zêde ji aliyê hêzên demokrat û pêşveroyên vî welatî heta îro 
ev rastiye nehatiye guhertin. Astenga herî mezin ku di hemû 
waran de dibe kelem li pêş pêşveçûna vî welatî hakimbûna ne- 
tewperestiya Tirkiye li ser sîyasetê. 

Hizra Netewperestî li Tirkiyê ne di çend salên dawî de çê- 
bûye ne jî tenê bi çîneke biçûk ve sînûrdar e. Ev e encama siya- 
seteke berdewama desthilatdarên vî welatiye û netewperistiyê.Ji 
demek dirêj û virve desthilatdarên Tirk hertim xelkê xwe bi hes- 
tên netewperistî perwerde dikin. Li hember tevayî netewên cî- 
ranên Tirkiyê û netewên xayre Tirk yên li vî welatî dijîn dijatiyek 
mezin hatiye çêkirin. Li dijî Yûnan, Ermenî, Bulgar û Ereban 
hertim di nava civaka Tirkiyê de hevokên biçûk kirinê û bi kêm 
zanîna netewan tên bikranîn. Elbet ji bo Netewên wek Kurd, 
Ermenî, Rom, Çerkez û Asûrî_Sûriyanî yên li Tirkiyê dijin în- 
kara netewî bi rengek pir kûr di nava civakê de cih girtiye. Ji bon 
parastina netewa Tirk ev hemû rengên înkar û biçûkkirina ne- 
tewên akû berdewam di dîrokê de hat meşandin wek astengek 
herî mezin li pêş tevayî projên pêşveroyên di vî welatîde dibin 
berbest. Desthilatdarên Tirk her gaveki ber bi pêşve bavêjin ev 
pirsgirêk wek asteng xwe dide pêş. Ev şovenîzma ku roj bi roj 
hatî pêşxistin û heta îro bi rengekî pir xurt hakimî civak û dest- 
hilata Tirkiyêye wisa xûyaye bi asanî nahê raki û desthilata Tir- 
kiye heta xwe ji vê pirsgirêkê rizgar neke nikare di warê 
demokratikbûnê de tu gavên ciddî bavêje, jiber ku Tirkiye bi 
rengê herî xerab bûye mehkûmê netewperestiyê. 



Li Hewlêrê rojên çanda 
Almanî-Kurdî 



Hewlêr (Rûdaw) - Piştî ve- 
bûna konsolxaneya Almanyayê 
li Başûrê Kurdistanê û pêşketi- 
nên siyasî û aborî de, niha di 
warê çand û hunerî de jî Kurd û 
Alman nêzîkî hev dibin. Enstî- 
tuya Almanî ya Goethe li Hew- 
lêrê Rojên Çanda Almani-Kurdî 
‘‘Deutsch-kurdische Kulturtage“ 
li dar xist. 

Rojên Çandê ku bi hevkariya 
şaxê Hewlêrê yê Navenda Hu- 
nerên Ciwan ‘‘Kurdish Fine Arts 
Association" hate amadekirin, di 
navbera 4 û 6’ê cotmehê li Hew- 
lêrê, li navenda Media Hall, bi- 
rêve çûn û li gel şano û pêşan- 
geh, fîlm û mûzîka almanî û 
kurdî hatin pêşkeşkirin. Di pê- 


şangêha wêneyan de wênekêşê 
Alman Stefan Koppelkamm fo- 
tografên xwê yên di derbarê gu- 
herînên ku li Almanyaya beriya 
yekbûna herdû dewletên Alman 
û piştî yekbûna wan kişandibûn, 
pêşkeş kirin. 

Di heman pêşangêha ku wê 
heta 9’ê cotmehê bidomê, wêne- 
kêşên Kurd Şezad Hiranî, Cî- 
hangir Gerdy, Bekir Nebî û 
Şerwan Mohsîn jî bi wêneyên 
xwe yên li ser babetên gelerî, 
beşdar bûn. Ji bilî mûzîkvanên 
Alman û Tirk Rolf Zielke û Mus- 
tafa Boztuy, stranbêjên Kurd Şîr- 
wan Şeyda, Xwoşewî Azîz û 
Çinar Kerkûkî jî beşdar çalakiya 
çandi bûn. 

Rûdaw 


Rapora Konseya Ewrûpa li ser Tirkiyê: 


Amed (Rûdaw) - Li Amedê 
Navenda Çanda Dîcle û Firat 
(NÇDF) li cihekî dîrokî di sala 
2003’an de avabûye. Bi kar û 
barê xwe yên li ser wêne, sî- 
nema, govend, mûzîk, şano û 
hunerên plastîk ve jiyana Ame- 
diyan rengîntir dike, bi komên 
xwe yên mûzîkê ve li seranserî 
Bakur konseran pêşkêş dike. Bi 
peykertiraşiyê ve li gelek cih û 
parkan nobedariya hunerê dike. 
Bi komên xwe yên zarokan ve 
hunermendên mezin digihîne. 
Di gelek mîhrîcanên çand û hu- 
nerî de reng û dengê wan heye. 
Bi kurtasî NÇDF li Amedê wek 
hêlîna çand û hunerê tê nasîn. 

Rêvebirê Navenda Çanda 
Dîcle û Firatê Welat Esin ji Rû- 
dawê re axivî û agahiyên taybet 
dan me. Welat Esin diyar kir ku 
kar û barê NÇDF piranî li ser 
çand û hunera Kurdan e, “Li ser 
hunera gelên ku li rojhilata 
navîn lê dijîn jî xebatên me hene. 
Li ser çand û stranên wan em di- 
sekinin....” 

Li ser astegiyan Esin dide 
zanîn ku pirsgirêka herî mezin 
sedemên madî ne û neorganîze- 
kirina hunera kurdî ye li Bakur, 
“Lê ji astengiyan zêdetir, ji xeba- 
tên çand û hunerê re ked û sebir 
lazim e, di du rojan de tu tişt ava 
nabe. Gelek kes bêsebr in. Li 
bendê ne ku du sê salan de em 
hunermendên mezin bigihînin. 
Eiuner ne wek siyasetê ye...” 

Li ser armanca NÇDF jî wisa 
got, ‘Armanca herî bingehîn 
xwedîlêderketina çanda kurdî 
ye û zargotina we ye û zimanê 
we ye. 0 bi salane çanda wê ji- 
yana wê asimîle bûye. Em dix- 
wazin ku pêşî li vê asîmilasyonê 
bigrin û lê xwedî derkevin. Yek 
ji armancê me jî ew e ku em li 
paytexta dila Amedê mohra xwe 
li çand û hunera her sê parçeyên 
din bidin...” 

Dû re em jê wiha dipirsin, 
“Rexneya herî mezin ew e ku 
Navendên Çandî ên Kurdan 
dersên xwe bi tirkî didin. Fikra 
we li ser vê çi ye?” Esin wiha ber- 
dewam dike, “Fieya ku jiyana 
kurdan bi hestên kurdî em nejîn, 
ders wê bi tirkî bê dayîn. Lê belê 


set jîhişke...” 

Li ser têkiliyên wan bi beledi- 
yên Amedê re Welat Esin dest- 
nîşan dike ku têkiliyên wan bi 
hev re baş in: “Piştî ku Şaredarên 
Partîya Civaka Gel hatin hilbi- 
jartin li ser çand û hunera kurdî 
disekinin, kar û xebatên baş 
dikin. Em bi hev re li ser çand û 
hunera Kurd proje amade dikin 
û pêk tînin. Helbet her tişt ne li 
gorî dilê me ye, lê ez hêvî dikim 
hin kêmasî wê bi nifşên nû re ça- 
reser bibe. Ji ber ku hin şaredar 
ji meseleyên çandî qet fêm 
nakin...” 

Li ser TRT6e jî Welat Esin 
dide diyar dike ku TRT6 gelek 
caran li deriyê wan xistiye, lê 
wan ji ber gelek sedeman qebûl 
nekirine, “TRT6 xwest berna- 
meyekê çêkin lê me qebûl nekir, 
ji ber çi me qebûl nekir, bifikirin 
bername û rêzefilmên TRT6’ê 
dûrî jiyan û çanda kurda ye. Me 
samîmî nedît. Loma me qebûl 
nekir...” 

Dû re em jê dipirsin ka ew hin 
gavavêtinên hikumeta AKP ya li 
ser çand û hunera Kurd çawa di- 
nirxîne, Esin dibêje ku ev gavên 
AKP bê samîmî ne. Lê zede dike 
ku ji bo hilbijartinê AKP hinek 
vebûye, lê dibêje ku gavên bêsa- 
mîmî ew qebûl nakin û napejirî- 
nin. Di dawiyê de bang li nivîs- 
kar û hunermendên Bakur dike 
ku bila xwedî li çand û hunera 
kurdî derbikevin û bila nebin pê- 
lîstokên dagirkeran. 


Bruksel (Rûdaw) - Konseya 
Ewrûpa rapora xwe ya di der- 
barê Tirkiyeyê de belavkir. Di ra- 
porê de daxwaz tê kirin ku 
sîstema cerdewaniyê bê rakirin 
û bi kêmnetewan re diyalog bê 
destpêkirin. Berpirsê Komîs- 
yona Mafê Mirovan yê Konseya 
Ewrûpayê Thomas Hammar- 
berg roja l’e cotmehê de rapora 
li ser mijara mafê kêmnetewên li 
Tirkiyê daxuyand raya giştî. 

Hammarberg berî demekî li 
çend bajarên Tirkiyeyê li ser 
pirsa mafê mirovan lêkohnan 
kiribû. 

Hammarberg li ser helwestên 
Tirkiyeyê yên di derbarê mafê 
kêmnetewên li welat anî zimên 
û got çima Tirkiye tenê Ermenî, 
Yûnan û Cihûyan wek kêmne- 
tew nas dike. Berdevkê komîs- 
yonê daxwaz kir ku Tirkiye bi 
hemû kêmnetewan re diyalo- 
geke baş deyne. 

Piştî serdana Hammarberg, 
rejîma Tirkiyeyê ji bo pêşxistina 
diyalogê bi rêvebirên Kurdan, 
kêmnetew û baweriyên din re 
dest bi danûstandinê kir. Gava 
Tirkiye ji aliyê komîsyonê ve bi 
awayeke erênî hat dîtin û pêşwa- 
zîkirin. 


Berpirsê Komîsyona Mafê Mirovan yê Konseya Ewrûpayê Thomas Hammarberg 


Hammarberg xemgîniya xwe 
li ser kêmkirin û sînorkirina 
mafê baweriyên cewaz li Tirki- 
yeyê anî zimên. Wî daxwaz ji rê- 
vebirê dewletê kir ku, pirçan- 
dîbûn dewlemdî ye û piralî fêda 
xwe heye, divê ev rastî di nava 
xelkê de bê belavkirin. Hammar- 
berg bala rêvebiran kişand ser 
pirsa parastina mafê mal û mil- 
kên kêmnetewên nemihemedî û 
xwest ku, yasayên Tirkiyê li gorî 
yên Yekîtiya Ewrûpayê bêne se- 
rastkirin. 

Rapor balê dikişîne ser Kur- 
dên koçber û daxwaz ji Tirki- 


yeyê kir ku bi zutirîn wext birî- 
nên wan derman bike, ji bo ve- 
gerê bibe alîkar, mafê wan bi- 
parêze anjî li cihê lê ne, bibe alî- 
kar. 

Endamê komîsyonê Ham- 
marberg xwest ku, sîstema cer- 
dewaniyê ji holê bê rakirin û di 
şûna wê de gavên erênî bê avê- 
tin. 

Di dawiya raporê de pêşniya- 
rên Hammarberg hene ku bi 
giştî ji bo parastin, pêkanîn û 
çavdêriya mafê mirovan li Tirki- 
yeyê yasa bêne guhertin û gavên 
pêwîst bêne avêtin. 


"Kalê min nedît, 
min nedît, 
lê zarokên min 
wê bibînin" 


Jiyana AMelik Firat wek dîroka Kurdên li Tirkiyê bû: Sirgûn, girtin û qedexeyên siyasî 


Köln (Rûdaw) - Koçkirina A. 
Melik Firat (1934-2009) li welat 
û li derveyî welat nas, dost û xiz- 
mên wî anîn cem hev. Piştî ku li 
gundê malbata Şêx Seîd ji bo ta- 
ziyeya Abdulmelik Firat kon hat 
vekirin, di 4’ê cotmehê de jî li Al- 
manyayê bajarê Bottropê ji aliyê 
Komela Piştgiriya HAK-PAR’ê 
di avahiyekî de civîna bîraninê 
hat lidarxistin. Lawê wî Abdul- 
kadir Firat ji mêvanên ku hatin 
taziyê re behsa rojên dawîn ên 
bavê xwe kir. Firat birbîranî ku 
bavê wî gotiye min ji bo aştiye 
hertim destê xwe dirêj kir, lê 
kesê bi destê min negirt: “Di 
gelek mijaran de cavên wî vekirî 
cûn. Baweriya wî her hebû ku 
pirsgirêka Kurd çareser bibe, lê 
digot kal û bavên min nedîtin, 
ezê jî nubînim, lê zarokên min 
wê bibînin.” 

Abdulmelik Firat dema ku se- 
rokatiya HAK-PARe dikir ji ber 
pirsgirêkên tendurustî nekarî 
karê xwe berdewam bike û dev 
jî siyasetê berda. Li mala xwe ya 
gundê Kolhisara Xinûsê dima; 
piştî ku nexwaşiya wî giran dibe 
kurê wî Abdulkadir Firat wî ra- 
dike nexweşxaneyekî li Enqerê. 
Roja 29’ê îlonê Firat li Enqerê bi 
temenê xwe yî 79 çû ser dilova- 
niya xwe. Cenazeyê Firat roja 
30’yê îlonê ji Enqerê birêket û 
roja l’ê cotmehê li gundê Kolhi- 
sara Xinûsê di goristana malbatê 
de hat veşartin. Di merasîma de- 
finkirinê de serokê HAK-PAR’ê 
Bayram Bozyel, nûnerê PDK- 
Bakur Omer Mîranî, serokê 
berê yê HADEP’ê Murat Bozlak, 
parlamenterê Erzeromê yê 
AKP’ê Saadettin Aydin, şaredarê 
Erzeromê Ahmet Kûçukler û 
gelek kesên din cih girtin. 

Abdulmelik Firat di sala 


1934’an de Erzeromê hat din- 
yayê. Kurê Şêx Şahabettin e; ew 
jî xwarzê Şêx Seid e. Li Amedê 
Dibistana Bilind a Zanyarên 
Sosyal qedand. Ji bilî kurdî û 
tirkî erebî, farisî, îngilizî û frensî 
dizanibû. 

Piştî sala 1925'an ku serhil- 
dana Şêx Seîd têl<çû, malbata wî 
hemû koç kirin. Firat di pirtûka 
ku Ferzende Kaya hîn nû amade 
kiriye (Sirgûnê Mezopotam- 
yayê/Serpêhatiyên Abdulmelik 
Firat) de, di derbarê zarokatiya 
xwe de wiha dibêje: Di sala 
1935’an de malbata me cara 
duwem hat sirgûnkirin. Dayik û 
bavê min hertim ji min re qal di- 
kirin. Ew roja ku me sirgûnkirin 
wêneyê malbata me hatiye ki- 
şandin; ez du salî me, paçekî li 
min e û lingên min pêxas in. Di 
vê perîşaniyê de, birçî û tazî em 
koç dikin. Ji Erzeromê me koçê 
Trakyayê dikir. Me pêşî şandin 
gundên Sergen û Midye ku bi 
navçeya Edirneyê Vize ve girê- 
dayî ne. Apên min gotiye, ‘Em 
hemû xizmê hev in, pismam in, 
xal û xarz in, me ji hev belav 
nekin’ Rayedarên dewletê qebûl 
nekirine û me ji hev qetandine. 
Piştî gelek salan em dîsa li Ser- 
gen gihan hev. 

Piştî salên 1948’an pêşketinên 
siyasê pêkhatin. Ji bilî CHP’ê di 
hêla siyasetê de partiyên din jî 
derketin. Di vê navberê de mal- 
bata Firat vegeriyan gundê xwe 
yê Kolhisara li Xinûsê. Di sala 
1957'an de 7 sal temenê wî 
mezin kirin û ew tevlî hilbijar- 
tina bû û di lîsteya DP’ê de kete 
parlamentoyê. 

Firat di heman pirtûkê de di 
derbarê zarokatiya xwe de wiha 


dibêje: Armanca Menderes ew 
bû ku ji malbata me kesekî bi- 
keve parlamentoyê û bi riya vê 
yekê di nav Kurd û Tirkan de tê- 
kiliyan xurt bike. Menderes di 
sala 1954’an de xwest ku apê 
min bikeve parlamentoyê. Lê 
Celal Bayar dijbertiya vê biryarê 
dike û dibêje ku tiştekî gelek şaş 
e ku em kurê Şêx Seîd tevlî par- 
lamentoya Ataturk bikin. Paşê 
Menderes banê apê min kir û pê 
re axifî. Heta ew roj tu xwesteke 
min tunebû ez têkevim nava si- 
yasetê. Lê Menderes ji min re 
digot, ‘Ez di kesayetiya te de di- 
bînim ku tu dikarî bibî parlame- 
nekî xurt. Li Erzeromê ez ketim 
hilbijartinan û di rêza 13.de bi- 
serketim çûm parlamentoyê. 

Paşê di derbeya cuntayê de 
(27’ê Gulanê) ew jî di nava 500 
kesî girtî de bû. Nêzikî salû nîv 
li girava Yassiadayê di girtîgehê 
de ma. Cezayê dardekirinê danê, 
paşê sivik kirin û ew sal û nîv li 
girtîgeha Kayseriyê raket. 

Piştî cuntaya 12’ê îlonê ew 
dîsa tê girtin... Ji girtîgehê derdi- 
keve lê nikare karê siyasî bike. 
Gelek sal navber dide karên si- 
yasî. Di sala 1991’an de ji Erze- 
romê di lîsteya DYP’ê de careke 
din kete parlamentoyê. Demekî 
şûnda jiber ku DYP li dijî gelê 
Kurd siyaseta dijberî meşand 
Firat ji vê partiyê istifa kir. De- 
mekî kurt bi parlamenê Rizeyê 
Hasan Mezarciyê ku ji RP’ya 
Necmettin Erbakan istifa kiribû, 
xebitî lê tu encam negirt. Di 12’ê 
Çileya 1996’an li ser ifadeyên îti- 
rafkarekî tê girtin dîsa. Demekî 
bi DEHAP’ê re meşiya. Di da- 
wiyê de di sala 2002’an de H AI<- 
PAR’ê avakir. 


Kurd xwe asîmîle dikin 


em a niha mufredatên li ser hu- 
nera kurdî amade dikin. Bi fiki- 
rin jiyana tirki, afirandinên tirkî 
û evînên tirkî û çanda kurdî hûn 
perwerdehî didin...” 

Em jê dipirsin ka ew li ser rex- 
neyên ku çand û zimanê tirkî li 
Amedê serdest e çi difikire, ew jî 
ji vê yekê gazincan dike: “Belê 
rast e em dikarin bêjin bi salan e 
ziman û çand li Bakur hatiye qe- 
dexekirin, lê van salên dawî zêde 
bandor li ser tune be jî, mixabin 
yên me xwe bi xwe asîmîle 
dikin. Zimanê tirkî ji wan re 
hêsan tê mixabin...” 

Li ser pirsa me ya “Ji bo ku 
ziman û çanda kurdî li Amedê 
deng bide û popûler bibe, gelo jê 
re çi lazim e?” Esin ji Rûdawê re 
wisa dibêje: “Jê re gelek tişt divê. 
Berî her tiştî divê hunermendên 
Kurd zimanê zikmakî yanî kurdî 
baş bi kar bînîn, divê zimanê 
kurdî bixine nava jiyana xwe, 
divê pê bijî. Divê wekî gel bijîn. 
Jixwe hingê wê ziman û çanda 
kurdî jî popûler bibe...” 

Em dixwazin jê fêr bibin ka di 
hêla çand û hunerî de gilî û ga- 
zincên wî ji siyasetmedarên 
Kurd çi ye û ji wan çi hêvî dike, 
Esin ji me re dibeje ku divê berî 
her tiştî di programa partiyê de 
ji bo çand û hunerê zêdetir li ser 
bisekinin: “Divê çand û hunera 
kurdî bînin merhaleyeke zagonî 
û divê çand û hunerê wek baxçê 
dawî nebînin. Mixabin gelek si- 
yasetmedar wekî pêlîstokê li 
çand û hunera Kurd mêze dikin. 
Ew nizanin ku bêyî çandê siya- 

"Ciwanên Amedê ji 
rêzefîlman hezdikin” 

Esin gazincan ji ciwanên 
Amedê jî dike ku ciwan ji 
rastiya nav civakê pir cuda 
ne: “Wek hunera postmo- 
dern û oryantalîst li çand û 
hunera kurdî dinêrin ciwan. 
Gelekî di bin tesîra medya 
Tirk de ne, di bin tesîra rê- 
zefîlman de ne. Lê Naven- 
da Çanda Dîcle û Firatê zê- 
detir li ser zargotinên bin- 
geha kurdî disekine, pispo- 
rên vî karî perwerde didin 
ciwanan...” 

Iran rê li ber xwendekarên Kurd digre 


Kurdên Rojava xwe dikujin! 



Li zaningeha Tehranê xwendekar ji bo mafên xwe çalakiyê li dar dixin 


Sabir Qadirî 

Hewlêr (Rûdaw) - Zara Fe- 
recî keçe Kurdeke bajarê Bokan 
yê Rojhilatê Kurdistanê ye, piştî 
hewl û cehdeke zêde, navê wê di 
beşa coxrafî a zanîngeha Tewrzê 
de derket, lê bi hêceta wê yekê 
ku birayekî Zara endamê yek ji 
partiyên Kurdî ên neyarê îranê 
ye, rê jê re nehat dan, li zanîn- 
gehê bixwîne. 

Bêparkirina xwendekaran ji 
xwendinê û di bin navê ‘xwen- 
dekarên estêrdar,’ li serdem Mi- 
hemed Xatemî hat rojevê, ew 
yek bû sedema çêbûna nerazî- 
bûnên berfireh ên zanîngehên 
îranê, her xwendekarekê hikû- 
met rexne bikira, ji xwendin 
dihat bêparkirin. 

Zara nimûneya berçav a wê 
haletê ye ku xwendekarên Kurd 
pêre rûbirû ne û her ew jî xwen- 
dekarên Kurd ên Rojhilatê Kur- 
distanê neçar dike rû li Başûrê 
Kurdistanê bikin û li zanîngehên 
vir bixwînin. 

Arif Nadirî ku xelkê bajar 
Qurwe yê Rojhilatê Kurdistanê 
ye û di zanîngeha Esedabad a 
Hemedanê xwendekar bûye û 
piştî derbaskirina qonaxa yekem 
a zanîngehê, bi tawana wê yekê 
ku çalakî ya siyasî dike, ji aliyê 
parastina zanîngehê ve hat ne- 
çarkirin ku zanîngehê bicih bi- 
hêle. Arif ew helwêsta Komara 
Îslamî wek helwêsteke siyasî di- 
zane û bawer e ew helwêsta kar- 
bidestên Komara Îslamî tiştekî 
ne nû ye. 

Arif wiha axifî: “Bêparkirina 
xwendekarên Kurd ji xwendinê 
berê jî hebûye, lê ji ber ku ragi- 
handineke çalak nebûye ku wê 
binpêkirinê eşkere bike, dengve- 
dan nebûye.” Arif Nadirî wiha 
dirêjî da axaftina xwe: “Niha li 
îranê pêleke nû li bizava xwen- 
dekarî pêk hatiye û ev pêvajoya 
nû, xwendekarên Kurd jî li xwe 
girtiye û Komara Îslamî jî ji rêya 
bêparkirina wan ji xwendinê, 
wan serkut dike.” 

Mafnas û parêzerê Kurd yê 
niştecihê Tehranê, Salih Nîk- 
bext, ew helwêsta berpirsên za- 
nîngehê wek helwêsteke siyasî 


dizane ku digel bingehên des- 
tûra îranê, şerîet û mafê miro- 
van netebayî heye û hevdem ew 
halet jî bi haleteke tevalî nazane: 
“Piştî serdana Ehmedînejad bo 
hinek ji zanîngehên Tehranê, 
wek nerazîbûna berfireh a 
xwendekaran derbarê siyasetên 
Ehmedînejad, siyaseta bêparki- 
rina xwendekarên nerazî, di çar- 
çoveya berfirehtir rêve çû.” 

Li gor destûra îranê, hîç ber- 
pirsek nikare tu ksî li çi yek ji qo- 
naxên xwendinê bêpar bike. Di 
madeya sêyem a Qanûna Binge- 
hîn a îranê de hatiye: “Xwendin 
ji qonaxa destpêk heta qonaxên 
herî bilind ên xwendinê, bi belaş 
mafê her îraniyekê ye.” Nîkbesxt 
di vê derbarê de nerînên xwe 
wiha rave dike: “Bi berçavgirtina 
wê madeya destûrî, em dikarin 
bêjin mafê wan kesan hatiye bin- 
pêkirin ku ber li xwendina wan 
tê girtin.” 

Nîkbesxt wiha dirêjî da axaf- 
tina xwe: “Heta her kesek yan 
her tawanbarek divê li gor ya- 
sayê riftar digel were kirin û Qa- 
nûna Bingehîn a îranê rê li tu kes 
an tawanbarekê negirtî ye xwen- 
dinê bidomîne.” 

Danezana Gerdûnî a Mafê 
Mirovan jî giringî bi xwendina 
hemû takekê daye û di benda 1 


a madeya 24 a wê danezanê de 
hatiye: “Her kes dikare ji mafê 
xwendinê behremend be, hemû 
kesek dibe, xwendina destpêkî 
derbaz bike û herwiha derfeta 
wek hev bo hemû takekê hebe 
heta li gor tawankariyên wî/ê, 
pileyên bilind ên xwendinê bi- 
qedîne.” 

Partiyên Rojhilatê Kurdistanê, 
bêparkirina xwendekarên Îranî 
bi giştî û xwendekarên Kurd bi 
taybetî di sîstema Komara îslamî 
de wek diyardeyek normal diza- 
nin û bawer in, dîroka desthilat- 
darî ya Komara îslamî pêkhatî ye 
ji dijberîkirin û ji holêrakirina 
neyarên xwe. 

Endama Komîteya Navendî a 
PDKÎ, Nahîd Husênî, di vê der- 
barê de wiha axifî: “Zara Ferecî 
ne yekemîn û ne Kurda/ê dawî jî 
dibe ku di îranê de ji mafê xwen- 
dinê tê bêparkirin.” Nahîd Hu- 
sênî ew kiryara Komara Îslamî 
wek helwêstek zanî ku bi ser za- 
nîngeh û karbidestên zanînge- 
han hatiye sepandin: “Komara 
Îslamî bo valakirina navendên 
berhemanîna zanist û merîfeyê 
ji neyar û cudabîran û bi awayekî 
rûyekî bo mana xwe, ji hemû 
alaveke ne qanûnî mifahê dis- 
tîne û heta wan yasayên ku 
bixwe pejirandiye, binpê dike.”0 


Dortmund (Rûdaw) - Roja 
sêşemê 29e îlona 2009 siyaset- 
medar û nivîskarê Kurd Mihe- 
medê Mele Ehmed di encama 
nexweşiya penceşêrê dilê wî ra- 
westiya û çû ser dilovaniya xwe. 

Ehmed di sala 1935’an de li 
Binxetê ji dayik bûbû. Li wir heta 
lîseyê xwend û li zanîngeha 
Şamê xwendina dîrokê qedan- 
dibû. Yek ji kesayetiyên naski- 
rîbû di nav siyaseta Kurdên 
Rojava debû. Ji destpêka tevgera 
Kurdan ya siyasî tev di nav tev- 
gerê de bû û beşdarî damezran- 
dina komeleyên Kurdan yên 
çandî û rêxistinên siyasî bû. Ji bo 
vê beşdarbûna xwe ya çalak hate 
girtin, lê ne girtinê û ne jî çewi- 
sandinên Rêjîma Sûriyê nikarî- 
bûn wî ji tevgera Kurdan dûr 
bixîne. Heta 1995 an hemû ji- 
yana xwe ya li welat, li gel karê 
xwe yê mamostetiyê bi kar û xe- 
bata siyasî derbas kir. Taybetiya 
Mihemedê Mele Ehmed ji nav 
hemû siyasetmedarên Kurd ew 
bû, ku berê xwe da nîvîsandina 
dîroka tevgera siyasî ya Kurdên 
Rojava. Weke nivîskarekî di nav 
Kurdên Rojava de ku di warê si- 
yaset û dîroka Kurdên Rojava de 


bû xwedî berhemên cihe û bi vî 
awayî bû xwedî cihekî taybet di 
pêvajoya pêşketina tevgera Kurd 
de û berhemên wî bûn jêder û 
çavkaniyên pêbawer ji bo hemû 
kesên ku bi dîrok û siyaseta Kur- 
dên Rojava re mijûle. Li gel ku 
tevahiya berhemên wî bi zimanê 
erebî hatine nivîsandin, lê dîsa jî 
piraniya wan berheman ji hêla 
hevjîna wî Keça Kurd ve ji bo 
kurdî hatin wergerandin. Çend 
berhemên wî yên çapkirî evin: 
Dîroka Partî li Sûriyê, Xoybûn, 
Peywendiyên Kurd û Ermeni- 
yan, Bedirxan Beg, Mîrê Botan, 
Mesela Kurd li Sûriyê, Osman 
Sebrî, Qamişlo, Kurdistan Di 
Navbera Dagirkirin û Serxwe- 
bûnê de 

Mihemedê Mele Ehmed ji 
1995’an de weke penaber hatibû 
Almanyayê. Ji roja hatina xwe û 
heta kêlîka dawî di jiyana xwe de 
li pey hevgirtin, lihevkombûn û 
yekîtiya Kurdan bû û bi taybetî 
Kurdên Rojava. Di nav hemû ci- 
vatên rewşenbîrî û siyasî de cih 
girt. Wisa jî kombûnên Kurdên 
Rojava yên siyasî ku herdem û 
hergav xwedî ramana bihevre- 
karkirinê û yekbûnê bû. Di nav 


gelek rêxistin, komele û civatên 
Kurdên Rojava yên Almanyayê 
de cîh digirt. Ji wan, komîta xe- 
lata Osman Sebrî û komîta karê 
hevbeş ya Kurdên Sûriyê li Al- 
manya û komela Kurdên Sûriyê 
li Berlînê çend mînak in. 

Mihemedê Mele Ehmed wek 
gelek rewşenbîr û siyasetmeda- 
rên Kurdên Rojava di ciwaniya 
xwe de ji welat koçber bû û di ta- 
bûtê de vegeriya welatê xwe. Ew 
vegeriya Qamişloka ku yek kê- 
lîkê ji bîra wî neçûbû. Roja yek- 
şemê 4’ê cotmeha 2009an 
Goristana Qidûrbeg ya Qa- 
mişlo, bû cihê herdem yê Mihe- 
medê Mele Ehmed. 



Mihemedê Mele Ehmed ji sirgûnê 
vegeriya Qamişloyê 


Besam Mistefa 

Heseke (Rûdaw) - Di demên 
dawîn de di civaka Kurd a li Ro- 
javayê Kurdistanê de bûyerên 
xwekuştinê zêde bûne û hemû 
temen, regez û çînên civakê li 
xwe digre. Lê di piraniya bûye- 
rên întîxarê de rêjeya jinan zêde- 
tir e. Li gor daxwiyaniyên rêxisti- 
nên mafên mirovan sedemê van 
bûyeran bêkarî, rewşên dijwar 
ên malbatî, siyasî û civakî ne. 

Li gor daxwiyaniyeke Rêxis- 
tina Mafên Mirovan li Sûriyê 
xortekî bi navê Azad Mihemed 
Emîn bi sedemê xirabiya rewşa 
jiyana wî bi tifingeke nêçîrva- 
niyê jiyana xwe bidawî anî. Azad 
li gundê Girhok jidayik bûye û 
yek ji Kurdên bênasname yên 
Hesekê ye û heft birayên wî jî 
hene. Jiber li Navçeya Cizîrê li 
jêr siya salên hişk ku Sûriyê û 
navçe daye ber xwe, xelk neçar 
dibin ber bi metropolên Sûriyê 
ve koç bikin. Azad jî ji bo alîka- 
riya merivên xwe bike û debara 
jiyana wan peyde bike li Şamê 
kar dikir. Roja 14’ê îlonê dema 
Azad li ba yek ji xwediyên bex- 
çeyan de kar dikir, întîxar kir. 

Daxwiyaniya MAF’ê (Mafên 
Mirovan li Sûriyê) behsa mese- 
leya xwekuştina Azad û xortan 
dike û wiha dibêje: "Belavbûna 
diyardeya xwekuştinê di vê 
dema dawî de di nav ciwanên 


Kurd de, herwiha rewşên bêh- 
êvîtî, xemgînî û têkçûna derûnî 
cihê dilgiraniyê ne. Ev rewşên 
navborî bi piranî di nav Kurdên 
navçeya Cizîrê rû didin. Sede- 
mên herî girîng jî pirsgirêkên 
aborî, civakî û koçkirina bi ne- 
çarî ye." 

Derbarê zêdebûna rewşên în- 
tîxarê de çalakvan mafên miro- 
van û endamê damezrênerê 
MAF’ê Brahîm Yûsiv ji Rûdawê 
re wiha ragihand: "Rewşa aborî 
ya xirab li Cizîrê di nav ciwnan 
de bûye sedemê bilindbûna bû- 
yerên bêhêvîtî, têkçûn û belav- 
bûna diyardeya xwekuştinê. 
Azad Mirad jî yek ji wan xortan 
bû ku wek gelek kesên din ji 
Navçeya Cizîrê ber bi Şama pey- 
texta Sûriyê koç kir da debara ji- 
yana malbata xwe peyde bike, lê 
nikarîbû êdî zehmetiyan tehe- 
mul bike û xwe kuşt." 

Li aliyê din bûyerên xwekus- 
tinê di nav jinên Kurdên Sûriyê 
de jî pêktên. Ew jî jiber pirsgirê- 
kên civakî û diyardeya tundûtû- 
jiya dijî jinan xwe dikujin. 
Daxwiyaniya Ragehandina Sa- 
zûmana Rojavayê Kurdistanê- 
Kobanê ragehand ku jineke 
Kurd ji Kobanê xwe ligel hersê 
zarokên xwe kuşt. 

Cîhan Reşo ya 25 salî ligel 
hersê zarokên xwe ji dêlva herin 
bazarê, ber bi rûbarê Firat ve 


çûn. Cîhan xwe û hersê zarokên 
xwe ji ser Pira Qere Qozat ku di- 
keve ser Firat û herdû bajarên 
Kobanê û Minbec bihev ve girê 
dide, xwe avêt xwarê. Li gel ku 
kurê wê yê mezin (5 salî) ji mi- 
rinê filitî jî, lê dayîk Cîhan, Fewzî 
yê 2 salî û Rosîle ya 3 mehî di avê 
de xeniqîn. 

Daxwiyaniya Sazûmanê eş- 
kere kir ku hevser û malbata wê 
bi tundî ligel Cîhan tevdigeriyan, 
heta ji bilî xwekuştinê tu rê jê re 
neman. Daxwiyanî zêdebûna 
rewşên xwekuştinê di nav jinên 
Kurd li Sûriyê îsal tekez kir û do- 
mand: "Jiber rewşa aborî, civakî 
û tundûtûjiya dijî jinan, jin xwe 
dikujin." 

Di daxwiyaniyeke bo Rûdawê, 
nivîskar û civaknasa Kurd We- 
cîhe Evdilrehman derheqê zêde- 
bûna bûyerên xwekuştinê di nav 
jinên Rojavayê Kurdistanê de 
diyar kir ku sedemên serekî yê 
vê diyardeyê tundûtûjiya dijî 
jinan û paşketina civaka Kurd bi 
giştî ye: "Di nav Kurdên Sûriyê 
de li gel xirabiya rewşa aborî bi 
awayekî giştî û belavbûna bêkarî 
jî zêde dibin, lê ev ji bo xwekuş- 
tinê nabe hincet. Bi baweriya 
min xwekuştin ne çareserî ye. 
Rewşên xwekuştinê li ba kesên 
ku hemû deriyên jiyanê li pêşiya 
wan tên girtin taybet in, lewma 
dawî jiyana xwe tînin." 


Kurdên Rojava koçê Bakur dikin 



Deriyê sînoryê navbera Nisêbîn û Qamişloyê ji bo koçberan bûye deriyê hevîyê 


Firat Kelehki 

Hewlêr (Rûdaw) - Kurdên 
Rojavayê Kurdistanê bi taybetî 
yên bê nasname ji ber zordestiya 
dewleta Sûriyê û pirsgirêkên 
aborî neçar dibin berê xwe bidin 
Bakurê Kurdistanê. Ev çend sa- 
leke koçkirina Kurdan ya ji He- 
sekê, Qamişlo, Dêrikê, Tirbespi- 
yê, Serê Kaniyê û Derbêsiyê ber 
bi Bakur berdewam e. Lê di van 
herdu salên dawî de Kurdên ku 
nasnamên wan jî hene koç dikin 
û berê xwe didin Bakur. 

Piraniya wan malbatan dosye- 
yên wan li Rêveberiyên Nifusê 
yên Tirkiyeyê hene, lewma 
dema vedigerin û eger ji aliyê 
xizm û kesên wan ve alîkarî bê 
kirin zû nasnameyên xwe wer- 
digrin û dikarin bi asanî kar û 
debara xwe bikin. 

Yek ji wan koçberan Reşo Re- 
şanê 37 salî ye. Ev çend meh in li 
gel malbata xwe vegeriya ye 
Bakur û li navçeya Nisêbînê. 
Ronî 12 salan xwendiye lê ji ber 
nasnameya wî tune neçar maye 
li Sûriyê barkêşiyê bike. Lê dew- 
leta Sûriyê dev ji wan bernedaye, 
bi hincetên cuda cuda rehetî ji 
wan re nehiştiye û neçar mane 
dev ji hemû tiştên xwe berdin û 
bar bikin. 

Derbarê koçberiya Kurdên 
Rojavayê Kurdistanê de Ronî 
Reşan agahî dan Rûdawê û got: 


"Ev 8 meh e em hatine Nisêbînê 
û me nasnameyên xwe standine. 
Berî me jî gelek malbat hatibûn 
û niha jî her tên. Tenê li Nisêbînê 
nêzîka 50 malbatan hene ku ji 
Sûriyê koç kirine. Herwiha li Ki- 
ziltepe, Batman, Wêranşehîr, 
Mersin, Hatay, Edene, Stenbol û 
bajarên din jî hene lê jimara wan 
çiqas e ne diyar e." 

Ronî dibêje ku rewş li vir jî ne 
gelek baş e lê dîsan ji ya berê baş- 
tir e û dirêjî bi axaftina xwe dide 
û dibêje: "Li Sûriyê xeta sor li jêr 
navê te keve, êdî rehetî ji te re 
namîne û her roj divê tu li Rêve- 
beriyên Asayişê bigerî. Te çikir, 
hûn çi dikin û pirsên bê wate bê 
mirov tiştek jî kiribe. Ez kesekî 
dinasim di dema hilbijartinên 
Sûriyê de tenê ji ber bi henekan 
gotibû belkî dengê xwe nedim 
Beşar Esad, ev çend sal e nex- 
wiya ye û kes nizane li ku ye, mi- 
riye, hatiye kuştin yan na. Rewşa 
Kurdan li Sûriyê wiha ye." 

Berê tenê Kurdên bê nasname 
yên ku Dewleta Sûriyê rê nedida 
wan li fermangehên fermî kar 
bikin berê xwe didan Bakur. Lê 
niha dike doktor, mamoste, 
xwendekar û parêzer jî neçar 
dibin koç bikin û dev ji karê xwe 
yê Sûriyê berdin. 

Piraniya Kurdên koç kirine ji 
ber gelek mirovên wan li Sûriyê 
mane û rejîm guşarê nexe ser 


wan naxwazin navên xwe yên 
rastî bêjin. Doktorê dirana N.M 
niha li Bakûrê Kurdistanê dok- 
toriyê dike û ji bo Rûdawê wiha 
axifî: "Karê me hebû lê bi se- 
dema em tevî civînên partiyên 
Kurdî dibin û Kurdayetiyê dikin 
Rejîma Baas xeta sor li jêr navê 
me da û xweşî ji me re nehişt. 
Here wir îfadê bide û here dera 
din îfadê bide, em bêzar bûn. Ji- 
yana me di metirsiyê de bû loma 
me koç kir û hatin Bakur. Kesek 
ji xweşî ji cihê xwe bar nake û 
mala xwe wêran nake." 

Hinek ji Kurdên koçkirî herçi- 
qas gazinan jî dikin, dibêjin kar 
nîne û rewşa wan ne baş e, lê bi 
giştî razî ne û qet naxwazin ca- 
reke din vegerin Sûriyê. Di 
heman demê de gelek ji wan 
piştî nasnameya xwe ya Tirkiyê 
distînin ber bi Ewrûpa ve diçin. 

Li gor axaftinên malbatên 
koçber, Kurdên Bakur jî bi germî 
pêşwaziyê li wan dikin û dibin 
alîkar. Mam Xelîl 65 salî ye û ji 
Nisêbînê ye û wiha dibêje: "Em 
hemû Kurd in, xwîna me yek e, 
lê em ji hev dûr ketibûn û niha 
tên ba hev ma tiştek ji vêna 
xweştir heye gelo?" 

Wek tê pêşbînî kirin ji sala 
1995’an û heta niha nêzîka 1000 
malbatan ji Rojavayê koç kirine 
û hatine li bajarên Bakurê Kur- 
distan û Tirkiyê bicîh bûne. 

"Kurdên li Belçîkayê dest bi bazirganiyê dikin" 


Serokê Entîtûya Kurdîya li Brukselê Derwêş Ferho dibêje ku wê li Gurcistanê 
liqe Enstîtûyê vekin. 


Köln (Rûdaw) - Vê heftê 
Rûdaw danasîna Entîtûya Kurdî 
ya li Brukselê dike. Serokê wê 
Derwêş Ferho ku ji sala 1996’an 
heta îro serokatî dike û beriya 
wê demê jî sekreteterî dikir, ra- 
gihand ku ew niha amadekariya 
enstîtûyeke nû li paytexta Gur- 
cistanê Tiblîsê dikin. Li ser 
beşên din jî xebatên wan berde- 
wam dikin; projeyên wan ên 
demkurt û demdirêj hene û 
Ferho lê zêde dike: “Di nava her 
xebata ku ji gel û welatê me re 
baş e cihê xwe bi berpirsiyarî 
distînin.” Ferho herwiha bawer 
dike ku herçiqas li Belçikayê 
Kurd kêm in jî ew bi hin enca- 
man serbilind in: “Eger mirov bi 
gelemperî li xebatên me û enca- 
mên wê binêrê, li gor bîr û bawe- 
riya min, xebata herî baş bi 
encam li Belçîka hatiye kirin û 
em bi vê yekê serbilind in.” 

Em dixwazin tu ji me re xwe 
bidî nasandin . Derwêş Ferho 


kî ye? Ji kengê ve tu li Belçika 
djî? Çi xwendiye? 

Ez ji gundê Mîzexê, girêdayê 
Midyadê, herêma Torê me. Paş 
qedandina xwendina xwe ya 
navîn (Lîse) çend mehan li 
Stembolê mam û pey re hatim 
Belçîka. Fierçend e niyeta min 
çûna Swêd bû, Belçîka bû nesîbê 
min û di sala 1977’an de ez li ba- 
jarê Leuven, paş re jî li Bruksel bi 
cî bûm. Di ber xebatê re min 
Enstîtûya Bilind ya Zanistiya 
Readaptasyonê (Hoger Instituut 
voor Readaptatiewetenschap- 
pen) qedand. Sê sal in. 

Ev çend sal in tu serokatiya 
Enstîtûya Kurd a li Brukselê 
dikî? 

Sala pêşin ku me Têkoşer (Ye- 
kîtiya Karker û Xwendekarên 
Kurd li Belçîka) ava kir ez salekê 
bûm serokê wê. Di 1989’an de 
me navê Têkoşer guhert û bû 
Enstîtûya Kurdî ya Brukselê. 
Heta 1996’a ez wek sekreterê 


Enstîtûyê mam, ji 1996’an û vir 
de karê serokatiya wê dikim. 
Enstîtûya Kurd a li Brukselê çi 
kar dike? Kengê û ji bo çi ava 
buye, kî ava kiriye? 

Jib o karê me, armanca xebata 
me baş were têgihiştin dive ku 
dûr û dirêjî bêjim. 

Enstîtûya Kurdî ya Brukselê 
rêxistineke civakî û çandî ye. Ew 
ne girêdayî tu partiyeke siyasî ye. 
Di Cotmeha sala 1978’an de, bi 
navê Têkoşer - Yekîtiya Karker û 
Xwendekarên Kurd li Belçîka û 
paşê di Gulana 1989’an de, bi 
navê Enstîtûya Kurdî ya Bruk- 
selê ava bûye û ji aliyê wezaretên 
çandê ya Frensizî (Herêma Ci- 
vaka Frensiz li Belçîka) Flamanî 
(Herêma Flaman li Belçîka) di 
nava çarçewa "perwerdekirina 
gelemperî ya daîmî” de, bi awa- 
yekî fermî hatiye pejirandin û 
alîkariya maddî distîne. Du ar- 
mancên enstîtuyê hene: alîkirina 
Kurdên ku li Belçîka dijîn, ji bo 
ku karibin di civaka Belçîkî de 
cihekî baş bistînin ("intêgra- 
tion"), bê ku nasnameya xwe ya 
çandî hunda bikin û agahdarki- 
rina Belçîkî, Ewrûpî û kesên din 
li ser dîrok û çanda kurdî. 

EIûu projeyên çawa lidardi - 
xin?Li ser çi lêkolînan dikin? 
Em projeyên xwe, li ser esasê 
pêdiviyên gel û welatê xwe lidar- 
dixin. Bijartin û pêkanîna kar û 
xebata me bi temamî di wê çar- 
çowê de pêk tê. Heta niha, xe- 
bata belavkirina agahdarî, 
sensibilizasyon, motîvekirin, da- 
nasîna pirsa Kurd bi hemû ali- 
yên xwe ve hatiye birêvebirin. 
Wek siyasî, çandî, nivîsa Kurdî, 
muzîk û folklor. 

Eteta niha we çi projeyan 
temam kiriye û encama wan çi 
ye? 

Ji bo ev pirs baş were bersiv- 
dan û têgihîştin dikarim wiha 
bêjim. Pirsgirêka Kurd di dema 
destpêkê de li Belçîka pir l<êm 
dihate nasîn. Li hemû Ewrûpa jî 


wiha bû. Li temamiya Ewrûpa 
ev mijar û tewra Ewrûpiyan ber 
bi rewşeke pozîtîv diçe. Lê li Bel- 
çîka hê baştir e. Eger mirov bi 
gelemperî li xebatên me û enca- 
mên wê binêrê, li gor bîr û bawe- 
riya min, xebata herî baş bi 
encam li Belçîka hatiye kirin û 
em bi vê yekê serbilind in. Gelo 
bes e? Na, divê em hê zêdetir û 
baştir kar bikin. 

Niha di destê we de tu proje 

hene? 

Xebata me ya rojane her di- 
meşe. Bi 5 xebatkar û hevalben- 
dên xwe deriyê Enstîtûyê her roj 
vkiriye û kr berdewam e. Di 
nêzîk de, 5 û 6’ê Mijdar 2009’de, 
tev Komîsyona Ziman û Per- 
werdê, Enstîtûya Kurdî ya Al- 
manya, Konferansa Ziman di 
Parlementoya Flaman li Bruk- 
selê de pêk tînin. Hin projeyên 
din jî hene lê hê zû ye li ser wan 
were axaftin. Di nêz de ewê 
werin nivîsîn. 

Li derveyî Belçika qetkarên we 

hene? 

Belê hene. Li Gurcistanê jî liqê 
Enstîtûyê vedibe. Di navenda Ti- 
bilîsê de avahi heye ku bi malîtî 
me stendiye û xebat wê were 
kirin. 

Çima li cihekî din ua, Tiblîs? 

Ev bû 18 sal ku çûn û hatina 
min ya nav Kurdên Kafkasê 
heye. Salê sê-çar caran diçim wê 
heremê. Du sedem hene; ji ber 
ku ez nikarim herim Kurdis- 
tanê, Kurdên li Kafkasê tenê di- 
mînin ku ez bikaribim xwe di 
nav Kurdan de bibînim. 

Li herêma Kafkasê di sedsala 
dawîn de Kurdan di gelek waran 
de cihekî girîng stendiye. Xwedî 
arşîveke mezin in. Ji sedema be- 
lavbûna Sovyeta Berê gelek tiş- 
tên Kurdên Kafkasê jî ber bi 
hundabûnê diçin. Me di dest- 
pêkê de, tevî çend akademisye- 
nên Kurd li Ermenîstanê xwest 
tiştekî bikin ku arşîva Kurdan li 
cihekî kom bikin. Lê ji ber çend 


sedeman tenê li Tbilîsê ev yek 
mimkûn bû. Di vê xebatê de alî- 
kariya moralî ya xanima serokê 
Gurcistan, Sandra Roelofs jî 
heye. Em ji çend salan û vir de 
pê dilebikin ku vê yekê pêk 
bînin. Lê heta niha, ji kêmasî û 
tunebûna îmkanan me nikarî 
tiştekî ciddî ava bikin. 

Tekiliyên we bi partî û saziyên 
Kurd re çawa ye? 

Têkiliyên me bi hemû partî û 
saziyên Kurd re li ser esasê 
wekheviyê hene. Wek ku min 
berê jî gotibû, em rêxistineke 
Kurdî ne û Kurdistanî ne. Pey- 
wendiyên me li ser van esasan bi 
hemûyan re hene. Em bi gişan re 
jî dikarin xebatke xweş bikin. 
Çiqas Kurd li Belçikayê dijîn? 
Ji kijan perçeyê Kurdistanê 


mirov gelek in? Potansiyela 

wan çi ye? 

Li gor bîr û baweriya min li 
Belçîka nêzî 40 000 Kurd hene. 
Piraniya wan ji Bakûrê Kurdis- 
tanê di salên 60’î de û beşa din jî 
salên 80’î de hatine.. Ji Başûrê 
Kurdistanê jî çend hezarek hene. 
Kurd li Belçîka hem kêm in û 
hem jî bi muqayeseya welatên 
din di aliyê Kurdîtiyê de ne pir 
xurt in. Li piraniya welatên din 
yên Ewrûpa, têkoşîna çekdarî ya 
PKK, guhertineke mezin pêkanî. 
Li Belçîka ev guhertin giran me- 
şiya. Sedema wê jî ew e ku kêm 
Kurd li Belçîka hene. Piraniya 
Kurdên li Belçîka karkeriyê 
dikin. Hêdî hêdî Kurd jî dest bi 
bazirganiyê dikin. Heta niha vê 
yekê jî baş didomînin. 



"Wê li Almanya rewşa betalên Kurd xirabtir bibe" 



Berdevkê Kurdisches Zentrum Ibrahim Okutucu 


ismet Siverekli 

Rûdaw (Berlin)- Saziya Kurd 
ya bi navê Kurdisches Zentrum 
(Navenda Kurdî), ev 25 sal in li 
paytexta Almanyayê, li Berlinê ji 
bo Kurdan li ser pirsgirêkên 
malbatî, deyn û întegrasyonê xe- 
bata amojgariyê dike. Komeleya 
Navenda Kurdî tenê digel vê xe- 
batê namîne, çalakiyên civakî jî 
li dar dixe. Di nava van çalakiyên 
civakî de beşên wek spor, per- 
werdeya zimanê kurdî, huner û 
danustandinên bi civaka Alman 
re jî hene. Tevahiya van çalaki- 
yan ji alîyê Senatoya Berlînê, 
beşa întegrasyonê ve tên fînan- 
sekirin. Herweha, ji bo afiran- 
dina sempatiya gelê Alman a li 
hember civaka Kurd bername- 
yên çandî pêşkêş dike û dewle- 
mendiya çand û hunera Kurd bi 
civaka Alman dide nasîn. 

Em bi navê Rûdawê çûn na- 
venda vê saziya Kurdî û me bi 
nûnerê rêveberîyê, bi Ibrahim 
Okutucu re sohbetek pek anî. 
Okutucu ji bajarê Amedê ye û di 
sala 1980’an de wek xwendekar 
hatiye Almanyayê û li vir di nava 
saziyên Kurdan de dest bi xebatê 
kiriye. Okutucu di sala 1996’an 
de li Navenda Kurdî li beşa pro- 
jeyan de xebitiye û heta îro vê 
xebatê dimeşîne. 

Sohbeta me bi pirsa damez- 
randina saziya Kurd dest pê 
dike: "Kurdisches Zentrum di 
sala 1984an de li paytexta Al- 
manyayê hat damezrandin. Ji bo 


ku li diyasporayê hemû perçe- 
yên Kurdistanê bên temsilkirin, 
navê wê wekî Navenda Kurdî 
hatiye danîn." 

Okutucu di derbarê mebesta 
damezrandina Navenda Kurdî 
de dibêje, ku navend ji bo alîka- 
riya jiyana rojane ya Kurdên di- 
yasporayê hatiye damezirandin 
û ji bo kêmkirina astengiyên ji- 
yana rojane yên Kurdên Berlînê 
şêwirmendiyê dike. Kurdên Ber- 
lînê di qada fermî de ji vê amoj- 
gariyê îstîfade dikin û karên xwe 
yên burokratîk bê astengî pêk 
tînin: "Em di qada burokrasîye 
de gelekî alîkariya koçberên 


Kurd dikin. Pirsgirêka herî 
mezin ya Koçberên Kurd pirsgi- 
rêkên ziman e û nezanîna ziman 
di astên fermî de li pêş wan gelek 
astengiyan derdixîne. Bi alîka- 
rîya xebata me, koçberên Kurd 
pirsgirêken xwe yên bi vî rengî 
çareser dikin. Em ji bo meqa- 
mên fermî, di nîvisandina dax- 
waznameyan de alîkariya wan 
dikin. Em ne tenê vê yekê dikin, 
em hevdîtinên koçberên Kurd 
yên bi civaka Almanî re jî orga- 
nîze dikin." 

Navenda Kurdî li gor rêbaza 
xwe projeyan çêdikê, pîlan dike 
û tetbîq dike: "Navenda Kurdî 


heta îro gelek proje çêkiriye. Na- 
veroka projeyên me di derbarê 
întegrebûn û nasandina çandî ya 
Kurdî bû. Di serî de gelê Alman 
û partîyên wan yên siyasî gelê 
Kurd baş nasnakin. Ji bo vê yeke, 
me bi gele Alman, Kurd dan na- 
sandin, danûstandin organîze 
kirin û dikin. Di encama van da- 
nustandinan de çand û pirsgi- 
rêka Kurdî da nasandin." 

Saziya Kurd di navenda xwe 
de gelek kursan jî dide: "Em her- 
dem gelek kursan organîze 
dikin. Heta îro; kursa zimanê 
kurdî, tirkî, erebî, almanî û în- 
glizî, komputer, tembûr û gelek 


kursên din me organîze kirine." 

Komeleya Kurd di gelek be- 
şan de xebatên amojgarîye dike: 
'Amojgariya me di warê civakî, 
penaberî, mafên rûniştinê û per- 
werde tê kirin. Em herwiha alî- 
kariya koçberên ku ji kar tên 
avêtin dikin ku careke din bik- 
evin kar." 

Navenda Kurdî tenê bi van bi- 
zavan namîne: "Em ji bo pirsgi- 
rêkên jinan, yên malbatî û 
xwendekarên Kurd jî alîkariyê 
dikin. Ji bo ku xwendekarên 
Kurd li dibistanan bi zimanê zik- 
makî perwerde bibin, em xebatê 
dikin. Ji bo ku koçberên Kurd 
xwe ji pirsgirêkên deynan xelas 
bikin, em amojgarîyê dikin û di 
qada fermî de ji bo van kesan 
dibin ling û dest." 

Navenda Kurd, têkiliyên dos- 
tanî li gel hemû partiyên Alman 
û Kurd daniye: "Têkilîyên Na- 
venda Kurdî bi hemû partiyên 
Alman û Kurd re baş in. Bi saya 
van têkiliyan berjewendiyên 
koçberên Kurd li ber çav tên gir- 
tin û doza Kurd tê nasandin." 

Ji bo ku koçberên Kurd di pro- 
seya întegrasyonê de bibe xwedî 
gotin, Navenda Kurdî xebatê 
dike: "Kurdên li Almanyayê, li 
ser esasê hemwelatiyên Tirkiyê, 
îraqê, Suriyê û îranê têne jimar- 
tin. Tenê gava ku îltîca dikin, wê 
demê weke Kurd tên nivîsandin. 
Ev dîtin li ber întegrasyonê gel- 
lek astengiyan çê dike. Koçberên 
Kurd divê li integrasyonê bi ça- 
veke pozîtîf binêrin û wusa lê 
nêzîk bibin. Dîvê Almanya Kur- 
dan bi nasnameya Kurd nas 
bike. Ev jî bi awayek erênî rê li 


ber întegrasyonê vedike. Kurd li 
vir bi cîh bûne, di hemî aliyên ci- 
vakê de kar dikin. Zarokên wan 
li vir ji dayîk bûne, li vir mezin 
bûne û çûne dibistanê. Dihate 
gotin ku gava şer li Kurdistanê ra- 
weste, wê Kurd vegerin. Lê belê 
ev ne rast e, Kurd venagerin. Êdî 
bûne perçeyek ji vir, çûna wan ya 
Kurdistanê tenê salê carek, an du 
car e, bi kurtî ew êdî Berlînî ne, 
Almanyayî ne." 

Okutucu di derbarê giringiya 
întegrebûna Kurdan de weha di- 
bejê: “Divê em li vir mafê xwe bi- 
parêzin, wekhev bijîn, beşek ji vê 
civakê bin, lê civakekê li ber ci- 
vakeke din çênekin. Her weha 
em çand, huner û zimanê xwe 
bidin jiyandin. Çanda xwe nas 
bikin û lê xwedî derkevin. Her 
weha divê em ji bo naskirina 
gelên din, çandên din vekirî bin 
û bi wan re danûstandinan pêk 
bînin." 

Rêveberê Navenda Kurdî Oku- 
tucu li ser hilbijartinên giştî yê 
Almanyayê jî nêrînên xwe anîn 
ziman û diyar kir ku di hilbijar- 
tinên Almanyayê de partiya kev- 
neparêz CDU û partiya lîberal 
FDP bi ser ketin û wê hikûmeta 
koalîsyonê damezirînin: "Berlin 
di Almanyayê de bajareke ku en- 
dustriya wê herî kêm e. Ji bo vê 
yekê nisbeta betaliyê li vî bajarî 
zêde ye. Di nav betalan de hêj- 
mara Kurdan jî bilind e. Hikû- 
meta kevneparêz û lîberal wê 
mafên betalan qut bike. Bandora 
vê yekê wek li ser hemû betalan 
wê li ser Kurdan jî çê bibe. Ji bo 
vê yekê wê rewşa van kesan xe- 
rabtir be." 

HEVPEYVÎN 


Li mişextiyê dildareka kurmancî: Lava Derwêş: 

"Roj çêbûn ku xwe bispêrim mirinê" 



Çend rez ji helbesta Lava Derwêş a binavê Hebûn: 

Navê min / Ser pişta perwanekê/Ji şewata adarekê/Ji êşa demê afirî / 
Nav sînorên avzêmkî /Kuçberîya xwe kuçber dîkîm /Bîrîna te hîldîgîrîm / 
Bajarê min /Bi ser keserên xwe de / Têkel dikim 


Salihê Kevirbiri 

Stenbol (Rûdaw) - Kesên ku carca- 
ran bala xwe didin ser malperên inter- 
netê, dibinin ku hinek jin û keçên Kurd 
an -ku bi qasi tiliyên desteki ne- bi gotar, 
kurteçirok, helbestên xwe li pêşberi me 
ne. Kêm in, lê mala wan ava xweş ji di- 
nivisin! 

Lava Derwêş yek ji wan navan e ku 
carinan bi kurteçirokên xwe, carinan ji 
bi helbestên xwe yên xembar pêşwa- 
ziyê li me dike. Ew bixwe ji Qamişloyê 
ye û bêhtiri panzdeh sal in ku “terkeserê 
dinyayê” bûye!.. Ew niha li bajareki Eio- 
landayê diji û hewla geşedana kur- 
mancî, xema wê ya sereke ye. Bi 
kurmanci difikire,, û dikene, bi kur- 
mancî digirî û dinivîse. Bi rastî ew 
“dilda- reka kurmancî” ye li mişextiyê. 
Lava Derwêş, xwediya jiyaneke têrke- 
ser e. Em zêde dirêj nekin. Werin em bi 
hev re guh bidin hinek beşên ji vê ji- 
yanê... 

Zarokatiya te çawa tê ber çavê te? Tu 
bêriya zarokatiya xwe ya li Qamîş- 
loka Evînê dikî? 

Zarokatiya min li gel xwîşk û birayên 
min bi çîrokên “dêw û pîrevok” û efsa- 
neyan bi navê “şengê û pengê” û “hecî 
rovî” bi xeyalên şêrîn û bêguneh, bi lo- 
randina diya min, bi sirûd û helbestên 
bavê min dixwendin, bi lîstika li kula- 
nên taxê, bi hejmartina stêrkan di şevên 
havînê de, li serê ban û li ber dengê çir- 
çirkan... Bayê nişkivinê hênik, rûyê me 
dimestand. Eler wiha ez stêrkên ku ber 
bi sinor ve direviyan û bi ronahiya lem- 
peyên Nisêbînê re dibûn yek, tu caran 
ji bîr nakim. Gelek biraninên wisa ku 
nayên jibîrkirin. 

Gelo roja tu ji Qamîşloyê derketî tê 
bîra te? Tu kengê pê hesiyayî ku ali- 
yekî dilê te li wir maye? 

Ji Qamişloyê derketim û min zanîbû 
ku ez bêyî wê nikarim bijim. Roja min 
zarokatiya xwe bi xwe re bir û ji wir der- 
ketim, min tenê dizanîbû ku xatirxwes- 
tineke ji bo demekê ye. Lê dîsa dilê min 
dikir ji nav singê min derkeve. Tê bîra 
minewroj... (Hinekkelogirîdibe, girîn 
dikeve qirikê, paşê berdewam dike) 
Herkes digiriya... Cara pêşî bû ku min 
didit bavê min digiriya. Ez wê demê 
nexweş bûm, lê min nizanibû êşa pen- 
ceşêrê li min peyda bûye û rojên min 
hindik mane. Min dixwest xwe bigihî- 
nim welateki ku hêvi lê hebe. Min diza- 
nîbû dilê min û jiyana min li bajarê min 


maye, bi wê hêviya vegerê min dilê xwe 
aş dikir. 

Ev çend sal in ku tu penaber î? Gelek 
caran dilê te maye, tu melûl bûyî, te 
xwe spartiye hêsirên çavan... Herî 
zêde bûyerango qewimîna ku kezeb li 
te peritand çi bû? 

Ev nêzîkî 17 sal in ku ji welat derke- 
time, bêyî ku ew rojekê ji dilê min der- 
keve! Nizanim, êşa min, ji êşa gelekan 
zehmetir e an na. Ez bawer im ku êş, bi 
êşan nayê pîvandin. Ez di 16 saliya xwe 
de, ji welat derketim û wê demê êşa 
penceşêrê ez wekî dêwekî dixwarim. Ji 
ber ku çare nemabû, berê min kete van 
rêyan. Nexweşî, tenêbûn û gelek tiştên 
din. Ez di rêya mirinê û windabûnê re 
derbas bûm. U min êşa xwe li pey xwe 
dixiriqand çend welat û bajaran. Di avê 
re derbas bûm. Di nav berfê de meşi- 
yam, di ber seg û fîşekên sînoran re min 
xwe vedizî. lê her min hêz dida xwe. 
Ne ji vê hêza min a viyanê bûya, dibe ku 
ez niha ne li vir bûma. 

Li Almanyayê şerê min û mirinê dest- 
pêkir. Heta niha jî nizanim kî bi ser 
ketiye. 

Lê roja ku biryar hate standin ku êdî 
çare nemaye, divê lingeki min were bir- 
rîn, penceşêr xwe gihandibû gelek 
cihên din û her belav dibû, wê rojê ez di 
kêlika wê de pir aram bûm, lê paşê min 
nepejirand. Ji ber ku te 
menê min, li bin 18 salan re bû, mafê 
min nebû ku ez nepejirînim. Lewre dê 
û bavê min erêniya xwe dabûn.. Wan 
ez bi zorê, di nav girî û hawarên min de 
birim oda operasyonê. Êdî jiyana min 
hate guhertin. Min nizanibû li ser xwe 
bigirîm an li ser malbata xwe. min baş 
dizanî ku ew di nav agirekî çawa de ne. 
Ez zêdetir li ber wan diketim, li ber hê- 
sirên diya xwe diketim. Gelek caran sû- 
retê diya min dihat ber textê min ê li 
nexweşxanê, çawa ku dengê wê dihat, 
xwedêgiravî ji kêf û coşê min xwe dia- 
vêt hembêza wê. Lê min hew didît ku 
ez ketime erdê û bi tenê me... Pir zor 
bû! 

Buyera din ku kezeba min şewitand, 
ew roj bû ku perçeyek ji laşê min, ji canê 
min veqetiya; ew roj bû ku roja min bi- 
hist bavê min çûye ber rehma Xwedê. 
Piştî 14 salan bi hêviya hevdîtinê, di 
wan rojên ku kaxezên min çêdibûn û 
dengê bavê min ku hema digot; “De 
were keça min, ma tê kengî werî?” Bavê 
min ê xoşevîst ku di wan salên zehmet 


de aramî dida min û digot; “Sebir bike 
keça min, çiya çiyê nabîne lê insan 
insên dibine... Li hêviya min nema û bi 
wê hesretê bar kir û çû... 

Li mişextî û penaberiyê herî zêde te 
bêriya çi kir/tu bêriya çi dikî? 

Min bêriya wan kolan û riyên Qamiş- 
loyê dikir; toz û germa havînan, heriya 
zivistanan, dengê erebokên firoşkaran 
û qelebalixa bi kurmancî... Bêriya wan 
sibehên zû, gava li ber dengê dê û bavê 
min, ku dema hêj em di xewa şêrîn de 
bûn, di şerqa sibehê de, li bin siya darê 
qehwe vedixwarin... Bêriya bêhna axa 
bexçê reşandî, xwişk û bira, mala ji mi- 
rovan tijî, rojên Newroza Kurmancî û 
amadekariya cejnê, hevalên ku gelek bi- 
ranînên xweş bi wan re hene û bêriya 
gelek tiştên din dikim ... 

Car çêbû ku te xwestxwe bispêrî mi- 
rinê? 

Erê, helbet erê!.. Roj çêbûn ku xwe 
bispêrim mirinê. Di rojên teng de li vê 
dûriyê ku kesên nêzik jî, min bi qedera 
min re tenê dihiştin û berê xwe digu- 
hertin. Di rojên ku min gav davêtin û 
diketim bê ku kesek bi destê min bi- 
gire... Lê na, Xwedayan jî, pişt dabûn 
min û xwe spartibûn bêdengiyê. 

Rojek hat nivîsê xwegihand hawara te 
ne wisa? 

Min hestê xwe dinivîsîn jixwe, lê kêm 
kesan pê dizanî. Min xwe pê aş dikir. 
Tiştên ku min nikaribû ji kesekî re 
bêjim, min di lênûsk an deftera xwe ya 
rojane de dinivîsand. Lê ew jî bû se- 
dema rojek reş ji min re. Min ew defter 
qetand û nema nivîsand. Piştî demekê 
dîsa min hewl da ku pexşan û çîrokan 
binivîsim, carinan helbest jî dadirêjtin 
ser kaxêzê, lê min ew ne diweşandin. 
Paşê te dest bi nivîsandinê kir. Tê bîra 
min ku yekem car min nivîsa te, di 
malpereke kurmancî de dît, wê rojê, 
ligel şaşwaziyê kêfxweş bibûm... 
Yekem car nivîsa te -çi pexşan, çi hel- 
best- li ku hate weşandin? Tu pêrgî 
rexneyên çawa hatî?” 

Yekem helbesta min bi kurmanci di 
kovara “Pênûs” de hate weşandin. 
Bawer im, sal 2000 bû. Lê baş nayê bîra 
min. Berî wê jî, di sala 1995 û 1996’an 
de çend helbest û pexşanên min, di roj- 
nameya “Xebat” de hatin weşandin, lê 
ew ne bi Kurd i bûn. Ji sala 2004’an ve, 
hinek helbestên min di malperên inter- 
neti de belav bûn. “Qêrina Adarê” û 
“Hebûn” di malpera 'Amûdê” de hatin 


weşandin. Ew cara yekem bû. Di mal- 
pera “Tîrêj” û “Rojava” de jî çend kurte- 
helbestên min hatin weşandin. Niha ji 
ez di malpera ‘AvestaKurd ” de dinivî- 
sim. 

Destpêkê rexne li nivîsên min neha- 
tin kirin. Piştre gelek name ji xwende- 
vanan ji min re hatin. Dilxweşiya xwe 
bi nivîsên min diyar dikirin. Helbet ez 
kêfxweş dibûm û min dixwest her ber- 
dewam bikim. 

Lê rewşa min pir zehmet bû. Jiyana 
min tevlihev bû û ez tim li ber çûyînê 
bûm. Min digot; “îro-sibe ezê bimirim!” 
Hin caran ez bi hêz dibûm û gelek 
caran jî min xwe disipêrt bêdengiyê. 
Zani hestekî çawa bû?.. 

Çawa? 

Çawa ku tiştek di hundirê min de ve- 
mirî be, qerisî be, teyisî be... di navbera 
nivisandina proje-helbest û gotaran de, 
min her dinivîsî. Di ber re jî min zimanê 
Kurd i dixwend. Heta niha jî xwe fêrî 
Kurd î dikim. Ji ber deryaya zimanê me 
gelekî mezin e. Her ku ez hinî tiştekî 
dibim, ez bi xwe dihesim ku gelek tiştên 
din hene ku ez nizanim. 

Nivîsandina kurdî, helbest, gotar li 
cem te çawa dikemilin? Heta ku ber- 
hemeke te bikemile/bixemile, di mer- 
haleyên çawa re derbas dibe? 
Ramanek an hestek diherike ser rû- 
pelê bi kurmanciya xwerû, ya ku em li 
malê pê dipeyivîn. Çawa derket ez wisa 


dinivîsim. Paşê li bêjing û moxila rast- 
nivîsê dixim. Gotinekê radikim, yekê 
datînim. Her wiha hewl didim bi kur- 
manciya xweşik û herikbar bixemilî- 
nim. Ez gelek caran lê vedigerim û 
jinûve dixwînim. Heta çi radeyê bi ser 
dikevim, nizanim. Ev jî, êdî ji xwende- 
vanan re dimîne. 

Gelo hêmayên te zêdetir li ser çi ne? 

Gelek caran xwe wekî zarokekê dibî- 
nim ku hê mezin nebûye. Ji ber wê yekê 
jî, bêhtir li ser wê bingehê dinivîsim. 
Cihê zarokatiyê, cihê peyva yekem û 
hezkirina yekem, girîn û hawara bajarê 
ku ji me xeyidî ye, cihê dayikên bende- 
war. Jinên ku li ser tenûran birînên xwe 
vedibêjin, zarokên dane pey xewn û xe- 
yalên xwe, xaka xwîngul û şînbiharan. 
Welatê evin û rengên qedexekirî... 

Niha derfeta çûyîna te heyegelo? ? 

Ez yekem car berî du salan çûm Qa- 
mişloka xwe... Min dixwest beri her 
tiştî herim ser gora bavê xwe. Lê min bi 
paş dixist. Ji ber min dixwest her tişt 
mina berê bimîne. Guhertin bi min zor 
bûn. Çavê min li her qorziyekê ji xênî 
bû, dengê wî jê dihat... Bi hêviya ku 
destê xwe deyne ser milê min, yan jî bi 
hêviya ku dengê wî ji devê derî bê... Min 
dixwest hema bang bikim û bêjim; “ya- 
yaboo yabooo!” Min dixwest milyon 
car wê gotinê bibêjim. Dizanî? Min ev 
yek ji pêk ani... 


"Tirkiye ji pêşketina Kurdan ditirse" 



Hakimê Leşkerî yê berê UmitKardaş 


Welat Badikan 

Stenbol (Rûdaw) - Li Tirkiyê wezîfe- 
dar û endamên artêşê di derbarê Rojhi- 
lata Navîn û herêma Kurdîstanê de bi 
giranî weke hev difikirin. Ev fikir û ra- 
manên wan yên yek tîpî dema teqawut 
dibin jî bi awayeke tund berdewam 
dikin. Lê Umit Kardaş ku di dema dar- 
beya leşkerî ya 1980’an de wek hakimê 
leşkerî wezîfe kiribû ev kevneşopî şi- 
kand û mijarên ku weke tabû dihatin 
dîtin, bi wêrekî anîn ziman. Umit Kar- 
daş li ser nêrîn û fikarên Tirkiyê yên di 
derbarê Rojhilat Navîn û Herêma Kur- 
distanê de bersiv da pirsên me. 

Dema mirov ji Tirkiyê dinêre, Rojhi- 

lata Navîn çawa xuya dike? 

Ez di wê baweriyê de me ku hest û 
fikrên Tirkiyê yên di derbarê Rojhilata 
Navîn de tevlihev in. Ez bawernakim ku 
gelên bi sedhezaran salan di bin banê 
imparatoriyekê de bi hev re jiyabin di 
derbarê hev de xirab bifikirin. Lê belê 
Komara Tirkiyê li ser bingeha ‘yek nas- 
nemeyî’ rê li ber nijadperestiyê vekir. Ev 
mantalîte hem li hundur û hem jî li der- 
veyî welêt bû sedemê pirgirêkên binge- 
hin. Hem di siyaset û burokrasî û hem 
jî di medyaya Tirkiyê de helwestên 
îdeolojik yên di derbarê gelên Kurd û 
Ereb de, mirov nikare bibêje erênî ne. 
Li Tirkiyê wisa tê zanîn ku gelên xwe 
weke Tirk nabinin, ji aliyê Amerika û 


welatên Yekîtiya Ewrûpayê ve li hem- 
beri wan tên bi karanin. Heta carnan ev 
gel di kategoriya ‘dijmin’ de jî tên dîtin. 
Li Tirkiyê hin derdor di wê baweriyê de 
ne ku Tirkiye wê di çarçoveya Projeya 
Mezin ya Rojhilata Navîn de were perçe 
kirin. Hin derdor jî hene difikirin ku ew 
dikarin ji vê projeyê sûd bigirin. Di ras- 


tiyê de, Tirkiye bi welatên Rojhilata 
Navin re xwedî pêwendiyên xurt yên 
dîrokî, çandî û aborî ye. Şert û mercên 
îro rê didin ku Tirkiye bi van welatan re 
di warê demokrasî, huquq, azadî, aborî 
û çandî de, sererast tekiliyan deyne û 
politikayên nû biafirîne. Lê ji bo vê 
yekê şertê yekem ewe ku Tirkiye di seri 


de pirsgirêka Kurd, pirsgirêkên xwe yên 
bingehîn çareser bike, baweriya xwe bi 
welatên Rojhilata Navin bîne û herwiha 
baweri jî bide wan. 

Gelo tekiliyên organîkyên di navbera 
Tirkiye û Rojhilata Navin de, dikare 
bi bandora derve werê xirab kirin? 
Tirkiye û Rojhilata Navîn bi hev ve gi- 
rêdayi ne, ev girê bi tesîra derve nikare 
were vekirin. Ev girêyeke dîrokî, çandî 
û aborî ye. Lê ev yek bi tekiliyên sere- 
rast dikare were şidandin. Ji bo ku Tir- 
kiye bi hestên xwe yên rastîn bi van 
welatan re bikeve nava tekiliyê divê qa- 
libên xwe yên ideolojîk bişkîne û der- 
basî demokrastiyeke rastîn bibe. Bê 
guman Rojhilata Navîn, hem ji ber ke- 
masiya demokrasiyê û hem jî ji ber ku 
çavkaniyeke giring ya enerjiyê ye, bala 
Amerîka û welatên Yekitiya Ewrûpayê 
dikişine ser xwe. Lazim e Tirkiye jî xwe 
ji pêşhukmiyan baqij bike û ji herêmê re 
hembêza xwe veke. Zimanekî tehdît- 
kar zirarê dide tekiliyên dîrokî û însanî. 
Ji Tirkiye, bi kijan çavî li Başûrê Kur- 
distanê tênêrîn? 

Tirkiye pêvajoya li bakurê îraqê ji 
xwe re wek xeter dibîne. Kadroyên si- 
yasî herçend hewilbidin li gor rastiyê 
tevbigerin jî, burokrasiya ekserî nax- 
waze bi herêmê re tekili were danin. 
Tirs û fikara heri mezin ew e ku pirsgi- 
rêka Kurd ya li Tirkiyê ku îro rê li ber ça- 
reseriya wê hatiye girtin, bikeve bin 
tesîra sazibûna Bakurê îraqê û bi bi 
awayî daxwazên Kurdan hê bêtir werin 
guftûgo kirin. 


Saziya leşkerên Tirk OYAKji aliyek ve 
hem li Başûrê Kurdistanê faaliyetên 
aborî dimesîne û hem jî li Tirkiyê dij- 
beriya herêmê dike. Ev ne nakoki ye? 
Li Tirkiyê rastiyek heye ku artêş wek 
partiyeke siyasî ya li ser desthilatdariyê 
tevdigere, nakeve hilbijartinan, politi- 
kayan diafirîne û saziyên bingehin yên 
demokrasiyê di bin kontrola xwe de di- 
gire. Çareseriya pirsgirêka Kurd çiqas 
dereng bikeve, pozîsyona leşkeran 
ewqas bihêz dibe. Ger rojekî mafên 
Kurdan bi qismi were dayîn jî, ekser jî 
di nav de, hin derdor hene ku dixwazin 
Kurdan tim weke xeterek ku dikare Tir- 
kiyê perçe bike bibînin. Lewra wan ber- 
jewendiyên xwe bi vê atmosferê ve 
girêdane. 

Ev derdor herwiha ji ber ku bi rêya 
saziya OYAK’ê li herêmê di nava faali- 
yetên aborî de ne, carnan ji hin tiştan re 
çavên xwe digirin. Dema ku desthilat- 
dariya AKP’ê di derbarê herêmê de da- 
xuyaniyên nerm dide, ji wan re dengê 
xwe nakin. Lê belê ji bo ku pozisyona 
xwe ya serdest ya li Tirkiyê biparêzin û 
kêmasiyên xwe yên di ‘tekoşîna li hem- 
ber terorê’ de veşêrin, li dijî herêmê dik- 
evin nava helwestên dijmini. Helbet ev 
nakoki ye. 

10 salên pêş me, bi temamî girêdayî 
helwest û tevgera Tirkiyê ya di derbarê 
demokrasiyê de ye. Ne mumkune ku 
Tirkiye karibe vê rewşa xwe ya îro bi 
taybetî jî di mesela Kurd de, bi qasî 10 
salên din berewam bike. 

Rûdaw 


Jenerator ji nav 
bajarên mezin radibin 


Wezirê Eletrikê Wuşyar Sîweylî 

Hewlêr (Rûdaw) - Nebûna 
hilberîna elektrîkê ku li Kurdis- 
tanê pirsgirêkeke ciddî ya rojane 
û jiyanê ye, bi xebat û projeyên 
nû êdî ber bi çareseriyê ve diçe. 
Wezirê Eletrîkê yê Herêma Kur- 
distanê Wuşyar Sîweylî di vê 
derbarê de pirsên Rudawê bersi- 
vandin. 

Dema kabîneya Smin pêkhat 

û wezareta elektrîkê dirustbû, 

berhema elektrîkê çiqasbû û 

niha berhema we çiqas e? 

Wezareta elektrîkê di sala 
2006’an dirust bû. Wê demê 
tenê stasyonên herêma Derben- 
dîxan û Dukan hebûn û ji ber se- 
dema kêmbarîya berf û baranê 
kêm hilberînê dike. Mînak di 
sala 2006’an de bi giştî 186 me- 
gawatên elektrîk ji herdû stasyo- 
nan hatiye hilberîn. Sala 2007’an 
de dîsa ji ber sedema kêmiya 
berf û baranê, ew rêje hat xwar 
û bû 136 megawat. Sala 2008’an 
jî bû 64 megawat. Wate ji sala 
2006’an heta niha 126 megawat 
ji berhema elektrîka wan herdû 
stasyonan kêmbûne. Eger em 
hilbirîna elektrîka sala 2006’an 
ligel ya sala 2009’an raberîhev 
bikin, emê bibînin ku bi giştî li 
sala 2006’an 186 megawatên 
elektrîkê hatine hilberandin, lê 
ev sal tevahiya berhemanîna 
elektrîkê gihiştiye 565 megawa- 
tan, an ku bi rêjeya ji sedî 315 
berhema elektrîkê zêde bûye. 
Tişta ku di van 3 salan de, di 
warê elektrîkê de hatiye kirin, 


rewşa Herema Kurdistanê ji 
aliyê elektrîkê ve ji îraqê baştir 
bûye. Ev hemû jî bi piştevaniya 
rasterast a Serokatiya Civata 
Wezîran û Serokê Hikû- metê, 
Nêçîrvan Barzanî hat kirin. Her- 
weha wezareta samanên siruştî 
bi rêya encamdana Projeya 
Gaza Kormor alîkariyeke mezin 
ji bo çareserkirina pisrgirêka 
elektrîkê kir. Bi dawî hatina wan 
projeyên ku me dest pê kiriye, 
Herema Kurdistanê heya sala 
2020’an rastî wê pirsgirêka elek- 
trîkê nabe ku me di salên borî de 
dîtibû. 

Eger ew hemû projeyên ku dest 
pêhatinekirin, temambûn, wê 
Elerema Kurdistanê beşa xwe 
ya elektrîkê hebe? 

Eger projeyên ku me dest pê- 
kirine temambin, ez di wê bawe- 
riyê de me ku wê bêtirî pêwis- 
tiya Herema Kurdistanê, elek- 
trîka me hebe û belkî em bigihî- 
jin wê asta ku em alîkariya pa- 
rêzgehên din ên îraqê jî bikin. 
Projeya elektrîka istasyona 
Elelmê ya Xebat ku ji aliyê Şîr- 
keta Nîştîmanî ya Nefta Ko- 
reya KNOC butçeya wê hatiye 
misogerkirin, gîhaye kû derê? 
Ew stasyon ku berhemanîna 
wê 600 megawat e, wê bi dû qo- 
naxan bigihîje wê astê. Em niha 
ligel şîrketa nefta nîştîmanî mi- 
jûlî qonaxa yekem in li gor wê 
programa ku ji aliyê KNOC ha- 
tiye danîn. Qonaxa yekem wê di 
sala 2012’an de temam bibe û 
sala 2013’an de wê dest bi hilbe- 
rînê bike. Hingê wê salane 300 
megawat elektrîk bê bidestxis- 
tin. Başiya vê stasyonê jî ew e ku 
ew stasyoneke helmî ye ku kêm 
welatan hene û bê ku hebûna 


stasyoneke weha bikarin ji bo 
demeke dûr û dirêj çareseriya 
pirsgirêka elektrîkê bikin. 

Rexne têne kirin ku çima hikû- 
met bi xwe elektrîkê nahilbi- 
rînê ... 

Li piraniya welatên dinyayê, 
sektora elektrîkê ber bi taybet- 
bûnê ve diçe. Li welatên Ew- 
rûpayê an jî li welatekî wek 
Tirkiyê mirov dibîne ku gelek 
projeyên elektrîkê ji aliyê sek- 
tora taybet ve tên danîn. Ev 
tişt ji aliyê teknîk û aborî ve di 
berjewenda hikûmetê de ye. 
Hefteya borî, hatgotin ku wê 
generatorên elektrîkê yên tay- 
betî bên rakirin, gelo kengî pê- 
wîstiya Kurdistanê bi wan 
jeneratorn namîne? 

Em niha ber bi wê yekê ve 
diçin ku pêwîstiya me bi wan 
nemîne. Ji mêjve û heya niha jî, 
jeneratorên elektrîkê yên bazir- 
ganî û taybetî xizmeteke baş ki- 
rine. Bêguman divê em bigihêjin 
astekê ku ji xwediyên wan jene- 
ratoran re bêjin’ gelekî spas ji 
niha û şunde pêwîstiya me bi 
xizmeta we nîne. 

Elûuê kengî bighîjin wê astê? 
Di wê derbarê de me lêkolîn 
kiriye û li gor programa me, divê 
em bi du qonaxan jeneratorên 
taybetî bidin aliyekê. Di serî de 
divê em jeneratoran ji nav baja- 
rên sereke yên weke Hewlêr, Si- 
lêmanî û Duhokê rakin. Qonaxa 
duyem li qeza, navçe û gundan. 
Ez di wê baweriyê de me dema 
ku li dawiya vê salê, yekeya 
sêyem û çarem a stasyona elek- 
trîka Çemçemalê bikevin kar, 
emê bighîjin wê qonaxa ku jene- 
ratoran ji nav bajarên mezin 
rakin. 



Prof. Wayne White: 

Parlamenê Kurdistanê wê çalaktir bibe 


Hawar Evdilrezaq 

Hewlêr (Rûdaw) - Pisporê 
Amerîkî yê siyaseta Rojhilata 
Navîn Prof. Wayne White di 
hevpeyvînekî li gel Rûdawê de 
ragehand ku parlamena dahatû 
yê Herêma Kurdistanê wê çalak- 
tir dibe. Wayne White ku ji 
2000-2005’an Cîgirê Serokê Ofî- 
sa Lêkolîn û Zaniyariyên Rojhi- 
lata Navîn li Wezareta Derve ya 
Amerîka bû, di derbarê destnî- 
şankirina Berhem Salih bo erka 
serokwezîriyê jî wiha ragehand: 
"Berhem Salih nas dikim û di 
demên navbera şerê yekem ê 
Kendavê û Şerê Iraqê 2003’an de 
me gelek caran gotûbêj li gel 
hevdu kiriye. Berhem yek ji wan 
kesên herî zîrek yên ku wan nas 
dikim û dikare wek serokwezîr 
karekî baş bike." 

White di bersiva pirsiyara 
gelo çûna Lîsta Goran bo parla- 
menê tu cudahiyê dixe navbera 
parlamenê niha û yê berê de, 
wiha dibêje: "Bê guman Parla- 
menê Kurdistanê zindîtir dibe 
jiber ji dema borî zêdetir alter- 
nativ û nerînên cuda tên bihîstin 
lê nayê zanîn parlamenê niha ji 
ê berê bi berhemtir dibe yan na. 
Lîsta Goran ku postê hikûmî 
wernegire biryareke rast û di 
cihê xwe de ye yan na, lê tiştê eş- 
kere û diyar e ku dirustbûna 
opozisyonê û dengê sêyem hê- 
viya destpêkeke geşbîn li He- 
rêma Kurdistanê geş dike." 

Di derheqê peywendiyên niha 
yên Rêvebiriya Obama û Hikû- 


Hebûna opozisyonê û dengê sêyem hêviya destpêkeke geşbîn geş dike 


meta Herêma Kurdistanê de 
White dibêje Washingtonê, Hi- 
kûmeta Kurdistanê ber bi lihev- 
kirinê dehif bide: ‘’Divê xelkê 
Kurdistanê bizanin ku Washing- 
ton berê xwe dide wêneyê 
mezin yanî peywendiyên wê li 
gel hemû Iraqiyan baş bin, ne 
tenê li gel Kurdan. Herwiha ligel 
hevpeymanê Amerîka yê 
NATO Tirkiyê jî. Pêwîst e Was- 
hington biryareke dijwar bide, lê 
hêvîdar im Amerîka dirûşma li- 
hevkirinê li Bakurê îraqê bilind 
bike. Ev nayê wateya Amerika bi 
tenê Kurdan dehif bide ber bi li- 
hevkirinê lê dibe ku Hikûmeta 
Iraqî li Bexda jî dehif bide bo 
eynî karî bike û nakokiyên xwe 
li gel Bakurê îraqê bikar neyîne 
bo piştîvanîkirina piraniya Ereb, 
herwiha pêwîst e Bexda berpirs- 
yariyeke mezin nîşan bide da ku 


di pêşerojê de pirsgirêk dernek- 
evin." 

Herwiha li gor Prof. Wayne ku 
derheqê rewşa navxwe ya Tir- 
kiyê xwedi agahiyên baş e, bahsa 
başbûna peywendiyên Hikû- 
meta Herêma Kurdistan û En- 
qere dike: "Bi baweriya min 
peywendiyên navbera Tirkiyê û 
Hikûmeta Herêma Kurdistanê 
ber bi başiyê ve diçin. Ji herdû 
aliyan re hatiye eşkerekirin ku si- 
yasetên girjî û rûbirûbûnê yên 
rabirdû bê sûde bûn. Hinek gu- 
herinên ku ji aliyê Tirkiyê ve ha- 
tine kirin dilxweşker in û ji dema 
dewleta modern a Tirkiye hatiye 
damezrandin tiştên bi vî awayî 
nehatine holê. Lê divê Hikû- 
meta Herêma Kurdistanê jî bi 
ciddî berê xwe bide van pey- 
wendiyan û çi ji destê wê bê bo 
domandina wan, cîbicih bike." 


Şêwirmendê Asayişa Aboriya Herema Kurdistanê, Dr. Bêwar Xenisî: 

Nabe şîrketên biyanî li sirên netewî 
zanibin 


Ebdilla Nihêli 

Duhok (Rûdaw) - Velcoler û 
Pisporê Warê Neftê û Asayişa 
Aborî, Dr. Bêwar Xenisî diyarkir 
ku wî Hikumeta Herema Kur- 
distanê haydar kiriye ku nabe 
şîrketên biyanî bi l<êfa xwe li 
Kurdistanê kar bikin û heya niha 
gaza Kurdistanê tê sotin. Xenisî 
di hevpeyvînekê de digel Rû- 
dawê çendîn babetên girêdayî 
neft û samanên siruştî hatin go- 
tûbêjkirin. 

Li kîjan deverên iraqê neft 
heye? 

îraq bi xwe li ser dû bingehan 
hatiye dabeşkirin, başûr û bakûr. 
Lê pirsgirêka îraqê ew bû ku 
heya 2003an hemû hikumetên 
deshelatdarên wî welatî, nefta 
îraqê ji bo armancên xwe bika- 
ranin e û ti caran ew neft ji bo 
berjewendiya hawlatiyên îraqê 
nehatiye bikaranin. Herdem 
nefta îraqê ji îraqê re pirsgirêk 
bû. Çunkî 73 kombîrên neftê li 
îraqê hene, 23 ji wan dikevin ser 
sînorên welatên cîranên îraqê. 
Di dema heştê salên borî de, bi 
sedema neftê, mezintirîn pirsgi- 
rêk û nexweşî bi serê îraqê hatin. 
Lê piştî sala 2003an ku destûr ji 
îraqê re hat danîn, bêtiriya wan 
pirgirêkan hatin çareserkirin. 
Kombîrên Neftê li Kurdistanê 
gelek gelek in, ji bo minak li Pa- 
rêzgeha Duhokê 23 Kombîrên 
Neftê hene, li Hewlêrê jî 21 
Kombîr hene. Li Silêmaniyê ez 
ne geriyame, lê li wir jî bi qasî 
Hewlêrê kombîrên neftê hene. 
Wate tenê li Duhok, Hewlêr û 
Şengalê 50 kombîrên neftê hene. 
Çi girîngiya pejirandina ya- 
saya Neft û Gazê, ji Kurdis- 
tanê re heye? 

Gelek girîngî ji Herema Kur- 
distanê re heye, Civata Birêvebi- 
rina Neftê ku wê li Bexdayê bê 
damezrandin, wê nûnerên Kur- 
dan jî tê de bin, Her wiha wê ba- 
weriyeke mezin ji şîrketên 
biyanî re jî dirust bibe û ewê bi 
rêjeyeke baştir bên Kurdistanê. 
Çunkî heya yasaya viberhênanê 
û yasaya neftê li Kurdistanê 
nehat danîn, kompaniye ne di- 
hatin Kurdistanê. Loma niha şîr- 
ketên biyanî yên neftê dixwazin 
bên Kurdistanê, çunki rewşa 
Kurdistanê başe û yasayên wê jî 
hene. 

Di navbera nefta Kurdistanê û 
ya iraqê de, çi cudahî heye? 
Cûr û pêkhateya nefta Kurdis- 
tanê ji ya îraqê geleki baştir e, ji 
bo firotinê ji buhayê her bermî- 
leke nefta Herema Kurdistanê ji 
11-15 Dolaran ji nefta îraqê bi- 





lindtir e. Her wiha rêjeya Gaza 
wê jî baştir e. Çunki nefta He- 
rema Kurdistanê ku li Zaxo û 
Teqteq tê berhamanin ji cûrê 
nefta xav a sivik e. Lê ji bo firo- 
tina neftê, Hikumeta îraqê gelek 
pisrgirêkan ji Kurdistanê re di- 
rust dike, ew berdewam pirsgi- 
rêkan ji wan kompaniyeyan re 
dirust dikin ku hatine Kurdis- 
tanê karbikin, ew weha hizir 
dikin ku Kurdistan parçeyeke bi- 
yaniye ji îraqê. 

Gelo girêbestên nefta Kurdis- 
tanê di yasayî ne? 

Eger ku girêbestên nefta Kur- 
distanê yasayî nebin, wate hemû 
girêbestên îraqê jî ne yasayî ne. 
Çunkî di destûra îraqê de hatiye 
ku her karê diwarê neftê de were 
kirin, divê pirsa nûnerên parêz- 
gehan bê kirin. Lê ya ku niha di 
saziyên neftî yên îraqê tê kirin, ji 
ya hikumeta Baas xerabtir e, 
çunki bêy pirskirina nûnerên 
Kurdistanê ew hemû kar kirin e. 
Encamdayîna serjimêriya îraqê 
baştirîn delîve bû ji bo zêdeki- 
rina pareyê Kurdistanê ji daha- 
tiyê neftê. 

Li meha hezîranê de nefta Kur- 
distanê bi fermî ji derve re hat 
şandin, girîngiya wê yekê ji Kur- 
distanê re çi bû? 

Nehezên Kurdan propaganda 
li dijî wan dikirin, bi şandina 
neftê devê wan hat girtin. Kur- 
dan ji nehezan re diyarkir ku ew 
bi derxistina neftê ve mandî bûn 
û paşî ew neft da destê Ereban û 
ji wan re gotin, hûn çawa bifiro- 
şin bifiroşin. Kurdan karî beşeke 
pirsgirêka dahatiyê îraqê çare- 
serbikin, çunkî saziyên nefta 
îraqê ragihandibûn ku pêwîstiya 
îraqê bi şandina 250 hezar ber- 
milên zêde yên neftê heye. Kur- 
distan karî 100 hezar bermîlan 
bişîne û beşeke wê pirsgirêkê ça- 
reserbike ku ji sedî 95 ji dahatiyê 
îraqê li ser firotina neftê ye. 
Dibêjin niha di kerta neftê de li 
iraqê gelek gendelî heye, ban- 
dora wê li ser nefta Kurdistanê 
çiye? 


Ji aliyê saziyên rêvebirina 
neftê li Bexda, her roj 250 hezar 
bermîlên nefta îraqê wenda 
dibin. Ev hemû jî milkê hejar û 
destkurtên Kurdistan û îraqê ye, 
tê xwarin. Berjewendiya me 
Kurdan di wê yekê de bû ku em 
neftê neşînin derve. Eger em li 
gor rêjeya 17% ya Herema Kur- 
distanê bipivin, ji 250 hezar ber- 
mîlên ku her roj wenda dibin 51 
hezar bermil beşa xelkê Kurdis- 
tanê ne. Loma gelek girînge ku 
Hikumeta Herema Kurdistanê 
giringiyeke zêdetir bi fayila neftê 
bide û hewil bide bi zûtirîn dem 
yasaya neft û gaza îraqê derkeve 
ji bo ku ev gendelî nemîn e. Ji bo 
nemana gendeliyê, divê yasa 
derkevin û ciyê xwe bikin da ku 
demokrasi bikeve di îraqê de. 
Şandina nefta iraqê bi vê rê- 
jeyê çi metirsî li ser nefta hil- 
girtî ya iraqê heye? 

Piştî Siudiyê, niha îraq welatê 
duyemine ji aliyê hebûna nefta 
yedek. Niha îraqê 112 milyar 
bermilên nefta yedek hene, lê 
zêdekirina firotina neftê nabe 
çareserî. Çunkî bi gorî lêkolînan 
heya 40 salên din neft li hemû 
cîhanê namîne û welatê dawiyê 
ku neft lê namîne, îraq e. Li 
gelek welatên ku neft difirotin, 
niha nefta wan qediyaye û ew 
dikirrin. Vêca zêdekirina firo- 
tina neftê nabe çareserî, Pêwîst 
e yasa û dadperwerî hebe. Em 
weke Kurd divê em nehêlin des- 
helata îraqê bikeve di destê par- 
tiyekê de, Pêwîst e Îraqgirîngiyê 
bide jêrxaneya xwe ya abori. 
Şîrketên biyanî ku li Kurdis- 
tanê kar dikin, Hikumeta Kur- 
distanê weke pêwîst çavdêriya 
wan kiriye? 

Nexêr.. çunki bêtirî 25 şîrke- 
tên biyanî li Kurdistanê kardi- 
kin, lê çavdêrîkirina karên wan 
ne di asta pêwîst de ye, Hiku- 
meta Herema Kurdistanê xem- 
sarî kiriye. Çunki nabe ew rêke 
bide wan kompaniyeyan her 
karê ew bixwazin bikin. Li ser 
zêdegaviyên wan kompaniye- 
yan, min çendin caran Hiku- 
meta Kurdistanê haydar kiriye, 
lê bê sûd bû. Her wiha gaza Kur- 
distanê jî bê ku sûd jê were dîtin, 
ew tê sotin. Her wiha gaza Xa- 
neqînê her tê sotin. Nabe em rê 
bidin ko şîrket bê sûd gaza Kur- 
distanê bisojînin. Pêwîst e em 
saziyên neftê li Kurdistanê bêtir 
organîze bikin, nabe ew şîrket 
hemû tiştên Kurdistanê bizanin 
û her tişta ew bixwazin wê bikin. 
Hin tişt hene asayişa netewîne, 
nabe ew şîrket bizanin. 


"Dadgeh li dijî me bêhiqûq û siyasî ye" 


Köln (Rûdaw) - Li Tirkiyê 
kêşeya derxistina parlamente- 
rên DTP’ê ya ber dadgehê di- 
dome. Dadgeha Bilind a Enqerê 
dixwaze çend parlamenteran bi 
tawanbariyên siyasî darezîne û 
parlamentên Kurd jî beşdarê 
banga dadgehê nakin û tevlî da- 
rezandinê nabin. Ji ber ku parla- 
menterên DTP’ê guh nadin 
biryara dadgehê hefta borî bir- 
yara bi zorê anîna wan ya dad- 
gehê hat derxistin. Parlamenterê 
Şirnexê Hasip Kaplan ji Rûdawê 
re ragihand ku wê parlamento 
ev pirsgirêkê bi xwe çaraser bike 
û bûyera sala 1994’an ya diji par- 
lamenterên Kurd pêkhatibû, ca- 
reke din dûbare nebe. Kaplan 



biryara dadgehê wek biryareke 
siyasî û neheq binivakir û wiha 
axifî: “Di rojên nêzîk de wê par- 
lamento bicive û ji vê pirsgirêkê 
re çareseri bibine. Ne mimkun e 
ku hevalên me bi zorê bibin dad- 
gehê. Eger wekhevî hebe divê ji 
bo hemû parlamenteran hebe. 
Heta niha li dijî parlamentrerên 
ku tawanên rûreş kirine dozekî 
jî nehatiye vekirin, lê li diji heva- 
lên me gelek biryarên bêhiqûqi 
hene.” 

Kaplan got ew hewldanên 
AKP’ê erêni dibînin: “Rayedarên 
Wezareta Edaletê bi hevalên me 
Sirri Sakik re axifîn. Em hêvî 
dikin ku pirsgirêk berî ku mezin 
bibe, çareserbibe.” 

Li Çola Erebistanê 'Zanîngeha pêşerojê'ya bi 12,5 milyar Dolaran 

Jin u mer edi dikarin h gel hevudu runin 


Qereçiyên iraqê: 


Wekî ligelek welatan, rewşa qereçiyan li îraqêjî ne baş e 


Dest davêjin jinên me 


Serwisa Cihanê (Rûdaw) - 
Piştî rûxana Rejîma Saddam di 
sala 2003 an de gelek kes daketin 
kolanan û bi hêviya rojên xweş- 
tir govend girtin. Şeş sal derbas 
bûn û gelek tişt guherîn lê ne 
tenê ber bi hêviyên sala 2003 an: 
Wekî Qereçiyên îraqê ku xwe- 
ziya xwe bi demên berê dikin. 

Gundê Qerec 50 km durî ba- 
jarê Dîwaniye yê Başûrê îraqê 
ye. Gund di nav çolê de ye û 
xelkê gund bi mebesta xwepa- 
rastina ji êrîş û komên çekdar û 
grubên radîkal, dora gundên 
xwe bi girên axê pêçandine. Dî- 
warên xaniyên Qerec bi heriyê 
hatine çêkirin û derdora wan jî 
bi qamîşan hatiye pêçan, zaro- 
kên wan reş û rût in, dibistan û 
navendên tendurustiyê tune û 
bê ava paqij a vexwarinê ne. Rû- 
niştvanên gund ku ji sala 1973 an 
ve li vir niştecîh in, dibêjin her- 
çiqas bi fermana Saddam nas- 
name îraqê dane wan jî, lê vê 
yekê jî nekariye wan ji cudakarî 
û asîmîlekirinê biparêze. Bêyî 
razîbûna polisên Dîwaniye rê jî 
nadin rojnamegeran ku herin 
nav gund. 

Rîna Ubêd yek ji daniştvanê 
gund e û wiha bahsa jiyana xelkê 
gund dike: “Malbata me 7 kes in 
û em ji ber çendîn pirsgirêkan 
dinalin: Ya herî dijwar jî tune- 
bûna elektrîkê ye ku ji sala 
2003’an ve hatiye qutkirin. Elek- 
trîka jeneratorên biçûk jî tenê li 
cem malbatên dewlemend heye. 
Nebûna ava paqij a vexwarinê 
wiha kiriye ku em ji neçarî ava 


pîs û bêhnpêketî ji gomavên 
gund vexwin. Carna jî dema 
hinek pere dikevin destê me, em 
ji tankêran avê dikirin. Nirxê her 
bermîlekê jî digihijê 10 hezar 
dînar / 8 dolar.” 

Rîna dibeje ku ew edî nema 
dikarin vê rewşê tehemûl bikin: 
”Em ji dil hawar dikin, bê ku kes 
bersivekê bide me. Gelo dibe ku 
mirov ewqas sal bê av û elektrîk 
bijî? Ew nexweşiyên ku bi se- 
dema bê avî û elektrîkê bi me ke- 
tine û belav bûne, zêdetir 
bandor li zarokan kiriye û gelek 
zarokên me nexweş ketine. Ya 
balkêş jî ew e, heta niha li nav- 
çeyê navendekî tendurûstiyê ne- 
hatiye çêkirin.” 

Di derbarê rewşa jiyan û 
awayê debarkirinê de jî axayê 
gund Şêx Nazim Nahî Ferhan 
van agahiyan dide: “Di temenê 
xwe yê 72 salan de ev cara 
yekem e ku rê nadin ku em pî- 
şeyê xwe bikin ku ji bav û kalan 
ji me re maye. Herwiha tenê yek 
malbata Qereç jî ku di vî cihê 
girtî de meaşê Tora Parastina Ci- 
vakî wergirtiye jî tune. Di da- 
wiyê de em neçar bûn pîr û 
zarokên xwe ji bo parsê bişînin 
bazar û taxên Dîwaniye, ji bo ku 
em bikaribin jiyana xwe bidomî- 
nin. Ew destdirêjiya jinên me 
dikin, rûmeta me binpê dikin, 
em avêtine dojehekê û neçar 
hiştine. Em êdî nikarin rêyekê 
bibînin, ji bo ku ji vir derkevin. 
Lê hîç rêyek tune ku derfetê bide 
me, ji xeynî xewn û xeyalan. Li 
gel hemû nexweşî û tehliyan jî 


divê em tehemûl bikin.” 

Li gel hişkbûn, nebûna xiz- 
metguzarî û bêkariyê û rewşa 
dijwar jî Qereçan berê xwe 
nedan aliyê terorê û hîç karek 
nekirin ku bandorê li aramî û 
ewlekariya navçeyê bike. Di vê 
derbarê de Serokê Encûmenê 
Şaredariya Dîwaniye Hemîd 
Metrûd wiha diaxife: “Di tarîti- 
rîn rewş û demê de me qet pirs- 
girêkek çênekir, me çendîn şehîd 
jî bi sedema teror û tundûtujiyê 
dane, lê qet rojekê em ne fikirîn 
berê xwe bidin terorê. Qereç 
xwezî bi demên Saddam tînîn. 
Rast e wê demê jî hejar bûn lê 
wek Iraqiyên din mafê me jî 
hebû.” 

Seroka Encûmenê Mafê Mi- 
rovan yê Parêzgehê Wîdad 
Hatem jî wiha bahsa rewşê dike: 
“Tiştê ku rewşa gundiyan aloztir 
dike ew e ku ew Qereç in û civak 
jî bi çavekî dijwar û nebaş berê 
xwe dide wan. Sê tankên ava 
vexwarinê ji gund re hatine da- 
bînkirin û li cihên cuda cuda ha- 
tine danîn. Şaredariyê jî bi 
mebesta hilgirtina zibil, paqijki- 
rina rê û caddeyan hinek alet 
şandine. Emê bi hevkariya sazi- 
yên sivîl hewlbidin ku karxane- 
yek li gund bê vekirin. Em 
hêvîdar in tiştekî pêşkêşî wan 
bikin ku di xizmeta wan de be, 
bi taybetî ji ber ku wan soz daye 
ku sema û laşfiroşiyê nekin. Di 
wî warî de jî lêkolîn hatine kirin 
û derketiye ku wan dest ji sema 
û laşfiroşiyê berdane, ev jî dest- 
pêkeke baş e.” 


Serwîsa Cîhanê (Rûdaw) - 
Dawiya meha borî li Erebistana 
Siûdî yek ji bipêşketîtirîn zanîn- 
gehên cîhanê deriyên xwe vekir. 
Pisporên ji her derê cîhanê û ji 
beşên cuda wê li vê zanîngehê li 
ser çareserkirina pirsgirêkên pê- 
şerojê bixebitin. Ji bilî derfetên 
nenaskirî di azadiya lêkolîn û 
karkirinê de, li vê zanîngehê 
çendîn azadiyên din jî hene ku ji 
derveyî kampûsa zanîngehê hêjî 
xeyalin. 

Zanîngeha Melik Abdullah ji 
bo Zanistê û Teknolojiyê - King 
Abdullah University of Science 


and Technology (KAUST) - ku 
navê xwe ji melikê wî welatî Ab- 
dullah girtiye û bi bihayê 12,5 
milyar Dolar li ser 36 kîlometre 
çarkoşe hatiye avakirin, tena za- 
nîngehe li Erebistana Siûdî ku jin 
û mêr dikarin bi hevrê lê bixwî- 
nîn, bêyî ku di dersan de ji hev 
bên qutkirin. Zanîngeha 
KAUST yek ji xewnên Melîkê 
Erebistana Siûdî Abdullah bû û 
bi vê zanîngehê Abdullah dix- 
waze welatê xwe bi carekî der- 
basî nexşeya cîhanî ya welatên 
zanistê bike. Zanîngeha KAUST 
ku zanîngehên wekî Massachu- 
setts Institute of Technology - 
MIT ji xwe re wekî nimûne di- 
gire, dixwaze bibe yek ji giravên 
zanîsten yên sereke li cîhanê. 


Rêvebiriya zanîngehê hewl 
dide ku baştirîn pisporên cîhanê 
- heta niha 71 in, lê armanc 225 
in - bîne zanîngeha li Çola Ere- 
bistanê, 80 kîlometre li başûrê 
bajarê Jedda û wan di çendîn 
beşên zanistê de ji bo pêşeroja 
Erebistana Siûdî, pêşeroja piştî 
hilberîna neftê, bide lêkolandin 
û xebitandin. Ji ber ku Erebis- 
tana Siûdî ji niha ve li alternatî- 
fên stûna bingehîn ya aborî xwe 
neftê digere, lêkolînên li ser 
enerjiyên nûjen beşekî sereke ne 
di xebatên zanîngehê de. 

Ji 400 xwendekarên ku di vê 


demsala xwendinê - armanca 
demdirêj 2 hezar e - de xwe li 
zanîngehê tomar kirine, tenê ji 
sedî 15’ên wan ji Erebistan Siûdî 
ne, yên din ji Çîn, Meksîka, 
DYA’yê û gelek welatên din ha- 
tine. Heta niha ciwanê Siûdî ji 
bo xwendina xwe diçûn zanîn- 
gehên li derveyi welêt û piranî 
wan piştî xwendina xwe li Ere- 
bistana Siûdî venedigeriyan. Lê 
niha hikûmet ne tenê dixwazê 
l<u ew ciwan li welêt bimînîn, ew 
bi zanîngehên serelcê yên ci- 
hanê, yên wekî Harward û Ox- 
fordê jî ketiya rikberiya zîrel<- 
tirîn pispor û xwendekarên cî- 
hanê. Ji bo ku pispor û xwende- 
kar berê xwe bidin Çola Erebis- 
tanê, hikûmeta wî welatî sofre- 


yeke tijî û dewlemend ji bo wan 
raxistiye û îmkanên ku li zanîn- 
gehên Ewrûpa û li seranserê cî- 
hanê tenê xeyalî ne, ji wan re 
amade kiriye: heqdesten gelekî 
baş û moderntirîn laborûtuarên 
cîhanê. Ji bo ku zanîngeh bibe 
navnîşanekî navwetewî ya za- 
nistê, rêveberiya zanîngehê Se- 
rokê Zanîngeha Sîngapûrê û 
derçûlê Harwardê Choon Fong 
Shih kir serokê Zanîngeha KA- 
USTe 

Bi vê zanîngehê melikê wî we- 
latî Abdullah pêşi li şoreşeke din 
jî li welatê xwe vedike. KAUST 


heta niha tena zanîngehe li Ere- 
bistana Siûdî ku keç û xort dika- 
rin di dersan de li kêleka hev 
rûnîn û bixwînîn. Ji bilî wê yekê, 
jin dikarin di kampûsa zanîn- 
gehê de bêyî çarşev bigerin û 
heta dikarin seyare jî bajon. Li 
derveyî zanîngehê ev hemî tişt 
heta niha jî qedexe ne. 

Di van salên borî de rikberi- 
yek avakirina navendên zanistî 
di navbera welatên Nîvgirava 
Erebî de dest pê kiriye û rexne- 
girên ji welatên Ereb dibêjin ku 
zanîngeha KAUST jî yek ji wan 
projeyên bêserûbînî yê Siûdîyan 
e û ewê di dawiyê de wekî gelek 
pirojeyên din yên bi vî rengî, 
zêde tiştekî neguherîne. 



Bi nûjentirîn amûrên teknolojiyê xwendekar û mamosteyên zanîngeha KAUST wê lêbikolin û bixebitin 


Kilîma diguhure, jiyan bihatir dibe 



Guherîna kilîmayê wê di pêşerojê de hejmara feleketên xwezayî zêdetir bike 


Serwîsa Cîhanê (Rûdaw) - 
Guherîna avhewayê wê di deh- 
salên pêş de xwarinê kêmtir bike 
û nirxê berhemên çandiniyê di 
bazara cîhanê de hildê astên ne- 
dîtî. 

Di lêkolîneke xwe de Enstî- 
tuya Navnetewî ya Lêkolînên 
Xwarinê / International Food 
Policy Research Institute 
(IFPRI) balê dikşînê ser wê yekê 
ku nirxê genim wê heta sala 
2050’an ji sedî 170 heta ji sedî 
194 girantir bibe. Di wê raportê 
de hatiye gotin ku herçiqas li 
hinek herêmên cîhanê hilberîna 
berhemên çandiniyê zêde jî 
dibe, “wê guherîna avhewayê li 
sektora çandiniyê bandoreke 
neyînî bike û misogeriya cîhanê 
bi xwarina têxe jêr metirsiyê/ 

Herçiqas kiştûkalî ji bo ji sedî 
20’ê germbûna cîhanê berpirs- 
yar e, lê di nava vê yekê de xwe- 
dîkirina heywanan roleke sereke 
dilîze. Eger sektora çandiniyê bi 
hewldanên nûjen û alîkariya 
cotkarên biçûk neyê piştgirî 
kirin, ewê bibe yek ji qurbanên 
serekê yên germbûna cîhanê. 
Herî zêde ji wê welatên li başûrê 
Çola Sahara û yên li Başûrê As- 
yayê para xwe ji vê guherînê big- 
rin. 


Ji alîyeki ve wê xwarin ji ber 
kêmbûna avê, zêdebikaranîna 
erdên çandiniyê û çandina rîwe- 
kên enerjiyê heta sala 2050 an 
kêmtir bibe, lê ji bilî wê jî we hej- 
mara mirovan bighijê 9 milya- 
ran. Bilindbûna pîleyên germ û 
guherîna rewşa hewayê yên eks- 
trêm wê vê yekê hîn girantir 
bikin. Eger li gor IFPRI li dijî van 
guherînan tiştek neyê kirin, wê 
li welatên kêmpêşketî di sektora 
genim û birinc de hilberîn ji sedî 
30 û 15 dakevê. Wekî nimûne 
wê li Başûrê Asyayê hilberîna bi- 
rinc ji sedi 14, ya genim ji sedî 49 
û ya garis jî ji sedî 19 dakeve. 

Ev gûherîn wê bi awayekî ber- 
biçav xwe di buhayê berhemên 


cotkariyê de bide xuyakirin. Gu- 
herîna avhewayê jî wê buhayê 
birinc ku wê heta sala 2050’î ji 
sedi 50 girantir bibê, ji sedî 37’ên 
din jî hildê jor. Ji bo garis jî ji sedî 
55 û ji bo fasûlyê soya jî ji sedî 14 
buhabunek wê çê bibe. Lê eger 
salane 7 milyar Dolar ji bo bipêş- 
xistina înfrastrûktûra çandiniyê 
û teknolojiyên nû bên mesrefki- 
rin, wê bandora guherîna avhe- 
wayê bê kêmkirin. Wekî gavên 
mînak enstîtuya navborî bahsa 
çêkirina rêyên asfaltê li Afrîkayê, 
lêkolînên di warê çandiniyê li 
Amerîkaya Latîn û baştir bikara- 
nînan avê li Asyayê, pêşniyaz 
dike. 


Çînê çav berda nefta Afrîkayê 



Çîn li seransere cîhanê li çavkaniyên nû yên enerjiyê digere 


Serwîsa Cîhanê (Rûdaw) - 

Di gera xwe ya ji bo çavkaniyên 
nû yên enerjiyê, Çîn berê xwe 
didê Afrîkayê û dixwazê ban- 
dora xwe li vê parzemînê berfi- 
rehtir bike. Bi vê yekê Çîn dikevê 
rikberiya bi şîrketen nefte yên 
rojavayî yên wekî Total, Shell, 
Chevron û Exxon Mobil, ku 
peymanên çendên wan yên hil- 
berîna neftê bi dawî tên. 

Şîrketa neftê ya Çînî CNOOC 
dixwazê bi berfirehî têkevê ba- 
zara nefta Nijeryayê. Wekî ku tê 
bahskirin bihayê kontrakta ku 
heta niha mezintirin hewldana 
Pêkîngê ye ji bo kirîna neftê ji 
derveyî welat, digihije çendîn 
milyar Dolarên Amerîkî. Di nî- 
vîseke ku di 13’ê tabaxê de ji bu- 
roya Serokê Nîjeryayê Umaru 
YarAdua ji bo nûnertiya şirketa 
CNOOC hatiye şandin, nirxê 
wê kontraktê nayê bilêvkirin, lê 
wekî ku rojnama Financial 
Times radigihîne, ji hûragahiyan 
dixuyê ku nirxê wê kontraktê 
dordora 30 milyar Dolar e. Li 
aliyê din pisporên ji sektora 
neftê nirxê vê kontraktê li der- 
dora 50 milyar Dolar dibînin. 

CNOOC dixwaze bi giştî şeş 
milyar barel (barelek 159 lître 
ne) neft ji Nîjeryayê bikire, ku tê 
wateya yek ji şêşên çavkaniyên 


neftê yên ku li wî welatî hatine 
kifşkirin. Nîjerya yek ji mezinti- 
rin welatê Afrîka Navîn e ku 
neftê hildiberîne û di heman 
demê de yek ji giringtirîn welat 
e ku neftê dişîne Dewletên Yek- 
girtî yên Amerîkayê. 

Lê şîrketa CNOOC ne şîrketa 
yekê û tena ye ku dixwaze li Ni- 
jeryayê kar bike û gelêkên wan 
23 bîrên neftê ku şîrketa navborî 
li ser wan bi Hikûmeta Nijer- 
yayê ketiye nava danûstandinan, 
an bi temamî anjî beşekê wan di 
jêr kontrola şîrketên rojavayî 
deye, anjî şîrketên rojavayî niha 
li ser wan dixebitin. Heta niha jî 
Hikûmeta Nîjeryayê ti daxuyanî 
di derbarê awayê karkirina 


CNOOC ne daye û ne diyare bê 
CNOOC wê bi çi awayî li Nîjer- 
yayê bixebitê. Li ser îhtimalên ku 
wê şîrketên rojavayî bên mecbûr 
kirin ku beşeki ji birên xwe bidin 
şirketa Çînî, tu agahî tune. 

Ji ber bipêşketina aboriya 
Çînê ya bêsînor, hikûmet û şîr- 
ketên wî welatî derketine nêçîra 
çavkaniyên enerjiyê li seranserê 
cîhanê û bi vê yekê di salên borî 
de nirxê neftê û gelek çavkani- 
yên din yên xwezayî gihiştin 
astên nedîtî. Çîn nîvê hewceda- 
riyên xwe yên neftê ji derveyî 
welat distîne û ji bo vê yekê bi 
welaten wekî Venezûela û 
Myanmarê re peymanên li ser 
enerjiyê mohr kirine. 























Dîmenekji navenda bajarê Antwerpen 


Antwerpen: 

Geryanek li bajarê almasan 


Hêmin Ebdilla 

Antwerpen (Rûdaw) - Tevî ku Hiku- 
meta Belçîkî Brukselê weke paytexta 
xwe ya siyasî hilbijartiye jî di warê prak- 
tîkê de bajarê Antwerpen weke mezin- 
tirîn û ciwantirîn bajarê Belçîkayê ye. 
Çalakiyên gelê Flamîaxêf hemû li Ant- 
werpenê pêk tên. 

Dema ku rojnamevanekî kamere di 
destê de, ji stasyona Antwerpen derdi- 
keve, nizane cara yekemîn wêneyê çi 
bikşîne. Li hember meydaneke mezin 
ya tije xelkê hemereng û heme temen tê 
dîtin. Yek tê û yek diçe, yekî din jî rawes- 
taye û destê xwe ji yekî din re bilind 
dike ku bi pêkenîn ve ji dûr ber bi wî ve 
diçe. Li destê xwe yê çepê tu kolaneke 
dûr û dirêj dibînî ku bi tabloyên restau- 
rantên heme ziman û neteweyan hatine 
xemlandin. Çavê te ji dûr ve bi restau- 
ranteke Lubnanî dike ku li tenişt yekeke 
Arjantînî û yeka Meksîkî ku tije mêvan 
in. Vêca ji ber ku rojnamevan jî mirovên 
asayîne, ev dîmen te birçî dike û tu berê 
xwe didî restauranteke biçûk ku kes 
têde nîne û xwarineke lezgîn û erzan 
daxwazdikî. 

Dema ku te xwarin xwar, tu wê berê 
xwe bidî aliyê pişt îstasyona trênê. Li 
wir dû tişt bala te dikşînin, yek ji wan 
ew hemû dukanên almas / dîamond fi- 
roşan ku li kêleka hevin, dûyemîn jî hu- 
nera avakirinê ya Flamiyan. Ew dukan 
filma (Diamonda bi xwîn) tîne bîra te 
ku di wê filmê de tê nîşandayîn ka çawa 
li Afrîkayê almas jiyana hezaran miro- 
vên birçî têxe metirsiyê. Lê li vir miro- 
vekî rojavayî ji bo xwe mezinkirinê, wê 
almasê bi xwe ve dike. Bajarê Antwer- 
pen yekemîn stasyone ku Diamond a bi 
xwîn, ji wê ve li seranserî dinyayê tê be- 
lavkirin. Her weha li vir bankek jî heye 
bi navê Banka Diamond ê. 

Hinekî wêvetir taxeke navdar a Cihû- 
yan heye. Dema ku tu bi kamereya 
destê xwe wêneya dîwarekî nexşandî 
dikşînî, çavê te bi zilamekî olî yê Cihû 
dikeve ku li ser motorekê rûniştiye û 


digel yekî din diaxive. Vêca zooma ka- 
mereya te bi wan dikeve û tu çirkeyekê 
lê dixe. 

Li taxa Cihûyan pirtûkên kevin, xwa- 
rinên bi tam û giran, kiçên ji ser heya 
piyan pêçayî û çav aloz bala te dikşînin. 
Zilamekî bi rih destê kurê xwe girtiye, 
ji dûrve tê û dema nêzîk dibe şêweyê 
rêveçûna xwe diguherîne, mirov hest 
dike ew tirsiya ye. Tu nikarî wê yekê 
fêm bikî ka boçî piştî derbasbûna bêtirî 
şêst salan bi ser bûyera Holocaust ê, lê 
niha jî cuhû li Ewrûpa kulavekî taybetî 
dikin serê xwe ji bo ku kulavê xwe yê olî 
yê bi navê “Kêpill” veşêrin. Tişta ku tu 
wê li vir bizane ewe ku cuhû li vir ew- 
qasî ditirsin; baweriyê bi xwe jî nakin. 

Hêdî hêdî bi peyase tu diçiye nava 
bajar. Li wir tu wê peykerekî mezin bi- 
bînî. Zilamekî pîr hewil dide zanyariyan 
ji te re pêşkêş bike; ”Ev peykera rizgar- 
kerê Flamiyan e.” Tu jî wê serê xwe bi- 
hejînî û wê ji bîra te biçe ku bipirsî: navê 
wî çiye? Çend pêngavan wêvetir wê 
çavê te bi deriyekî mezin û zêrîn bikeve, 
li serê wî hatiye nivîsandin salona hel- 
keftên bajarî. Tu wê di derî re biçiye jûr 
û her di serî de wê çavên te zîq bimînin 
ji tişta tu dibînî. Tişta ku tu wê bibînî ne 
saloneke sadeye. Lê bazareke veşartî ya 
şahînşahiye. Li wir girantirîn dukanên 
cilûberg û pêlavan diyarin ku nexşeka- 
riyeke gelekî hûrbîn ji dîwarên wan re 
hatiye kirin û rengekêî wan yê zêrîn 
heye. Li navenda salonê de, kafêyeke spî 
heye. Xizmetkarên wê kafeyê bi şêwa- 
zekî şirîn ê Flamî bi xêrhatina te dikin û 
qedeheke şeraba sûr ji te re pêşkêş 
dikin. 

Li hemberî avahiya şaredariyê de, 
meydaneke mezin heye ku ji wir bêti- 
riya avahiyên kevnar û mezin ên bajar 
diyarin. Li wir wê şêweya navkirina tiş- 
tan bala te bikşîne. Ji bo mînak kafetir- 
yayek heye ku navê wê “Çavniqandi- 
nek”e. Caddeyek heye bi navê “Caddeya 
bê rasîsim’ê. Hinekî ji wê derê wêvetir, 
tu wê keçeke Çînî bibînî mijûlî kişan- 


dina wêneyê qesreke bilinde. Rêzeke 
restaurantên Îtalî jî li nava bajar hene, 
dema tu di wir der derbas dibî, xizmet- 
karên wan rêya te digirin ji bo ku ne 
tenê bêhna xweş a xwarinên wan ku 
cadde tije kirine, hilkêşî belkî tiştekî jê 
bixî. Lê te biryar daye ber bi bendera 
bajar biçî û daxwaziya wan qebûl nekî. 

Antwerpen bendereke mezin heye 
ku li ser asta aboriya Ewrûpayê de 
xwedî girîngiyeke mezin e. Tevî wê 
yekê jî tu wê bibînî ku ji rûyê ciwaniyê 
jî, ew bender ciyekî taybetî ye. Dema ku 
tu diçiye nava muzexana paporvanî ya 
bajar ku dikeve nava kelehekê li ser ben- 
derê. Bê ku te ageh ji xwe heye, tu wê 
hest bikî ku te beşdariya filmeke kevn 
yê dîrokî de kiriye. Hinekî wêvetir jî tu 
wê sehneke mezin bibînî ku rêzeke kur- 
siyan lê hatine danîn. Ji dûr ve tu wê kur 
û keçekê bibînî ku li ser kurisyekê rûniş- 
tine û bi destên xwe amajê didin ava- 
bûna tavê ku bi tîrêjên xwe hêlel<e 
pîvazî li ser deryayê dirust kiriye. 

Di vegerê de, tu wê siwarî trêneke 
kevn û biçûk bibî ku tenê xelkê nava 
bajar tîne û dibe. Tê de tu wê ji hin rû- 
niştiyan bipirsî ka ew derbarê Kurdan 
tiştekî dizanin. Bersîva bêtiriyan jî 
“belê” ye. Ageha wan ji karesata He- 
lebçe heye û yek ji wan dibêje “Ew ho- 
vîtî bû.” Lê di derbarê biryara hevkariya 
navbera Kurdistan û Flandern de, ew 
hemû serên xwe dihejînin û dibêjin; 
”haya me jê nîne.” 

Nêzîkî nîv milyon mirov li Antwer- 
penê dijîn. Ji aliyê hejmara rûniştvanan, 
mezintirîn bajarê Belçîkaye. 

Heta çaxên naverastê, gundekî biçûk 
bû. Di serdema ronesansê de bûye na- 
vendeke girîng a kultur û bazirganiyê. 

Xwedî benderekî mezin e û bi wê 
navdar e ku nirxeke taybetî bi almas / 
diamondê dide. 

Di wî bajarî de, rêjeya jinan ji ya 
mêran bêtir e. 


Almanya êdî ciwan nîne! 

Köln - Li Almanyayê rêjeya kesên 
ku temendirêj dibin herku diçe me- 
zintir dibe. Li gor agahiyên saziya îsta- 
tistîkan ya Almanyayê Statistisches 
Bundesamt keçek kû îro ji dayik dibe, 
82 sal û 4 mehan dike û lawikek jî di- 
kare li benda 77 salan be. 

îro ji du mêran yek 80 salan derbas 
dike û ji du jinan yek 85 salan derbas 
dike. Ji sedî 94ê jwinan 60 saliyê der- 
bas dikin û rêjeya mêran jî ji sedî 89 e. 
Li parêzgehên berê yên Almanyayê 
(rojavayê Almanya) mirov pîrtir dibin. 
Ferqa di navbera zarokên ku niha li 
rojhilat û rojavayê Almanyayê ji dayîk 
dibin, ji bo lawan 1,3 û ji bo keçan 0,3 
sal e. 

Rûdaw 


Almanya: 

Cdî li dibistanê nimêj serbest e 


Rûdaw (Köln) - Herçiqas li Alman- 
yayê destûra bingehîn bêalîbûna dew- 
letê li hemberî hemwelatiyên xwe di 
hemû waran de ferz jî dike, dadgeheke 
Berlinê serlêdana xwendekarekî Mu- 
sulman ji bo nimêja li dibistanê peji- 
rand. Bi vê biryarê dadgeha Îdarî ya 
Berlînê Verwaltungsgericht Berlin bir- 
yarekî adara 2008’an erê kir. 

Xwendekarê Lîseyê Yunus M. yê 16 
salî bi sedema ku di zivistanê de roj kin 
in û ew wek bawermendekî Musulman 
mecbûre nimêja xwe li dibistanê bike, 
serî li dadgehê dabû û xwestibû ku di- 
bistana wî destûrê wê yekê bide ku ew 
di navbera dersan de nimêja xwe bike. 


tibû ku li Berlînê dersên olî li dibistanan 
nayên dayîn û divê şagirtên ne Musul- 
man li hemberî wêneyên nedîtî li korî- 
dorên dibistanan werin parastin. 

Dozgerê di biryara nivîskî de gotiye 
ku biryara dadgehê nayê wê wateyê ku 
dibistan êdî mecbûre ji xwendekarê 
xwe re odeyeke ji bo nimêjê terxan 
bike, lê ew yek jî nabe ku rêvebiriya di- 
bistanê li pêş bicîhanîna şertên olî bibe 
asteng. Dozger herwiha got ku xwen- 
dakarê dozdar bi awayekî pêbawer ji wî 
re rave kiriye ku pêwistiya wî bi destû- 
reke bi vî rengî heye û wekî din jî ew 
wekî dadgeh di vê helwesta xwendekar 
de tiştekî ku bibe sedema aloziya li di- 



Destûra nimêjê li dibistanên Almanya hatdayîn û niha tê çaverekirin ku dersên olî jî werin dayîn 


Sedema çûyîna pêş dadgehê ew bû 
ku xwendekarê navborî û çend hevalên 
xwe dixwestin li korîdorên dibistana 
xwe di bêhnvedana dersan de nimêja 
xwe bikin û evyek ji aliyê rêvebiriya di- 
bistanê hatibû astengkirin. Wekî se- 
dema destûrnedanê jî rêvebiriya 
dibistanê bêalîbûna dibistanên fermî di 
nêrînên giştî û olî de nîşan dabû û go- 


bistanê û pirsgirêkan di rojaneya dibis- 
tanê de peyda bike, nabîne. 

Ji ber esasbûna mijarê Dadgeha Îdarî 
destûra îtirazê li pêş Dadgeha Îdarî ya 
Bilind ya Berlin-Brandenburg daye û 
Rêvebiriya Giştî ya Perwerdê jî ragi- 
hand ku ew li ser wê yekê difikirin ku li 
dijî biryarê derkevin. 


Şahiya Cotmehê: 


60 hezar hektolître bra, 500 
hezar mirîşkên biraştî 



Li Oktoberfestê bîra xweş e lê bihaye... Qedehekî bîra îsal bi 9 Euroyan hatfirotin. 


Rûdaw (Munchen) - Şahiya Cot- 
mehê Munchener Oktoberfest, an jî bi 
devoka herêmî d’Wiesn, ku îsal jî di 
navbera 19’ê îlon û 4’ê cotmehê hat li- 
darxistin, yek ji mezintirîn şahiyên ge- 
lerî li cîhanê ye û ji sala 1810’an ve tê 
lidarxistin û salane bi milyonan mêvan 
berbi Munchenê diherikin. 

Li gor agahiyên şaredariya Mun- 
chenê, salane derdora 6 milyon kes ser- 
dana Şahiya Cotmehê dikin. Di salên 
dawî de hejmara mêvanên ji derve jî, pi- 
ranî jî ji îtalya, DYA, Japan û Awus- 
tralya, mezintir dibe. Rekora mêvana bi 
7,1 milyon di sala 1985’an de hate danîn 
û heta niha ew hejmar nehatiye derbas 
kirin. 

Di qada şahiyê ya 31 hektarî ji bo 100 
hezar kesî derfetên rûniştinê tên amade 
kirin û her carê derdora 12 hezar kes di 
şahiyê de dixebitin, 1600 ji wan jî wekî 
garson kar dikin. Di Şahiya Cotmehê de 
derdora 60.000 hektolître bîra û der- 
dora 500.000 mirîşkên biraştî tên firotin 
û 450 milyon Euro di şahiyê de tên da- 


nûstandin. Ji bo vê şahiyê şîrkêtên bî- 
rayê yên wî bajarî bîrayek taybet amade 
dikin ku têde ji sedî 6-7 eraq heye û par- 
daqa bîrayê ya yeklîtreyî bi 9 Euro ye. 

Vexwaria zêde ya vexwarinên alkolîk 
di salên dawî de bûye pirsgirêkek mezin 
û ji ber vê yekê hinek tedbîr ji aliyê or- 
ganîzatorên şahiyê hatin standin. Ji bo 
pêşîlêgirtina li vexwarina zêdê û serxo- 
şiya ciwanan ji sala 2005’an ve heta saet 
18’an li şahiyê tenê mûzîka gelerî tê lîs- 
tin û bilindbûna dengê mûzîkê ji divê ji 
85 dB derbas neke. Piştî saet 18’an êdî 
mûzîka pop û stîlên din jî serbest in. 

Bi mînaka Oktoberfestê li tevaya Al- 
manya û li seranserê cîhanê jî li 100 we- 
latan û 3000 bajaran şahiyên gelerî tên 
li dar xistin. îsal ji ber tehdîdên îslamis- 
tan ewlekariya li derdora şahiye hate şi- 
dandin û hejmara polîsan ji 400 ji bo 
700 hatibû zêdekirin. Ji ber van tehdî- 
dan tê çaverêkirin ku îsal hem hejmara 
mêvanan kêm bûbê û hem jî pereyên 
ku di şahiyê de hatin danûstandin. 

































Rûdaw 


Edîtorê Kovara W’yê 
Elîxan Loran 


Edîtorê Kovara : 

Kominîstên Tirkan jî 
perwerdeya bi kurdî 
naxwazin 


ÇAND û huner 


Evdila Koçer 

Kovara wêjeyî, çandî û hunerî, 
W’ ku heta niha 28 hejmar ha- 
tine weşandin 6 saliya xwe pîroz 
dike. Kovara ku bi du mehan ca- 
rekî dertê, pêşî bi 11 nivîskaran 
dest pê kir û ev 16 hejmar e jî 
Enstîtuya Kurdî ya Amedê der- 
dixe. Yek ji edîtorê Kovara Wyê 
Elîxan Loran di derbarê weşana 
kovarê de ji Rûdawê re axivî. 
Loran da zanîn ku êdî ew bêtir 
dizanin ku serê wan li ser kîjan 
balîfê ye, kend û kospên li hem- 
berî kovarê çi ne, “Wek mese- 
leya diz û kurikê malê dibêje 
min ew berdaye lê ew dev ji min 
bernade’ Kurd dev ji me berdin 
jî em dev jê bernadin.” 

Elîxan Loran, li ser armanca 
kovarê balê dikişîne ser ku di 
bingeha xwe ya razber û utopîk 
de ew negihiştine armanca xwe, 
“Ya rast me armanceke ku wê cî- 
hanê bihejîne neda ber xwe. Ji 
ber ku kovargerî berhemeke gu- 
herîn, pêşketinê ye, wê tu carî 
mirov negihêje armanca xwe. 
Wêje, cîhan, ziman, metodên 
vegotinê, nêzîkbûna li peyvê, 
kişfkirina kujeke peyvê, strate- 
jiya peyamdayîn û peyamên real 
û sûblîmînal her û her mobîlîze 
dibin, diguherin, kevn dibin an 
jî êdî dibin tiştekî nostaljîk...” 

Lê dû re lê zêde dike ku di 
hinek tiştan de jî gihiştine ar- 
mancên xwe, “Wekî mînak, 
gelek kesên ku cara pêşîn hel- 
best yan jî çîrokên ku di kovara 
Wyê hatine çapkirin xwendine 
êdî hatine wê radeyê ku dikarin 
helbest yan jî çîrokan binivîsinin 
jî. Ji xeynî van tiştan em her hej- 
mar dosyeyek taybet amade 
dikin, ev jî armanceke me bû û 
em hê jî pêk tînin. Di hejmara 
27’an de me dosyeyek li ser “di 
wêjeya kurdî ya nûjen de êşa 


bindestiyê” amade kir. Me bin- 
destî û wêjeya xwe dan ber hev, 
ev jî armanceke netewî ye...” 

Loran li ser pirsa me diyar 
dike ku dema ku Xwedê teala di 
ayeta pêşîn de gotiye ”Bixwîne” 
Kurdan gotiye qey dibêjî ”bi 
xwîn e” “Kurdî nayê xwendin, 
dilkêşiyeka wê tune, ne di re- 
wacê de ye. Ev tiştên hanê as- 
tengî û problemên kovarê jî ne. 
Astengiyên sereke belavkirin, 
xwendin û hesûdiya kesan e. Di- 
bêjin ‘nivîsa filankes hebe’ ez wê 
hejmarê naxwînim. Bi mîza ta- 
jiyekî gola Wanê heram nabe, 
îcar wê çawa kesek karibe kova- 
rekê biherimîne? Tevî ku em li 
dijî herimandin, edemkirinê ne. 
Nivîsa filan keso/ê qels be, 
fermo rexneyên xwe binivîse...” 

Em ji Elîxan Loran daxwaz 
dikin ku ji xwendevanên Rû- 
dawê re behsa tîraja kovarê bike, 
bi gazincan wiha li me vedige- 
rîne, “Tîraja kovarê li gorî dem- 
sal û naverok û dosyeyan digu- 
here. Mesela hejmara ”Di med- 
reyan de wêjeya klasîk ya kurdî” 
çapa pêşîn qediya û me çapa du- 
yemîn amade kir. Di havînan de 
tîraj kêm dibe. Firotina kovarê jî 
nanoziko ye, di hin hejmaran de 
heqê çapê jî dernakeve. Li sazi- 
yeke wekî Egitim-Senê 5 hezar 
endamên wê hene 5 kovar 
nayên firotin, em gazinan nakin. 
Ji ber ku her kes mîmarê dîwarê 
xwe ye. Aboneyên me bêtir li 
Amedê ne lê li bajar û navçeyên 
din jî hene. Nîvê kovarê li 
Amedê nîvê din hîna li bajarên 
din tê firotin...” 

Loran bi bîr tîne ku kovar bi 
destan tê belav kirin û şîrketeke 
ku xwe bide ber vî karî tune ye, 
“Yên hene jî guh nadin weşanên 
kurdî. Jê pê ve mixabin em tenê 
di nav sînorên tirkiyeyê de dika- 


rin belav bikin. Sînor û burok- 
rasî problem e. Lê em kovarê di- 
şînin bajar û navçeyên sereke 
yên Bakur. 0 em dikarin bibêjin 
ku kovar hema hema li hemû 
girtîgehên Bakur jî têne belavki- 
rin. Bi qasî derve em ketine 
‘hundir’jî...” 

Li ser pirsa me ya “Rexneyên 
nivîskar, rewşenbîr û xwendeva- 
nên Kurd li ser kovarê çi ne?’,’ 
edîtorê Kovara W Loran dibêje 
ku rexne bêtir li ser naverokê ye, 
“Lê dema ku nivîskar vê yekê 
rexne bikin di heman katê de ev 
tê vê wateyê ew berê xwe rexne 
dikin. Ji ber ku em nivîskaran ji 
Marsê yan jî ji Jupîterê transfer 
nakin. Em û nivîskar em xwe bi 
xwe ne. Xwendevan jî gazinan 
dikin dibêjin kovar derengî tê 
ber destên me yan jî rêkûpêk 
nayên. Sedema vê jî ew e ku em 
kovaran bi destan belav dikin. 0 
xwendevan dibêje hûn tenê ni- 
vîsên nivîskarên xwedî pirtûk 
çap dikin. Ev ne wisa ye. Em li 
naveroka nivîsê dinihêrin...” 

Loran rexneyên tûj li medya û 
rewşenbîrên Tirk jî digire û di- 
bêje ku heta niha ew bi ber 
çavên wan neketine, “Ji ber ku 
kesên me yên wisa tune ne ku di 
jiyana xwe de nivîseke bi kurdî 
nenivîsîbin û di kovar û rojna- 
meyên tirkan de bi tirkî dora me 
avreşandî bikin. Yan jî pisma- 
mekî me tune ye çi nûçeyên ku 
di derbarê me de werine weşan- 
din tavilê wergerînin tirkî. Yan jî 
sohbeta me ya di nav xwe de jî 
bibe mijarên gotaran. Ji ber ku 
em kovareke xwerû bi kurdî ne 
bivê nevê hebûna me nayê he- 
sabê medya û rewşenbîrên tirk. 
Çepgirê wan jî, qominîstên wan 
jî alîgirê vî tiştî ne ku bila per- 
werdehî bi kurdî neyê dayîn. 

Kovar nebûye mijara wan, a 


rast ez ne bawer im ku haya wan 
ji kovara Wyê heye tevî ku ev 6 
sal e bi rêkûpêk derdikeve jî...” 

Em dixwazin fêr bibin ka kîjan 
hejmara kovarê zêdetir balê ki- 
şandiye, ji me re wiha dibêje, 
“Herî zêde hejmara di medrese- 
yan de wêjeya kurdî ya klasîk’ 
hejmara 'Mehmûd Baksî,’ hej- 
mara yekemîn, hejmara ‘Helîm 
Yûsiv’ bal kişandiye. Hevpeyvîn 
û çîrok zêde tên xwendin. 0 ni- 
vîsên ku kurdiyeke zelal û fesîh 
hatibin nivîsandin...” 

Elîxan Loran pişt re gotinê 
tîne ser xemsariya nivîskarên 
Kurd ya li ser kovarê, “Nivîskar 
piçekî dûrî kovarê disekinin, ni- 
vîskar haya wan ji kovarê tune 
ne, bi xwe re nabînin li beşa na- 
verokê binihêrin bê kê li ser çi 
nivîsî ye. Lê wek ku me got ev 
tiştên hanê tiştên giştî ne û ev 
problema wan e -dibe ku lêne- 
nihêrîna kovarê ne problem be 
jî, ev jî heye. Em nikarin bi darê 
zorê bibêjin bixwînin û binivî- 
sin. Xwendevan jî dixwaze roj 
berî rojekê bibe nivîskar’ bêyî ku 
qonaxa xwendinê temam bike.” 

Edîtorê Kovara W Elîxan 
Loran di dawiyê de naxwaze ku 
behsa plan û projeyên nû yên 
kovarê bike. Dibêje ku ew dix- 
wazin her dem bi awayeke şên- 
ber derkevin pêşberî raya giştî. 
Dû re ji xwendevanên Rûdawê 
re behsa serpêhatiyeke kovarê 
dike, “Carekê me kovar bir cem 
camêrekî di kovarê de wergera 
helbesteke Murathan Mungan 
hebû. Camêr bêyî ku li bergê ko- 
varê binihêre bê ka çi tê de heye 
yan jî tune ye saetekê qala Mû- 
rathan Mungan kir û got çima 
hûn helbestên wî wernagerînin 
kurdî...” 



Helbesta kurdî di kovara fransî de 


Rûdaw (Paris) - Kovara dem- 
salî ya helbestî ya bi navê Action 
Poêtique bi dosyayeke taybet a 
bi hejmara xwe ya 197’an de ya 
îlona 2009’an cih da helbesta 
kurdî. Action Poêtique ji sala 
1951’an virve li Fransayê tê be- 
lavkirin û bi vî awayî di cîhana 
helbesta welatên fransîaxêv de 
yek ji kovarên herî serkeftî ye. 

Edîtorê kovarê Henri Deluy bi 
xwe piştî xebateke deh rojan li 
Hewlêr û Silêmaniyê, bi hevka- 
riya Amr Ahmed, Ferhad Pîrbal 
û Justin Landau vê dosyaya ku ji 
berhemên deh helbestvanên 
Kurd ên ji başûrê Kurdistanê 
pêk tê amade kiriye. Helbestva- 
nên ku di dosyayê de navên wan 
cihgirtine ev in: Zana Xelîl, 
Terze Caf, Bêhzad Kurdistanî, 
Nezend Begîxanî, Kejal Ehmed, 
Ferhad Pîrbal, Ehmed Mela, 
Celal Berzincî, Refîq Sabir û 
Şêrko Bêkes. 

“Kurd, erê, ez hinek tiştan di- 
zanim derbarê Kurdan de : ev 
Iranî ne, nexêr ne Îranî ne, ev 
Tirk in, nexêr ne Tirk in, ew Ereb 
in, nexêr ew ne Ereb in... ev 
Kurd in. Parçebûna axa Kurdis- 
tanê jî nikare vê rastiyê biguhere: 


Kurd hene. Ji mêj ve ye vê yekê 
didin qebûlkirin, carinan bi darê 
zora çekên di destên xwe de... 

Wiha dest bi dabaşa xwe dike 
Henri Deluy di destpêka dos- 
yayê de. Deluy par di meha Mij- 
darê de dibe mêvanê Festîvala 
Gelawêj a ronakbîrî li Silêma- 
niyê. Ev dosyaya helbesta kurdî 
berhema wê gera wî ye. Henry 
Deluy, ku bi xwe jî helbestvanekî 
naskirî ye, di destêpêka dosyayê 
de çavdêrî û hestên xwe yên li 
Kurdistanê derdibire û vê dos- 
yayê gelek girîng dibîne, bi goti- 
nên wî “ ev helbestên ku cara 
yekem e bi fransî têne belavkirin 
derfetek in ji bo xwendineke 
derveyî ewrûpa-navend, dûr ji 
referansên me yên kulturî û ji bo 
guhdana nivîs û lêgerînên din,— 
heta divê mirov bibêje ji bo guh- 
dana dinyayeke din.” 
Berhemdariya edebi ya 
kurdi ji her gavekê zinditir e 
Piştî pêşekiya Henri Deluy, 
Amr Ahmedê akademîsyenê 
Kurd û bisporê helbesta nûjen a 
kurdî û farisî, bi kurtegotareke li 
ser zimanên kurdî, çarçoveya si- 
yaseta zimanî û nîqaşên li ser zi- 
manê standard ê kurdî dirêjî 


dide dosyayê. Di da- 
wiya dosyayê de 
jî dîsa Amr 
Ahmed bi 
kurtegota- 
rekê pêşî 
helbesta 
klasîk a bi 


sê zarava- 
yan, goranî, 
kurmancî û 
soranî dide 


nasîn û paşî nî- 
qaşeke giştî dike 
li ser edebîn 
nûjen ê Kurd. 

Amr di gotara xwe de destnîşan 
dike ku navbera sedsala 20’an de 
pêlên nûjenkariyê, ku li Ewrû- 
payê dest pê kiribûn, bi rêya 
edebê tirkî gihiştine edebê 
kurdî. Feramerz, Nûrî Şêx Salih, 
Qedrîcan û Ebdulla Goran ji 
wan edîbên nûjenkar in. Lê belê, 
bi ya Amr, projeya nûjenkariya 
helbesta kurdî bi destê Ebdulla 
Goran hatiye temamkirin. 
Goran di vê çarçoveyê de kêşa 
kîteyî bi cih dike di helbestê de û 
doza zimanekî nûjen ê helbestê 
dike. Herwiha Goran xwe ji zi- 
manekî pir berz û bi peyvên 



Dûrsîrx 


Biennale û 
xemsariya 
çapemeniya kurdî 

Hindik maye deh salên min li Ewrûpayê biqedin. Heta niha 
herdem bi seyare, otobus û trên û metroyên sererd û binerdê di 
nav kolanên bajar û welatên cuda re diçim û têm. Cara yekê ye 
ku bêyî van wesayitên ku navên wan derbasbûn, diçûm û diha- 
tim. Bajarekî wisa ku her ji çend gavan mirov li hember berma- 
yiyeke dîrokî û kevnar şaş dimîne. Yan bi meşê yan jî bi qeyik û 
gemiyê divabû em herin “Planet.IC yan jî bi gotineke din planêta 
Kurdistanê û vegerin otêlê. Ez bawer dikim, yekser bajarê Ve- 
nezia an Venedig yê Îtalyayî û festîvala wê ya navneteweyî Bi- 
ennale ku her ji du salan carekê çêdibe, hate bîra hinekan ji we. 

Beşdarên vê festîvalê tenê miletên xwedî dewletin. Di temenê 
xwe yê pêncî û sisiyan de, îsal cara yekê bû ku ji bo Kurdan û bi 
navê Kurdistanê cihek ji bo pêşkêşkirina çand û hunera kurdî 
di vê festîvala ku li çar aliyên dinyayê xelk xwe lê digrin, tê ve- 
qetandin. 

Festîval ji 07 e hazîranê destpêkiriye û wê heta 22 e mijdarê 
dewam bike. Di nav çalakiyên girêdayî “Planet.IC de du roj ji bo 
wêjeyê hatibûn terxankirin. Ji nivîskarên Kurd yên hatibûn vex- 
wendin, Arjen Arî, Dilawer Zeraq û ez bûm. Arjen, ji ber pirs- 
girêkên bîrokratîk nehat. 

Venezia wan rojan mîna dinyayeke biçûçik xuyadikir. Ji her 
miletî, ji her welatî, ji her deverê û ji her zimanî mirov lê dihatin 
dîtin. Tevger û çûn û hatin hergav û her saet li planeta Kurdis- 
tanê hebû. Turîst û gerok dihatin li tabloyên şêwekarên Kurd 
yên daleqandî temaşe dikirin, wêne dikişandin, li Kurdan û we- 
latê wan dipirsîn û diçûn. Ji bilî dema çalakiyan, ji sibehê heta 
şeşê êvarê derî vekirî dima, lê ev derfeta “dîrokî“ çawa dihat bi- 
karanîn, ev pirs bibû sedema şewitandina dilê min. 

Ji bilî Hêvî Dîlara ya Kurd û hevala wê Orsola Casagrande ya 
Italî û çend ciwanên Kurd “Serhed, Mûrad û Hozan“ ku alîkari- 
yên teknîkî dikirin û hatina Mehmet Yuksel ji bo wergera Îtalî 
ti piştgirî û guhlêdan û xwedîderketin ji hêla aliyê Kurdan ve 
nedihat dîtin. Wisa xuyabû ku hejmareke baş tev li vebûnê 
bibûn û her kesî pişta xwe dabû vê planêta ku bi navê Kurdis- 
tanê di dilê dinyayê de hatibû vekirin. Wan rojan Venezia dilê 
dinyayê bû, Kurdistan jî deriyê xwe ji her kesî re vekiribû. 

Roja xwendinê 

Pilanê rojê ji du beşan pêkdihat. Beşê yekê ji bo min û D. 
Zeraq hatibû veqetandin û axaftina li ser wêje û çanda kurdî bû. 
Beşê diduyan jî ji rojê ku piştî nîvro destpêkir. Ji bo vê rojê ni- 
vîskar ji milet û welatên cuda hatibûn vexwendin. Piştî axaftina 
min a liser hewldanên kuştina ziman û nasnameya kurdî, nivîs- 
karên îtalî Enrico Palandri axivî, wisa jî ji îtalya nivîskar Roberto 
Ferucci. Ji îrlandayê Danny Morison bahsa serpêhatiya miletê 
xwe ya di derbarê şer û aşitiyê de, kir. Ji Meksîko nivîskar Her- 
mann Bellinghausen bahsa ezmûneya vejîna zimên li Meksîkê 
kir, wisa jî li ser gelemşeyên ku şerê çekdarî bixwe re tîne. Şeva 
berî wê, filmekî wî yê dekomenter liser çîrokeke evînî ya gerîl- 
layekî rêxistina Zapatistayê hatibû nîşandan. Ji welatê Baskê jî 
serokê yekîtiya nivîskarên Baskê Fito Rodriguez amadebû. Axaf- 
tineke hestiyar liser ziman û helwesta masiyê mezin ku herdem 
li benda xwarina masiyê biçûke kir. Ji serî heta dawî, axaftina wî 
ji rewşa zimanê Baskiyan bêhtir rewşa zimanê Kurdan dianî bîra 
mirov. Civat di derdora saet şeşê êvarî de bi axaftina Dilawer 
Zeraq ya liser ziman, sînor û nasnamê qediya. 

Ev çalakî û alavên ragihandinê yên Kurdan 

Li Ewrûpayê mirov li her kolanekê rastê “rojnamevanekî“ 
Kurd tê. Bi dehan jî televizyonên Kurdan yên satelît hene, lê ne 
rojnamevanekî Kurd, ne jî kamîrayeke televizyoneke Kurdan li 
wan derdoran nehate dîtin. Tenê televizyona îtalî xwedî li çala- 
kiyê derket û bi her nivîskarekî beşdar re reportajeke dirêj çêkir. 

Bê guman, nivîskarên Kurd, ne ewqasî hewcedarî amadebûna 
çalakiyên wisane ku liser wan bê nivîsandin, lê mebesta min jê 
ew e ku hejmareke mezin ji nivîskarên milet û zimanên cuda li 
planêta Kurdistanê amade dibin, bahsa xalên hevbeş yên xwe û 
Kurdan dikin. Bi germayî dibin mêvanê Kurdan û tev li çalaki- 
yên wan dibin, lê kesek ji çapemeniya Kurd ne xwedî li vê hel- 
westa wanî dostane derdikeve, ne jî guh dide wan û nêzîkayiyên 
wan. Ev helwesta ecêb jî yek ji gelek helwestên Kurdan û çape- 
meniya wan e ku ez nikarim di sedemên wê de baş têbigihêjim. 



erebî dagirtî diparêze û zimanê 
kurdî yê zindî di helbesta xwe de 
vedijîne. Amr piştî behseke li ser 
diyarbûna yekem mînakên pex- 
şanî yên kurdî digihe wê qenaetê 
ku îro berhemdariya edebî ya 
kurdî ji her gavekê zindîtir e. 

Di dawiya dosyayê de, nivîs- 
kar Beyar Mistefa Sêvdîn dîroka 
Kurdistanê heta digihe serdema 
nûjen bi awayekî pir sentetîk 
pêşkêşî xwînerên Fransayî dike 
û ew jî, bi rexê xwe ve, di dawiya 
gotara xwe de diyar dike ku em 
di kîjan alîde lê binêrin jî pirsa 
kurdî hêj jî wekî kêşeyeke zindî 


li ber me ye. 

Kifteyên kurdî di ber hel 
bestên fransî re 

Sûprîzeke din a kovarê bo 
xwarinên jî terîfa çar cûre kifte- 
yên kurdî ye. Tarîfên van her çar 
xwarinên kiftan ji Duhokê, ji 
Esma Ehmed îsaya dayika hev- 
karê dosyayê Amr Ahmed tên. 
Diyar e amadekarên dosyayê 
xwestine ji bilî xweşkirina rewşa 
rûhî ya xwîneran bi helbestên ji 
hev delaltir tama devê wan jî 
xweş bikin bi pesnê metbexa 
kurdî. 

Köln (Rûdaw) - Bi armanca ku jin 
werin cem hev û pirsgirêkên xwe bi 
xwe çareser bikin, bi alikariya hev, xwe 
ji wan travmayên ku derbas kirine, rihet 
bibin ev sazi hatiye avakirin: UTA- 
MARA. Naveroka navê saziyê ji gelek 
balkêş e... Çi Alman, çi Kurd, çi ji nete- 
weyên din 130 endamên UTAMARA 
hene. Karkereke ji vê saziyê Meike 
Nack ji Rûdawê re dibêje ku jineke ca- 
reki were cem wan, careke din dîsa tê: 
“Jiber ku em jin li vir hurmeta hev digi- 
rin. Jin li vir rihet in û herdem dixwazin 
dîsa werin cem me.” UTAMARA en- 
damê masaya gulover e ku li hemberî 
şîddetê têdil<oşe. Nack dibêje ku çare- 
serkirina pirsgirêkên ji ber şîddetê, her- 
dem yek e: “Lê gelek caran, tenê axaftin 
ji wan re bes e û wan rihet dike. Tiştê ku 
me baş fahmkiriye ew e ku jin bi xwe ji 
her kesî çêtir dizane çi jê re baş e.” 

Meike Nack pirsên Rûdawê wiha 
bersivand. 

UTAMARA çi dike? Armanca wê çi 
ye û kengê ava bûyê? Wateya navê 
Utamara çi ye? 

Navenda Jivana Jinê UTAMARA di 
sala 2006’an de jinan ji bo jinan ava ki- 
riye. Armanca me di her alî de pêşxis- 
tina jinan e. Wan di hêla etnîsîte, çand 
û nasnameyên civakî yên cûda de xurt 
bikin, tecrube û zanînên xwe parve 
bikin. Navê UTAMARA ji navên du 
jinên leheng, Uta û Amara pêk tê. Her 
du jî aktîvistên jinan û înternasyonalist 
bûn. Uta û Amara di pilanên avakirina 
navendeke jinan de cîh girtibûn. Uta 
Alman bû û Amara jî Tirk bû. Her du di 
qezayeke trafîkê de jiyana xwe ji dest 
dan û ji bo bîranîna wan, herwiha karên 
ku me bi hev re dest pe kiribû, bidome, 
me navê wan li saziyê kiriye. 

Hûn karên xwe çawa dikin, ango bi 
endamên profesyonel an bi dil? Sis- 
tema kar û xebatên we heye an na? 
Çend kes li saziyê kar dikin? 

130 endamên me hene. Her enda- 
meke me herwiha karkera navendê ye. 
Em giştî dikarin bêjin, deriyê me bi dil 
ji her jinan re vekiriye û em her 
jinan cidî digirin. Ev jî çavkaniya moti- 
vasyona karê me ye. Her jinek ku tê vir 
bi xwe re serpêhatiyen xwe jî tîne. Ji bo 
me tişta herî girîng ew e ku em jin li Na- 


vendê hurmeta hev digirin. Ji ber wiha 
jin li vir rihet in û her dixwazin dîsa 
werin cem me. Her jina ku bi me re li vê 
derê kar dike, li gor wext û delfetên xwe 
dike. 

Wek em dizanin Utamara li ser jinên 
Kurd xebatan dimeşîne. Gelo li Al- 
manya jinên Kurd bêhtir xwediyê 
pirsgirêken çawa nin?Hûn bi çi awayî 
alîkariya wan dikin? 

Li cîhanê, her jin ji ber ku pir zoriyê ji 
gelek hêlan dikişînin, bi fêm û tiştê fêr 
bûne nikarin zêde cîhê xwe aktif di pêş- 
ketina çand û civakê de bigirin. Ew zo- 
riya ku ew dikişînin bandora xwe dide 
ser tendurustî û têkiliyên wan ên sosyal. 
Pir zêde di derbarê biryarên wan ê ci- 
vakî, siyasî û şexsî de tê dîtin. 

Di jiyana jinan de ew pir tenêbûn, 
sarbûna civakê - ku mirov di civakê de 
pirsa hevdu nake- nas dikin. Pirsgirêkên 
jinên penaber gelek in: bi piranî zimanê 
welatê ji wan re xerîb e nizanin, civaka 
ku tê de dijîn baş nas nakin; sîstema ten- 


dûristiyê nasnakin, nizanin ku çi mafên 
wan hene... 

Pirsgirêkên jinan bêtir ji ku tên? 

Sedemê sereke şer e. Şerê ku li hem- 
berî Kurdan tê meşandin, pir alî ye û li 
dijî hemû civaka Kurd e. Lê zoriya ku 
jin ji şer dikişîne dijwartir e. Sedemê 
şîddeta di hundirê malbatê de û derbas- 
kirina travma jî ji ber şer e û windaki- 
rina derdore wan, welatê wan e. Gelek 
mêr li xerîbiyê bê kar in û ji ber wiha 
xwe bê qîmet dibînin û şîddete li hem- 
berî jinan dimeşînin. Ev in zorî û pirsgi- 
rêkên ku jin li çareserkirina wan 
digerin. Em bi perwerdeyê, bi axaftinê 
û bi karên gruban (kollektif) li çareser- 
kirina wan pirsgirêkan bi hev re digerîn 
û dibînin. Armanca ku me UTA- 
MARA ava kiriye ew bû, ku em cîhekî 
avabikin, ku jin û bi taybetî jinên 
Kurd, xwe ji wan travmayên ku derbas 
kirine, rihet bikin û bi hevre bên tedawî 
kirin. 

Tekiliyên we bi partî û saziyên Kurd 


re çawa ye? Ji bilî we wekî din çi sazî 
hene ku li ser pirsgirêkên jinan kar 
dikin? 

Têkiliyên me bi saziyan re herdem gi- 
rêdayî proje û karê me ne. Em bi ti par- 
tiyan re kar nakin. Lê belê em bi pir 
saziyên jinan re kar dikin û karê me her- 
dem li ser çareserkirina pirsgirêkên 
jinan re ye. Gerek daxwaziya wan sazi- 
yan jî wek ya me be. 

Lê sazi... Bi saziyan re têkiliyên we 
tune?Hûn bi saziyên jinan ên navne- 
tewî û yên li Kurdistanê tu kar û xe- 
batan dikin? 

Ji ber ku em li gelek milan de karê 
xwe dimeşînin, em bi gelek saziyan re 
kar dikin. Wek ku em endamê masaya 
gurover li hemberî şîddetê ne, bi Euro- 
paische Feministische Initiative, Mig- 
rantinnenselbstorganisationen, Parita- 
tischer Wohlfahrtsverband, Gleichstel- 
lungsbeauftragten, rojnamêyen jinan re 
kar dikin. 

Jin bêhtîr ji ber çi serî li we didin? 


Dema jineke ku di bin xetarê de be û 
serî li we bide , hiîu çawa parastin û 
alikariya wê dikin? 

Bi piranî jin têne cem me, ji ber ku bi 
karê me hesiyane, ji karê me hezdikin û 
dixwazin bêhtir nas bikin. Ji ber ku bala 
wan dikişîne. Yan jî hevaleke an naseke 
xwe bi xwe re tînin. Dema jin alîkariyê 
ji me dixwaze, ji ber ku pirsgirêk heye, 
em di serî de dipirsin, alîkariyeke bi çi 
rengî dixwaze. Çareserkirina pirsgirê- 
kên ji ber şîddet, herdem yek e. Lê gelek 
caran, tenê axaftin ji wan re bes e û 
wan rihet dike. Tiştê ku me baş fahmki- 
riye ew e ku jin bi xwe ji her kesî çêtir 
dizane çijêre baş e. 

Dema hûn pirsgirêkên jina Kurd li Al- 
manya û jina Alman bi hev re muqa- 
yesebikin , çi cûdahî di navbera 
pirsgirêkan de hene?Mînak tenê jinên 
Kurdji bo “namûse’ Lên kuştin? 

Jinên Alman ji ber hesûdiyê tên kuş- 
tin. Ji bo me ev û kuştina ji bo "namûse' 
wek hev in. Jin di nav civakê de bindes- 
tiyeke wisa derbas dikin, ku jiyana xwe 
li gor merê xwe, malbata xwe û civakê 
bijîn. Gelek jinên ku wê bindestiye 
qebûl nakin, biryara jiyan xwe ya ji 
destdanê didin û naxwazin jiyaneke di 
qefesekê de bijîn. Em dikarin bêjin, 
nayê gebûlkirin ku jin azad û li gor fikrê 
xwe bijî. Em dibînin ku jin internasyo- 
nal li hemberî pirsgirêkên wek hev der- 
dikevin û em vê yekê wek îmkanekî 
dibînin. 

Lhui kar û projeyên xwe çawa bi raya 
giştî re parve dikin? 

Em herdem karê çapemeniyê dikin. 
Em belavoka belav dikin, tevlî civînan 
dibin û yek bi yek bi mirovan re diaxifin. 
Projeyên ku ji bo çapameniyê girîng bin 
em wan çap dikin û diweşînin. Li ser 
mijarê me lêkolîna “Encamên Psîkolo- 
jîk ên Serboriyên Travmayê li ser Pêş- 
ketina Jinên Kurd ên Penaber li Yekîtiya 
Ewrûpayê” wergerand zimanê almanî û 
weşand. Ji bo em xwe bigihînin lekolin- 
vanan, saziyan û mirovên ku me dix- 
west bala xwe bidin ser rewşa jinên 
Kurd li Ewrûpayê. Di projeya me "Brea- 
king the Cycle of Violence" de em dix- 
wazin dos-ya perwerdê ji bo karê 
parastina li hemberî şîddet çapbikin û 
biweşînin. 



"Studieförbundet Vuxenskolan" 
emaneta Bêrîvanê ye 


Göteborg (Rûdaw) - Rêxistina 
”Studieförbundet Vuxenskolan“ di 
sala 1967’an de hatiye damezirandin 
û derfetê dide kesên ku dixwaze bix- 
wîne û di gelek warên jiyanê de bi pêş 
bixîne. Dawiya hefteya borî li bajarê 
Göteborgê kongra Studieförbundet 
Vuxenskolan li dar ket û jina Kurd 
Bêrîvan Mihemed ji bo komîta rêve- 
bir hat hilbijartin. 

Bêrîvan Mihemed endameke Par- 
tiya Gel a Swêdî ye û endama encu- 
mena şaredariya bajarê Sundesvall e. 
Partiya Gel û Centerpartiet du parti- 
yên mezin ên li Swêdê ne. Studieför- 
bundet Vuxenskolan ji aliyê van 
herdu partiyan û herwiha komelc ji 
rêxistinên Swêdî yên lîberal û rastgir 
ve tê birêvebirin. Ji ber çalakbûna wê 
Bêrîvana 26 salî ji aliyê partiya xwe ve 
ji bo komîteya birêvebir a Studieför- 
bundet Vuxenskolan layiq hate dîtin. 
Ew tek endama bi esil ne Swêdî ye ku 
di vê komîteya giring de cî digire. 

Piştî hilbijartina wê roja şemiya 


borî Bêrîvan Mihemed, ku bi eslê 
xwe ji Rojavayê Kurdistanê ye û ji bi- 
çûkaniya xwe ve li Swêdê dijî. Bêrî- 
vanê ji Rûdawê re eşkere kir ku ewê 
di du salên bê de li ser wê yekê bixe- 
bite ku berê xwe bide Kurdistanê û li 
wê derê çend programên Studieför- 
bundet Vuxenskolan pêk bîne: “Rê- 
xistina me xwedî derfetên mezin e û 
yek ji armancên wê ew e ku piştgiriya 
xebatên li derveyî Swêdê bike. Ji ber 
ku ez Kurd im, ezê li ser bixebitim ku 
ji bo pêşxistina xwendin û perwer- 
deya mirovên li Kurdistanê çend 
karan bikim.” 

Ji bilî xebata xwe ya siyasî Bêrîvan 
Mihemed herwiha rojnamevan e. 
Wê xwendina rojnamevaniyê kiriye 
û ji medyaya Swêdî re dinivîsîne. Ew 
herwiha di şirketekê de dixebite ku 
karan ji bo xwendekaran peyda dike. 
Ji ber zîrekbûna wê di karê wê de şir- 
keta wê ew kiriye birêvebira xebatê li 
ser herêmeke bakurê Swêdê. 


Jinên Ranye li stargehekî digerin 


Ferman Çomanî 

Ranya (Rûdaw) - Bi sedema ne- 
bûna navendeke vehewîna jinan li 
Ranye û Pişder, jinên di bin tehdîdê 
de li malan tên veşartin yan xwe ve- 
dişêrin. Berpirsên navçeyê jî dax- 
waz dikin ku navendeke vehewan- 
dina jinan bê çêkirin. 

Deverên Ranye û Pişder yek ji 
wan navçeyên ku heta niha jî ji 
destê dehan diyarde û bûyerên ci- 
vakî dinalîne û niha jî tundûtuji- 
yeke zêde jî li hemberî jinan heye. 
Herçiqas nivîsîngeha Tundûtujiya 
Dijî Jinan heye, lê navenda vehe- 
wînê tune bo wan jinên rûbirûyê 
tehdîdê dibin yan tên tehdîd kirin. 

Di vê derbarê de Rêveberê Nivî- 
sîngeha Tundûtujiya Dijî Jinan li 
Ranya Komiser Hesen Xoşnaw di- 
bêje; "Yek ji pirsgirêkên mezin ên 
nivîsîngeha me nebûna navendeke 
vehewîna jinan e. Herwiha heta 
niha me nêzîka 10 kesan şandine na- 
vendên vehewîna jinan li cihên din û ji 
mirinê rizgar kirine.” 

Hesen Xoşnaw amaje bi wê yekê da 
ku gelek caran nîvê şevê dosye ji wan re 
tên, ji ber nebûna navendan li malên 
xwe vedişêrin û got: "Li gor yasayan ew 
ne tawanbar in û em nikarin wan li gir- 
tîgehê deynin, loma em wan li malên 
xwe vedişêrin, ev jî di warê yasayî û ci- 
vakî de giran e heta wan dighin cihê 


Li gor Komisêr Hesen, hinek rewş 
hene nabe ji sînor bên dûrxistin, jiber 
dema jinek ji sînorê me dûr dikeve wer- 
girtina wê karekî giran e, herwiha hinek 
pirsgirêk hene piştî li ser axaftin tê kirin 
di hundirê 48 demjimêran de dibe bê 
çareser kirin, lê ger bo navendeke Silê- 
maniyê bê şandin heta mirov tîne dibe 



ku 10 roj pê here, dibe ku dûbare mala- 
bata wê wernegre. 

Berevajiya Hesen Xoşnaw ku daxwaz 
dike navendeke vehewîna jinan bê çê- 
kirin, Qeymeqamê Qeza Ranye Elî 
Hemed Beg, ne li gel fikra navendeke 
wiha ye û dibêje: °Ez ne ligel penageha 
jina me, divê dezgahên hikûmetê, rêxi- 
rawên civaka sivîl û saziyên mafê mirov 
hewl bidin jiyaneke hevdem di navbera 
jin û mêr de dirust bikin. Em dixwazin 
navendên rewşenbîrî, pêşvebirina 
jinan, hevserîtî û gencan zêde bikin, da 
civakeke asûde û tendirust çêbibe.” 

Qeymeqamê Qeza Ranye ragehand 
ku girtîxaneyeke hevdem tê çêkirin, 
beşê jinan jî tê de heye û ew jinên rûbi- 
rûyê tundûtujiyê dibin divê di wê girtî- 
gehê de bên bicîhkirin. Nabe her keçek 
ji mal aciz bû bazde wan navendan, divê 


pirsgirêk bi rêya yasayan bê çareser 
kirin. 

Aliyên din jî mînak lêkolerên ci- 
vakî vebûna navendên vehewînê 
wek çareser nabînin. Çalakvana 
warê jinan û lêkolera civakî Rêzan 
Ehmed jî di vê derbarê de wiha 
diaxife: "Zêde girîng nabînim li vê 
navçeyê navendek hebe bo vehe- 
wîna wan jinên rûbirîyê pirsgirê- 
kên civakî dibin, bi awayekî bibe 
xan û hêlîna wan jinan û êdî vene- 
gerin nav malbata xwe, lê dibe na- 
vendek hebe wan jinan li xwe bigre 
ku hîç penageheke wan tune.” 

Rêzan Ehmed axaftina xwe wiha 
qedand: "Divê navend û aliyên 
peywendîdar bi girîngî berê xwe 
bidin van rewşên wiha û pirsgirê- 
kên wan jinan çareser bikin ku rû- 
birûyê tundûtujiyê dibin, bibin 
navendek bikaribin wan vegerînin 
nav malbata wan, ne ku li naven- 
dekê vehewînin û pirsgirêka wê dale- 
qandî bimîne.” 



























